text:
ཀྲུང་དབྱང་གི་གཏན་འབེབས་དོན་ཚན་བརྒྱད་དང་དེ་བཞིན་དེའི་ལག་བསྟར་ཞིབ་སྲོལ་གྱི་དགོངས་དོན་ལག་བསྟར་གཏིང་ཟབ་བྱེད་པ་དང་། སྒྲིག་ཁྲིམས་ཀྱི་བླང་བྱ་སྔར་བས་ནན་དུ་གཏོང་བ། “སྤྱོད་ཚུལ་བཞིའི”གནད་དོན་བསྐྱར་ལོག་བྱ་རྒྱུ་མཐའ་གཅིག་ཏུ་བཀག་འགོག་བྱེད་པ་བཅས་ཀྱི་ཆེད་རྒྱལ་སྟོན་གྱི་སྔ་ནུབ་ཏུ་རང་སྐྱོང་ལྗོངས་སྒྲིག་ཨུད་ཀྱིས་ཀྲུང་དབྱང་གི་གཏན་འབེབས་དོན་ཚན་བརྒྱད་ཀྱི་དགོངས་དོན་ལས་འགལ་བའི་དཔེ་མཚོན་གནད་དོན་ལྔ་བརྡ་ཁྱབ་བཏང་བ་གཤམ་གསལ་ཏེ།
གཞིས་རྩེ་གྲོང་ཁྱེར་རྒྱལ་རྩེ་གསོལ་མགྲོན་ཁང་ཚད་ཡོད་འགན་འཁྲི་ཀུང་སིའི་ཏུང་ཧྲེ་ཀྲང་ལྷུན་གྲུབ་ཚེ་རིང་དང་། རྒྱལ་རྩེ་རྫོང་འབྲུ་སྣུམ་ལས་སྣོན་བཟོ་གྲྭའི་ཁྲང་ཀྲང་ལེགས་མཆོག རྒྱལ་རྩེ་རྫོང་འགྲིམ་འགྲུལ་སྐྱེལ་འདྲེན་ཅུས་ཀྱི་ཅུས་ཀྲང་ཟུར་པ་སྤེན་དབང་གིས་སྒྲིག་འགལ་ངང་འབུལ་རྟེན་བསྐྱལ་བའི་གནད་དོན། 2015ལོའི་ཟླ་12པར་ལྷུན་གྲུབ་ཚེ་རིང་དང་། ལེགས་མཆོག སྤེན་དབང་བཅས་ཀྱིས་རྒྱལ་རྩེ་རྫོང་གི་རྫོང་དཔོན་གཞོན་པ་ཟུར་པ་རྒྱལ་ཆེ་གེ་མོ་གོ་གནས་འཕར་བར་རྟེན་འབྲེལ་ཞུ་ཆེད་ཚན་པའི་མིང་ཐོག་ནས་གཞུང་དངུལ་སྤྱད་དེ་རྒྱལ་ཆེ་གེ་མོར་འབུལ་རྟེན་སྒོར་3000དང་། སྒོར་3000 སྒོར་5000བཅས་སོ་སོར་བསྐྱལ་ཡོད། དེས་ན་2018ལོའི་ཟླ་1པོར་ལྷུན་གྲུབ་ཚེ་རིང་དང་། ལེཌ་མཆོག སྤེན་དབང་བཅས་ལ་ཏང་ནང་ཁུལ་དུ་ཐ་ཚིག་སྒྲོག་པའི་ཆད་པ་ཕོག་པ་དང་རྒྱལ་ཆེ་གེ་མོར་གྱོད་དོན་ལོཌ་སུ་བཞག་ནས་ཐག་གཅོད་དང་སྦྲཌ་བརྡ་ཁྱབ་བཏང་བ་རེད།
ཉིང་ཁྲི་གྲོང་ཁྱེར་སྨན་གླིང་རྫོང་ཨུད་ཀྱི་རྒྱུན་ཨུ་སྲིད་གཞུང་གི་རྫོང་དཔོན་གཞོན་པ་ཀྲོའུ་ལི་ཡིས་སྒྲིག་འགལ་ངང་གཞུང་འཁོར་སྤྱད་པའི་གནད་དོན། 2016ལོའི་ཟླ་9པར་ཀྲོའུ་ལི་ཡིས་རྫོང་སྲིད་གཞུང་གིས་སྣེ་ལེན་ལས་འགན་བཀོད་སྒྲིག་བྱས་མེད་པ་དང་གཞུང་ཡིག་མེད་པའི་གནས་ཚུལ་འོག་སྒྲིག་འགལ་ངང་རྫོང་རྒྱབ་ཕྱོགས་མཁོ་སྒྲུབ་ཞབས་ཞུ་ལྟེ་གནས་ལ་གཞུང་འཁོར་བཀོད་སྒྲིག་བྱས་ཏེ་གནམ་ཐང་དུ་ནང་སའི་ཚོང་ཚོགས་ག་གེ་མོའི་རྟོག་ཞིབ་ཚོགས་པ་བསུ་བར་བསྐྱོད་དགོས་པ་དང་སྦྲགས་ཡུལ་སྐོར་མཛེས་ལྗོངས་ཁུལ་དུ་ལྟ་སྐོར་བྱེད་པར་འགྲོ་དགོས་པའི་རེ་བ་བཏོན་ཡོད། དེས་མ་ཟད། རྟོག་ཞིབ་ཚོགས་པ་སྨན་གླིང་རྫོང་གི་ལས་ཁུངས་ཟ་ཁང་ནང་ཟ་མ་ཟ་རྒྱུའི་བཀོད་སྒྲིག་བྱས་ཡོད། དེས་ན་2018ལོའི་ཟླ་2པར་ཀྲོའུ་ལི་ལ་ཏང་ནང་ཁུལ་དུ་ཐ་ཚིག་སྒྲོག་པའི་ཆད་པ་ཕོག་ཡོད་པ་རེད།
ཆབ་མདོ་གྲོང་ཁྱེར་མི་སྤྱི་ཅུས་གཞུང་ལས་པའི་ཕྱོགས་བསྡུས་དོ་དམ་ཁོའོ་ཡི་ཁོའོ་ཀྲང་ཚེ་རིང་རྡོ་རྗེས་སྒྲིག་འགལ་ངང་གཉེན་སྒྲིག་རྒྱས་གཤོམ་བྱས་པའི་གནད་དོན། 2017ལོའི་ཟླ་4པར། ཚེ་རིང་རྡོ་རྗེས་ཆབ་མདོ་གྲོང་ཁྱེར་སྟག་རྩྭ་ཐང་ཅིང་ཐའེ་ཚོང་ལས་ཐང་ཆེན་གྱི“ཕུན་ཚོགས་འདོད་རྒུ་གླིང”དུ་གཉེན་སྒྲིག་བྱས་པ་དང་གདན་ཞུ་བྱས་པའི་མི་གྲངས་གཏན་འབེབས་དང་དེ་གོང་སྙན་ཞུ་འབུལ་བའི་མི་གྲངས་ལས་བརྒྱ་ལྷག་བརྒལ་ཡོད། དེས་མ་ཟད། ལས་རོགས་94ཡིས་སྤྲད་པའི་འབུལ་རྟེན་བསྡོམས་སྒོར་50499བླངས་ཡོད། 2018ལོའི་ཟླ་3པར། ཚེ་རིང་རྡོ་རྗེར་ཏང་ནང་ཁུལ་དུ་ཐ་ཚིག་ནན་པོ་སྒྲོག་པའི་ཆད་པ་ཕོག་པ་དང་སྒྲིག་འགལ་ངང་བླངས་པའི་འབུལ་རྟེན་ཚང་མ་ཕྱིར་སློག་བྱེད་དུ་བཅུག་ཡོད།
ལྷོ་ཁ་གྲོང་ཁྱེར་གྲ་ནང་རྫོང་སྡིངས་པོ་ཆེ་དགོན་སྡེ་དོ་དམ་ཨུ་ལྷན་གྱི་ཏང་ཀྲི་པུའི་ཧྲུའུ་ཅི་དང་ཀྲུའུ་རེན་ཆོས་བཟང་གིས་སྒྲིག་འགལ་ངང་རྔན་པ་སྤྲད་པའི་གནད་དོན། 2016ལོའི་ཟླ་6པར། ཆོས་བཟང་གིས་དགོན་སྡེ་དོ་དམ་ཨུ་ལྷན་གྱི་ལས་དོན་མི་སྣའི་བསམ་པའི་ཉམས་འགྱུར་ལེགས་སུ་གཏོང་རྒྱུ་རྒྱུ་མཚན་དུ་བྱས་ནས་གཞུང་དངུལ་སྤྱད་དེ་དགོན་སྡེ་དོ་དམ་ཨུ་ལྷན་གྱི་ལས་བྱེད་ལས་བཟོར་ཕྱི་ལུགས་གྱོན་ཆས་ཉོས་པར་བསྡོམས་སྒོར་5675བཏང་ཡོད། 2018ལོའི་ཟླ་8པར་ཆོས་བཟང་ལ་ཏང་ནང་ཁུལ་དུ་ཐ་ཚིག་སྒྲོག་པའི་ཆད་པ་ཕོག་པ་དང་སྒྲིག་འགལ་གྱི་དངུལ་ལེན་པ་རྣམས་གཞུང་བཞེས་བཏང་བ་རེད།
ལྷ་ས་གྲོང་ཁྱེར་སློབ་ཆུང་དང་པོའི་སློབ་དཔྱོད་ཁྲུའུ་ཡི་ཀྲུའུ་རེན་ཟླ་སྒྲོན་གྱིས་སྒྲིག་འགལ་ངང་དགའ་སྐྱེལ་སྟོན་མོ་བཤམས་པ་དང་འབུལ་རྟེན་བླངས་པའི་གནད་དོན། 2017ལོའི་ཟླ་8པར། ཟླ་སྒྲོན་གྱིས་ལྷ་ས་གྲོང་ཁྱེར་ཁ་བ་གཤོངས་དགའ་གསོལ་ཚིགས་ཁང་དུ་བུ་དགའ་སྐྱེལ་གྱི་སྟོན་མོ་བཤམས་ཤིང་། གཉེན་ཉེ་ཕུད་སློབ་གྲྭའི་དགེ་རྒན་མི་15ཡི་འབུལ་རྟེན་བསྡོམས་སྒོར་1650བླངས་ཡོད། 2018ལོའི་ཟླ་8པར་ཟླ་སྒྲོན་ལ་ཏང་ནང་ཁུལ་དུ་ཐ་ཚིག་སྒྲོག་པའི་ཆད་པ་ཕོག་ཡོད།
བརྡ་ཁྱབ་ནང་ནན་བཤད་བྱས་དོན། ལྗོངས་ཡོངས་ཀྱི་རིམ་ཁག་ཏང་རྩ་འཛུགས་དང་སྒྲིག་བཤེར་ལྟ་ཞིབ་ལས་ཁུངས་ཀྱིས་ཀྲུང་དབྱང་གི་གཏན་འབེབས་དོན་ཚན་བརྒྱད་དང་དེའི་ལག་བསྟར་ཞིབ་སྲོལ་གྱི་དགོངས་དོན་དོན་འཁྱོལ་བྱེད་དགོས་པའི་སྐོར་གྱི་ཀྲུང་དབྱང་སྒྲིག་ཨུད་དང་རང་སྐྱོང་ལྗོངས་ཏང་ཨུད་ཀྱི་ལས་ཀའི་བླང་བྱ་ལག་བསྟར་མཐའ་གཅིག་ཏུ་བྱས་ཏེ་དུས་ཆེན་རིང“སྤྱོད་ཚུལ་བཞིའི”གནད་དོན་ལ་དམ་པོར་དམིགས་ནས་གནད་དོན་གྱི་ཁུངས་སྣེ་འཚོལ་བར་ཤུགས་སྣོན་རྒྱག་པ་དང་། “གྱོད་གཅིག་གཉིས་བཤེར”དོན་འཁྱོལ་ནན་པོ་བྱེད་པ། མིང་དམར་རྗེན་དུ་བཏོན་ནས་བརྡ་ཁྱབ་གཏོང་བ་བཅས་བྱས་ནས་ཟིལ་ཤུགས་ཆེན་པོ་ཞིག་ཆགས་པ་བྱས་ཏེ་ཏང་སྲོལ་སྲིད་སྲོལ་དང་སྤྱི་ཚོགས་ཀྱི་དར་སྲོལ་རྒྱུན་མཐུད་ལེགས་སུ་འགྲོ་བར་སྐུལ་འདེད་གཏོང་དགོས།


c: text/html

text:
“སློབ་སྦྱོང་གཉིས་དང་ཚད་ལོན་གཅིག”གི་སློབ་སྦྱོང་སློབ་གསོར་སྔར་བས་སྐུལ་འདེད་གཏོང་ཆེད། ཉེ་ཆར། རྣམ་གླིང་རྫོང་སོག་ཆེན་ཤང་པད་ལུང་གྲོང་ཚོར་བཅའ་སྡོད་ལས་དོན་རུ་ཁག་གིས་གྲོང་ཚོ་ཡོངས་ཀྱི་ཏང་ཡོན་སྒྲིག་འཛུགས་བྱས་ཏེ《ཀྲུང་གོ་གུང་ཁྲན་ཏང་གི་སྒྲིག་ཡིག》གཙོ་གནད་དུ་སློབ་སྦྱོང་བྱས་པ་རེད།
ཤེས་རྟོགས་བྱུང་བར་གཞིགས་ན། གྲོང་སྡོད་ལས་དོན་རུ་ཁག་གིས་བོད་ཡིག་གི་ཏང་གི་སྒྲིག་ཡིག་དང་། སྒྲིག་སྲོལ། སློབ་སྦྱོང་གི་དཔྱད་གཞི་བཅས་ཚང་མར་སྤྲད་པ་དང་ཏང་གི་སྒྲིག་ཡིག་ནང་གཏན་ལ་ཕབ་པའི་ཏང་ཡོན་མི་རེ་ངོ་རེར་ལོངས་སྤྱོད་བྱེད་དབང་ཡོད་པའི་དབང་ཆ་དང་། སྒྲུབ་དགོས་པའི་འོས་འགན། བརྩི་སྲུང་ཞུ་དགོས་པའི་སྒྲིག་ལམ་སོགས་ལ་སློབ་སྦྱོང་བྱས་པ་རེད། སློབ་སྦྱོང་བྱེད་མཇུག་འགྲིལ་རྗེས་ལས་དོན་རུ་ཁག་གིས་ཚང་མའི་སྣེ་ཁྲིད་དེ་ཏང་ཡོན་ཡོངས་ཀྱིས་གྲོང་ཚོ་འཛུགས་སྐྲུན་དང་འཕེལ་རྒྱས་གཏོང་རིང་དཔེ་སྟོན་སྣེ་ཁྲིད་ཀྱི་ནུས་པ་ཇི་ལྟར་འདོན་དགོས་པའི་ཐད་ལ་གྲོས་བསྡུར་གང་ལེགས་བྱས་པ་དང་མཐར་ཏང་ཡོན་ཡོངས་ཀྱིས་ཏང་གི་སྒྲིག་ཡིག་ལག་བཤུས་བརྒྱབ་པ་མ་ཟད། སློབ་སྦྱོང་གི་ནང་དོན་ལ་དམིགས་ནས་རང་ཉིད་ཀྱི་མྱོང་ཚོར་གླེང་ཞིང་། ཚང་མས་ད་རེས་ཀྱི་སློབ་སྦྱོང་ལས་ཕན་པ་ཆེན་པོ་ཐོབ་བྱུང་ཞེས་མགྲིན་གཅིག་ཏུ་བཤད།

robotstxt: allowed

filter: keep


text:
མཛད་འཕྲིན་གླིང་བཞིར་ཁྱབ་པའི་སྐྱ་རེངས་གསར་བ།
[ཟླ་ཚེས། 2018-09-23 00:40:53][རྩོམ་པ་པོ། རྩེ་ཞིག་ཚང་ཤེས་རབ་བསྟན་པའི་ཟླ་བ།][རྩོམ་ཁུངས། ཧི་མ་ལ་ཡའི་བོན།][ཀློག་གྲངས། ]
རྔ་ཡུལ་སྣང་ཞིག་དགོན་ཆེན་དུ་མཚན་ཉིད་འཆད་ཉན་གྱི་དབུ་བརྙེས་ནས་ལོ་འཁོར་ཧྲིལ་བོ་བརྒྱ་ཐམ་པ་ལོན་པའི་སྐལ་བཟང་དགྱེས་སྟོན་གྱི་མཛད་སྒོའི་སྟེང་གནང་བའི་གསུང་བཤད།
བཀུར་བར་འོས་པའི་སྣང་ཞིག་སྐྱབས་མགོན་རིན་པོ་ཆེ། ཆོས་རྒྱུད་གྲུབ་མཐའ་སོ་སོའི་འཐུས་ཚབ་སྐྱེས་ཆེན་རྣམ་པ། ཤེས་ཡོན་ཅན་རྣམ་པ། ལས་འཕྲོ་དང་དད་པས་འདུས་པའི་མང་ཚོགས་རྣམ་པ།
ངས་འདི་ནས་ཚོགས་འདུའི་བཀོད་སྒྲིག་ལྟར། མི་བུ་ཆུང་ཡང་རིགས་ཀྱི་སྲས་ཞེས་པ་ནང་བཞིན། གཡུང་དྲུང་བོན་མཉམ་འབྲེལ་ལྷན་ཚོགས་སྐབས་གཉིས་པའི་རྒྱུན་ལས་ལས་འཛིན་ལྷན་ཚོགས་ཀྱི་ཚབ་བྱས་ཏེ། རྔ་ཡུལ་སྣང་ཞིག་དགོན་ཆེན་དུ་མཚན་ཉིད་འཆད་ཉན་གྱི་དབུ་བརྙེས་ནས། ལོ་འཁོར་ཧྲིལ་བོ་བརྒྱ་ཐམ་པ་ལོན་པའི་སྐལ་བཟང་དགྱེས་སྟོན་གྱི་མཛད་སྒོ་སྤེལ་བ་ལ། ལྷག་བསམ་རྣམ་པར་དག་པའི་ལེགས་གསོལ་རྟེན་འབྲེལ་ཞུ་རྒྱུ་ཡིན།
གོ་སྐབས་འདི་དང་བསྟུན་ཏེ་གླེང་འདོད་པ་ཞིག་ལ། ཀུན་བཟང་མཉམ་པའི་རྒྱུད་ལས། ཇི་སྲིད་འདུ་ཤེས་ཡོད་ཀྱི་བར། །ཐུགས་རྗེའི་འོད་དང་ཐེག་པའི་མཐའ། །འཁོར་བ་མ་སྟོང་བར་དུ་སྟོན། །ཇི་སྲིད་འདུ་ཤེས་མེད་པ་ན། །ཐེག་པ་མེད་ཅིང་སྟོན་པ་མེད། །ཅེས་བསྟན་ཡོད་པ་ལྟར། སྤྱིར་འཛམ་བུའི་གླིང་ཆེན་འདི་ལ་མཚོན་ན། རིགས་རྒྱུད་དང་ཁ་དོག་མི་མཚུངས་པའི་མི་རིགས་མི་འདྲ་བ་དང་། བསམ་གཞིག་གི་འདུ་ཤེས་འཛིན་སྟངས་ཀྱི་སེམས་ཁམས་སོ་སོ་ཡིན་པའི་རིག་གནས་མི་འདྲ་བ། ལྟ་སྤྱོད་ཀྱི་ལམ་ལུགས་དང་དགེ་སྡིག་གི་རིན་ཐང་ངོས་འཛིན་བྱ་སྟངས་མི་འདྲ་བའི་ཆོས་ལུགས་མི་འདྲ་བ་སོགས། མདོར་ན་མི་རིགས་དང་། རིག་གནས། ཆོས་ལུགས་མི་འདྲ་བ་སྣ་ཚོགས་རྟ་མོག་གི་སྤུ་ལྟར་མང་དུ་ཡོད་པའི་ནང་ནས། ཤ་རུས་གདུང་རྒྱུད་གཅིག་གིས་བསྡུས་པའི་བོད་མི་རིགས་ནི། མི་གྲངས་ཉུང་ཡང་གཙུག་ལག་རིག་གཞུང་དར་བའི་ལོ་རྒྱུས་ཀྱི་རྒྱུན་ཐག་ཤིན་ཏུ་རིང་བ་ཞིག་དང་། སྡུག་བསྔལ་མི་འདོད་ཅིང་བདེ་བ་དོན་དུ་གཉེར་བའི་གང་ཟག་གི་རྒྱུད་ལ། སྤངས་རྟོགས་ཀྱི་ཡོན་ཏན་བཟང་པོ་ཤུགས་འབྱུང་གི་ངང་ནས་ས་བོན་ཐེབས་པ་དང་། དམ་པའི་ལྷ་ཆོས་ཀྱི་དཔལ་ཡོན་ལ། མི་རིགས་གཞན་གྱིས་འགྲམ་ཆུ་ལྡང་བའི་སྣང་ཚོད་དུ་ཤར་འདུག་པས་ན། འཇིག་རྟེན་གྱི་གཏམ་ལ་ཡང་། གནམ་གྱི་འོག ས་ཡི་སྟེང་། ཆུ་ཆེན་སྟོང་གི་འགོ་ཁུངས། རི་ཆེན་སྟོང་གི་ཕ་ཡུལ། པུར་རྒྱལ་བོད་ཀྱི་རྒྱལ་ཁམས། བསོད་ནམས་དགེ་བའི་ཡུལ་གྲུ་ཞེས་སྙན་པའི་གྲགས་པ་ཕྱོགས་མེད་དུ་འབར་བ་དེ་འདྲ་ལོ་རྒྱུས་སྟེང་བྱུང་ཞིང་། བོད་རིགས་ནི་ལས་ལ་བརྩོན་ཞིང་དཔའ་ངར་དང་ཤེས་རབ་ལྡན་པའི་མི་རིགས་ཤིག་ཡིན་པ་ནི། གསེར་གྱི་རྒྱན་ཆ་ལ་གཡུ་བྱུར་གྱི་ཕྲ་སྡོང་བཏབ་པ་ལྟར་ལོ་རྒྱུས་ཀྱི་ཡིག་ཚང་ཁག་ཏུ་བཀོད་ཡོད། དེར་མ་ཟད་ལོ་རྒྱུས་སྟེང་། གཞན་གྱིས་བྱས་པ་ལ་སྙིང་དབུས་ནས་དྲིན་ལ་དྲིན་ལན་དུ་ཤེས་སུ་འཇུག་པར་བརྩོན་པ་དང་། དམ་པ་གོང་མའི་ཕྱག་རྒྱུན་གྱི་རྣམ་ཐར་ལ། རྗེས་སུ་སློབ་ལ་མོས་པའི་ཡར་ཐོན་གཙིགས་འཛིན་ཅན་གྱི་མི་རིགས་རླབས་ཆེན་ཞིག་ཏུ། གསེར་ཞུན་ལྟ་བུའི་གཞུང་ལུགས་ཀྱིས་བསྐྱངས་དང་སྐྱོང་བཞིན་ཡོད་པ་མང་དུ་བཤད་ཅི་དགོས།
འཛམ་གླིང་སྟེང་འོད་སྟོང་འཕྲོ་ཞིང་ཐུན་མོང་མ་ཡིན་པའི་བོད་བརྒྱུད་ནང་བསྟན་གྱི་ཤེས་རིག་དང་། མིའི་རིགས་ཀྱི་གཙུག་ལག་རིག་གནས་གསོག་འཇོག་གི་ཐད་ནས་གླེང་བ་ཡིན་ནའང་། རིག་དངོས་སྒྱུ་རྩལ་དང་། རྣམ་ཐར་ལོ་རྒྱུས། ཡིག་རིགས་དམངས་སྲོལ། ཆོ་ག་ཕྱག་ལེན། རྩོམ་ཡིག་བརྩམས་ཆོས། པར་བསྐྲུན་འབྲི་བཞེངས་སོགས་དང་། ལྷག་དོན་བཀའ་དང་བཀའ་བརྟེན་གྱི་ངོ་བོ་སྟོན་པར་བྱེད་པའི། རྩ་ཆེའི་གླེགས་བམ་རི་བོའི་གཏོས་དང་མཉམ་པའི་གྲུབ་འབྲས་གཡུར་དུ་ཟ་བ་འདི་འདྲ། འཇིག་རྟེན་ཐོག་གསོག་འཇོག་ཉར་ཚགས་གནང་མཁན་ནི། བོད་མི་རིགས་ལས་གཞན་པའི་གྲངས་ཉུང་མི་རིགས་ཤིག་གི་ཁྲོད་ན། ཕལ་ཆེར་དཔེ་མི་སྲིད་པ་ལྟ་བུར་ཆགས་ཡོད་ཅིང་། རླབས་ཆེན་གྱི་ལག་རྗེས་དེ་དག་ནི། ང་ཚོ་བོད་ཕྱི་རབས་པ་ཡོངས་ཀྱི་སེམས་ཁམས་སུ། ལ་རྒྱ་ཡི་གཟི་བརྗིད་ཞིག་དང་སྤོབས་སེམས་ཀྱི་ཉམས་སྣང་རབ་ཏུ་འཕེལ་བའི། ལོ་རྒྱུས་ཀྱི་རྡོ་རིང་ལྟ་བུར་བཞེངས་ཡོད་པའང་དོན་ལ་གནས་པ་ཞིག་རེད།
དེ་འདྲའི་ལོ་རྒྱུས་ཀྱི་དགེ་མཚན་སྟོང་ལས་བབས་པའི་ཆུ་ཀླུང་རིང་མོའི་བཞུར་རྒྱུན་ཁྲོད་ན། བོད་ཀྱི་ཆོས་དང་རིག་གཞུང་འཕེལ་རྒྱས་ལ། སྔ་ན་མེད་པའི་ལྟས་བཟང་འབུམ་གྱིས་ཀུན་ནས་བརྗིད་པར་གྱུར་ཞིང་། དེ་བཞིན་བསྟན་པ་ཕྱི་དར་གྱི་སྐབས་སུ་ཡིན་ཡང་། བོད་རང་གི་ཕ་མེས་ཡང་མེས་ཀྱི་ཆོས་བརྒྱུད་རྩ་ཆེན། གཡུང་དྲུང་བོན་གྱི་བསྟན་པའི་རིང་ལུགས་འདི་ལ། གཤེན་གྱེར་རྨ་དབྱིལ་དང་། བྲུ་ཞུ་སྤ་རྨེའུ། གྲྭ་ས་གོང་འོག་བར་གསུམ་སོགས་རིམ་གྱིས་བྱུང་ནས། བསྟན་པ་དར་ཞིང་རྒྱས་པར་མཛད་པའི་ལོ་རྒྱུས་བརྗོད་ཀྱིས་མི་ལང་ན་ཡང་། གངས་ཅན་མདོ་ཁམས་སྨད་ཀྱི་ཆར་གཏོགས། ནོར་འཛིན་ས་ཡི་སྣོད་བཅུད་ཀྱི་བཀོད་པ་ཕུན་སུམ་ཚོགས་ཤིང་། རྔ་ལྗོངས་གཡང་ལྡན་ཕྱུག་མོའི་མཚན་སྙན་གྱིས་མངོན་པར་བརྗིད་པའི་གནས་མཆོག་འདི་ལ་མཚོན་ན། ཇི་སྐད་དུ། གདུང་རབས་གསོལ་འདེབས་ལས། བསྐལ་སྟོང་སངས་རྒྱས་ཀུན་འདུས་ངོ་བོ་ཉིད། །བསྟན་པའི་དཔལ་གྱུར་ཞུ་སྒོམ་འཁྲུལ་ཞིག་ལ། །སྨིན་གྲོལ་བརྒྱུད་འཛིན་ཞིག་པོ་བཅོ་བརྒྱད་བྱུང་། །འགྲོ་དོན་མཐར་ཕྱིན་མཛད་ལ་གསོལ་བ་འདེབས། ཞེས་དང་། དྲན་པའི་ཞལ་བྱང་ཟང་གཏེར་ཆེན་མོ་ལས། སྣང་བ་དབང་དུ་འདུས་པ་ཡི། །སྣང་ཞིག་ཐོགས་མེད་བྱ་བ་འབྱུང་། །ཞེས་གསུངས་པ་ལྟར་མདོ་ཁམས་ཞིག་ཆེན་བཅོ་བརྒྱད་ཀྱི་ཡ་གྱལ། མདོ་སྨད་འཕགས་པ་རྣམ་གསུམ་གྱི་ནང་ཚན། བླ་མ་སྣང་ཞིག་ཆེན་པོའི་གདན་ས་རྨད་དུ་བྱུང་བ། བྱིན་རླབས་ཀྱི་ཚན་ཁ་མཐོ་བའི་གནས་མཆོག་འདི་རུ། ཆེས་ངོ་མཚར་བའི་རླབས་ཆེན་གྱི་བྱ་བཞག་གཅིག་སྟེ། འདི་ནས་ཡར་བརྩིས་པའི་ལོ་ངོ་བརྒྱ་ཕྲག་གཅིག་གི་གོང་ནས། སྣང་ཞིག་དགོན་ཆེན་དུ་མཚན་ཉིད་འཆད་ཉན་གྱི་དབུ་བརྙེས་པ་དེས། བོད་བརྒྱུད་ནང་བསྟན་སྤྱི་དང་། ལྷག་དོན་བོན་བསྟན་ཕྱི་དར་གྱི་ལོ་རྒྱུས་སྟེང་། མདོ་ཁམས་སྨད་དུ་བཤད་སྒྲུབ་བསྟན་པའི་འོད་ཆེན། སྔར་ལས་ཆེས་ཆེར་བདལ་བས་བསྐལ་པ་བཟང་པོ་མ་སྒྲིག་རང་འགྲིག་ཏུ་སོང་བར་བྱས་ཡོད་ལ། མཛད་བཟང་འདི་ནི་བོད་མེས་པོའི་རིག་གཞུང་རྒྱུན་འཛིན་དང་། དར་རྒྱས་སུ་གཏོང་དགོས་པའི་འགན་འཁྲིའི་རིན་ཐང་ཁྲོད་ནས་གླེང་ནའང་། ཉི་མ་མེ་གྲོགས་དང་ཆར་བ་ཆུ་གྲོགས་ལྟ་བུའི་ལོ་རྒྱུས་ཀྱི་དོན་སྙིང་ཆེན་པོ་ལྡན་པའི། བྱ་བཞག་འགངས་ཆེན་ཞིག་ཏུ་གྱུར་ཡོད་གཤིས། སྟོན་མཆོག་རྒྱལ་བ་གཤེན་རབ་མི་བོའི་བྱམས་སྙིང་རྗེ་ལས་འཁྲུངས་པའི་ཤེས་རབ་བླ་མེད་ཀྱི་དགོངས་སྤྱོད་ཟབ་མོའི་ལྟ་གྲུབ་ལ། མི་ཚེའི་རིན་ཐང་དུ་འཛིན་ནུས་པའི་ཤེས་ལྡན་མི་སྣའི་དཔུང་ཁག་གསེར་རིའི་ཕྲེང་བ་ལྟར་ས་ཆེན་པོའི་རྒྱན་དུ་བྱོན་པ་ནི། རང་རེའི་བོད་ཙམ་དུ་མ་ཟད། མིའི་རིགས་ཀྱི་བསམ་བློ་དང་ཀུན་སྤྱོད་ཡར་རྒྱས་སུ་གཏོང་བའི་ལས་གཞིའི་དེབ་ཐེར་ཆེན་མོའི་ཐོག་ཏུའང་ནམ་ཡང་བཀོད་ཆོག་ཆོག་གི་ཚུལ་དུ་སྣང་།
རྒྱུ་མཚན་དེ་དག་གིས་ཕྱིར་ན། སྣང་ཞིག་དགོན་ཆེན་འདིས་བསྟན་འགྲོའི་བདེ་སྐྱིད་ཀྱི་དབུགས་རྒྱུན་གསོ་བའི་མཐུན་རྐྱེན་དུ་དགོངས་ཏེ། བཤད་སྒྲུབ་གསེར་གྱི་འཁོར་ལོའི་མཛད་བཟང། རྒྱལ་བསྟན་གླིང་བཞིའི་ཁྱོན་དུ་ཅི་དགར་བསྒྱུར་བའི་བྱ་བཞག་སྤྱི་དང་། ནམ་ཡང་ལན་གྱིས་འཁོར་ཐབས་མེད་པའི་ཤེས་ལྡན་མི་སྣ་གང་མང་། གསོ་སྐྱོང་བྱས་དང་བྱེད་བཞིན་པའི་བཀའ་དྲིན་བླ་མེད་ལ། སྙིང་ཁོང་རུས་པའི་གསེང་ནས་གོང་བཀུར་དང་ཐུགས་རྗེ་ཆེ་ཞུ་རྒྱུ་མ་ཟད། མ་འོངས་པའི་ཆར། སྣང་ཞིག་དགོན་ཆེན་གྱིས་བོད་ཀྱི་ཆོས་རིག་སྤྱིའི་འཕེལ་རྒྱས་ལ། ལེགས་པར་དགོངས་པའི་མཛད་བརྒྱའི་བྱ་བཞག་ཡར་ཟླའི་དཔལ་ལྟར་གོང་འཕེལ་ཡོང་བ་དང་། དགེ་ཞིང་ལེགས་པའི་གྲུབ་འབྲས་སྔར་ལས་མང་པོ་ཞིག་ལེན་ཐུབ་པར། ང་ཚོས་རེ་སྨོན་དང་ཡིད་ཆེས་བརྟན་པོ་བྱེད་བཞིན་ཡོད།
རྣམ་པ་ཚོ། བོད་ཀྱི་ཆོས་རིག་ལོ་རྒྱུས་སྤྱི་ལ་དོ་སྣང་ཡག་པོ་ཡོད་མཁན་གྱི་རྒྱལ་ཁབ་ཕྱི་ནང་གི་གཟུར་གནས་མཁས་དབང་གང་གིས་ལྟོས་ཀྱང་། གཡུང་དྲུང་བོན་གྱི་བསྟན་པ་ནི། སྟོན་མཆོག་རྒྱལ་བ་གཤེན་རབ་མི་བོའི་དགོངས་པ་ཟབ་མོ་ཇི་ལྟ་བ་ཞིག་ཡིན་ཏེ། འཇམ་དཔལ་རྩིས་རྒྱུད་ལས། ཞང་ཞུང་བོན་གྱིས་འདུལ་དགོངས་ནས། །སྟོན་པ་གཤེན་རབ་མི་བོར་སྤྲུལ། །བོན་གྱི་ཐེག་པ་རིམ་དགུ་བསྟན། །འགྲོ་རྣམས་གཡུང་དྲུང་ལམ་ལ་བཀོད། །ཅེས་བསྟན་པ་མ་ཟད། བསྟན་པ་དེ་ཉིད་འཛིན་སྐྱོང་སྤེལ་གསུམ་བྱེད་པའི་ཐབས་ལམ་གལ་ཆེ་བ་ཡང་། རྗེ་མཉམ་མེད་བླ་མ་ཆེན་པོས། རང་ལྟ་ལ་མི་ཆགས། གཞན་ལྟ་ལ་མི་སྡང་བའི་སྒོ་ནས་གྲུབ་མཐའི་རྣམ་བཞག་བཤད་པ་ནི། ཤེས་རབ་བསྐྱེད་པའི་རྒྱུ་དང་། དག་སྣང་སྦྱང་བའི་ཐབས་ཁྱད་པར་ཅན་ཡིན་པས་དམ་པའི་ལུགས་སུ་འདོད་དོ། །ཞེས་དང་། དེ་བཞིན་དུ་པཎ་ཆེན་བློ་བཟང་ཡེ་ཤེས་ཀྱི་ཞལ་སྔ་ནས། དབུས་གཙང་མངའ་རིས་བར་གྱི་གྲུབ་པའི་མཐའ། །ཀུན་ཀྱང་རྒྱལ་བསྟན་ཁོ་ན་ཡིན་པས་ན། །ཕྱོགས་ལྷུང་གདོན་གྱིས་སྡང་ཤུགས་མི་མཛད་པར། །དག་སྣང་ནོར་བུའི་འོད་ཀྱིས་ཁྱབ་ན་ལེགས། །ཞེས་གསུངས་པ་ལྟར། བོད་མི་རིགས་ནི་གནའ་བོའི་དུས་ནས་བཟུང་། ཆོས་དང་རིག་གཞུང་ལ་སྙིང་དབུས་ནས་དད་གུས་ཆེ་ཞིང་། བསམ་པའི་དཔལ་ཡོན་ནམ་ནང་སེམས་ཀྱི་རིག་པའི་རྩལ་ལས། བདེ་སྐྱིད་ཀྱི་རིན་ཐང་འཚོལ་བའི་རྣམ་དཔྱོད་ཀྱི་དཔའ་རྩལ་ལྟོས་བཅས་ཀྱིས་མཛངས་སུ་ཆེ་བར་མངོན་པ་དང་། ཆོས་བརྒྱུད་དང་གྲུབ་མཐའི་བར་དཀྱེལ་ཡངས་མཉམ་གནས་བྱེད་པའི་ཆ་ནས། ཕན་ཚུན་ཐུགས་ཁུར་དང་བརྩི་མཐོང་བྱ་བའི་ཁོར་ཡུག་གི་རྣམ་པ་བཟང་པོ་ཞིག་ཆགས་ཡོད་ཁར། གཞུང་ལུགས་ཀྱི་དོན་གནད་ཞིབ་དཔྱད་བྱ་བའི་ཐད་ནས་གླེང་ན་ཡང་། ཤེས་འདོད་བློ་ཡི་མུན་པ་སེལ་བའི་རོགས་འདེགས་འབའ་ཞིག་ཏུ་དམིགས་ཏེ། བསམ་བློའི་གོ་རྟོགས་ཀྱི་ནུས་པ་ཆེ་རུ་གཏོང་བར་ཕན་ཚུན་ཉམས་མྱོང་གི་བསམ་ཚུལ་བརྗེ་རེས་བྱེད་པ་དང་། གྲུབ་མཐའ་དང་གྲུབ་མཐའི་བར་གྱི་མཐུན་ལམ་ཇེ་བཟང་དུ་གཏོང་བའི་སྲོལ་རྒྱུན་བཟང་པོ་གནའ་ནས་ད་ལྟའི་བར་རྒྱུན་འཁྱོངས་མཛད་ཡོད་པ་སྟེ། དཔེར་ན། རྗེ་དགོངས་མཛོད་རི་ཁྲོད་པ་ཆེན་པོ་དང་། འཇམ་དབྱངས་མཁྱེན་བརྩེ་དབང་པོ། འཇུ་མི་ཕམ་པ། ཀུན་མཁྱེན་ཤར་རྫ་བ། རྡོ་སྦིས་དགེ་བཤེས་ཤེས་རབ་རྒྱ་མཚོ། ཁྲི་ཆེན་གུང་ཐང་བསྟན་པའི་དབང་ཕྱུག ཀུན་གཟིགས་པཎ་ཆེན་སྐུ་ཕྲེང་བཅུ་བ་ཆེན་མོ་སོགས་སྐྱེས་ཆེན་དམ་པ་དེ་དག་གིས་མཚོན། བོད་ཀྱི་ཆོས་བརྒྱུད་གྲུབ་མཐའ་རིས་སུ་མ་ཆད་པའི་ཤེས་ལྡན་མི་སྣ་རྩ་ཆེན་མང་པོ་ཞིག་གིས་ཀྱང་། སངས་རྒྱས་ཀྱི་བསྟན་པ་སྤྱི་དང་འགྲོ་བའི་བདེ་སྐྱིད་འཕེལ་རྒྱས་ཀྱི་དཔུང་གཉེན་དུ། ཕྱར་གྲུ་མཉམ་འདེགས་དང་། འབད་འབུངས་སྟོབས་སྐྱེད། དཀའ་སྤྱད་འབད་བརྩོན་བྱས་པའི་མཛད་རྗེས་ཀྱིས་སྐྱེ་རྒུ་ཡོངས་ཀྱི་ཡིད་དབང་འཕྲོག་པར་བྱས་ཡོད་ཅིང་། བོད་ཀྱི་ཆོས་དང་རིག་གཞུང་སྔར་ལས་དར་རྒྱས་དང་། རྒྱུན་འཛིན་གོང་འཕེལ་དུ་གཏོང་བར་ལེགས་སྐྱེས་རྨད་དུ་བྱུང་བ་ཕུལ་ཡོད། དེ་ལྟའི་རིས་མེད་གྲུབ་མཐའ་ཁག་གི་ཁྱད་འཕགས་བསྟན་འཛིན་ཁོང་རྣམ་པ་སུ་ཡིན་ཡང་། རང་ཅག་གདུལ་བྱ་རྣམས་ཡང་དག་ཐར་བའི་ལམ་ལ་འགོད་པར། ཐབས་ཟབ་མོ་ཁྲིད་མཁན་གྱི་བསྐལ་ཁུགས་དུས་སྟོན་གྱི་སྒྲོན་མེ་ལྟ་བུར་གྱུར་ཡོད་པས། དེ་ལ་རྒྱ་ཆེའི་སེར་སྐྱ་ཀུན་གྱིས་མོས་གུས་དང་ཡི་རང་བྱ་དགོས་པ་མ་ཟད། ཁོང་རྣམ་པའི་ཐུགས་སྟོབས་དང་མཛད་སྤྱོད་བླ་ན་མེད་པ་ལ། ང་ཚོས་ནམ་ཡང་སློབ་སྦྱོང་བྱེད་སའི་དམིགས་འབེན་དུ་འཛིན་རྒྱུ་དེ་བས་གལ་ཆེན་དུ་སེམས་སོ། །
མཇུག་མཐར། ཇི་སྐད་དུ། མདོ་དྲི་མེད་གཟི་བརྗིད་ལས། གསང་རྒྱུད་ཐེག་ཆེན་ལྟ་བས་སྤྱི་ཁོག་ཕུབས། །ནང་རྒྱུད་གསང་སྔགས་སྒོམ་པའི་སྙིང་པོ་བཙལ། །ཕྱི་རྒྱུད་འདུལ་ཁྲིམས་སྤྱོད་པས་ལ་དོར་བྱ། །དེ་གསུམ་ཟུང་འབྲེལ་བདག་གཞན་དོན་གཉིས་འགྲུབ། །ཅེས་གསུངས་པ་ལྟར། ཕན་བདེ་རྩ་ལག་ཀུན་གྱི་འབྱུང་གནས་སངས་རྒྱས་ཀྱི་བསྟན་པ་རིན་པོ་ཆེ་སྤྱི་དང་། ཡང་ཁྱད་མདོ་སྔགས་སེམས་གསུམ་གྱིས་བསྡུས་པའི་ཐེག་ཆེན་གཡུང་དྲུང་བོན་གྱི་རིང་ལུགས་དྲི་མེད་རྣམ་པར་དག་པ་དང་། ཕྱོགས་དང་རིས་སུ་མ་ཆད་པའི་ས་དགེ་བཀའ་རྙིང་ཇོ་ནང་སོགས་ཀྱིས་མཚོན། ཕྱོགས་མཐའ་མ་ལྷུང་བར་རང་གཞན་ཀུན་གྱི་གྲུབ་མཐའ་འཛིན་སྐྱོང་སྤེལ་བར་བྱེད་པ་ལ། བཤད་སྒྲུབ་འཁོར་ལོ་གསུམ་གྱི་སྒོ་ནས་དར་ཞིང་རྒྱས་ལ་ཡུན་རིང་དུ་གནས་པ་སྟེ། དཔྲ་སྟོན་པཎ་ཊི་ཏའི་གསུང་ལས། གཡུང་དྲུང་བོན་དང་དམ་པའི་ཆོས་ཀྱི་ཚུལ། །འཇིག་རྟེན་མུན་པ་སེལ་བྱེད་ཉི་ཟླ་ཟུང་། །སྐྱེ་དགུའི་མཁའ་ལ་ཇི་སྲིད་གནས་ཀྱི་བར། །ཕན་དང་བདེ་བའི་ལམ་བཟང་ཅི་ཡང་གསལ། །ཞེས་གསུངས་པ་དང་། དེ་བཞིན་དུ་སྤྱི་ཚོགས་འཆམ་མཐུན། དཔལ་ཡོན་འཕེལ་རྒྱས། ཞི་བདེ་ཡུན་གནས་ཡོང་བ་བཅས་དང་བསྟུན། ལྷན་རྒྱས་ཀྱི་སྐུ་ཁམས་བཙོ་མའི་གསེར་ལྟར་བཟང་ཞིང་། མཛད་འཕྲིན་རྨ་ཀླུང་རིང་མོའི་རྒྱུན་དང་བསྡོངས་ནས། བསྟན་འགྲོའི་བསོད་ནམས་ཀྱི་སྤྱི་དཔལ་དམ་པར། དུས་དང་ཡུན་དུ་འཛད་མེད་ཅི་དགར་འཇོ་བའི་སྨོན་འདུན་ཞུ་རྒྱུ་ཡིན།
ཐུགས་རྗེ་ཆེ།


text:
2011ལོའི་ཟླ་10པ་ནས་བཟུང་། ལྗོངས་ཡོངས་སུ་རྨང་བརྟན་དམངས་ཕན་བྱེད་སྒོ་སྤེལ་ཚུན། གྲོང་སྡོད་ལས་དོན་རུ་ཁག་གི་རུ་མི་ཁྲི་ཕྲག་གིས་འབོད་སྐུལ་དང་ལེན་ཧུར་ཐག་ཞུས་ནས་རི་ཁུག་གི་འབྲོག་ར་དང་ཐག་རིང་གི་ཞིང་འབྲོག་ཁུལ་དུ་བསྐྱོད་དེ“བོད་སྐྱོད་པ་རྒན་གྲས་ཀྱི་སྙིང་སྟོབས”དར་སྤེལ་ཤུགས་ཆེན་བཏང་བ་དང་། “5+2”ཀྱི་གྲོང་སྡོད་ལས་འགན་ལ་དམ་པོར་དམིགས་པ། འཐབ་ས་དང་པོ་བརྟན་པོར་བསྲུངས་ནས་རྨང་གཞི་བརྟན་དུ་བཏང་བ། བློ་རྩེ་གཅིག་སྒྲིམ་གྱིས་འཕེལ་རྒྱས་དོན་དུ་གཉེར་བ། བློ་གཅིག་སེམས་གཅིག་གིས་དམངས་འཚོར་ཕན་འདོགས་པ། སེམས་ནུས་གཅིག་སྒྲིལ་གྱིས་བརྟན་ལྷིང་སྲུང་སྐྱོང་བཅས་བྱས་ཏེ་བོད་འཕེལ་རྒྱས་མྱུར་པོ་དང་ཡུན་རིང་བདེ་འཁོད་ཆེད། ལེགས་སྐྱེས་གལ་ཆེན་ཕུལ་ཡོད་པ་རེད།
གཞི་རིམ་ཏང་རྩ་འཛུགས་ནི་མང་ཚོགས་དང་ཤ་ཁྲག་འདྲེས་པའི“ཁྲག་རྩ”དང“འཁོར་རྒྱུག་མ་ལག”ལྟ་བུ་ཡིན་པས། ལས་བྱེད་པའི་སྤྱོད་ཚུལ་ཡག་པོ་ཡོད་མེད་དང་མང་ཚོགས་ཀྱིས་ཀྲུང་དབྱང་གི་སྲིད་ཇུས་ཤེས་རྟོགས་ཐུབ་མིན་གྱི་འགག་རྩ་གཞི་རིམ་ཏང་རྩ་འཛུགས་ལ་ཐུག་ཡོད། རྨང་བརྟན་དམངས་ཕན་བྱེད་སྒོའི“5+2”ལས་འགན་ཁྲོད་ཀྱི་ལས་འགན་ཨང་དང་པོ་སྟེ། གཞི་རིམ་རྩ་འཛུགས་སྟོབས་ཆེར་གཏོང་རྒྱུ་ནི་རྨང་བརྟན་དམངས་ཕན་བྱེད་སྒོའི་དམ་འཛིན་བྱ་གཞི་གལ་ཆེན་ཞིག་རེད།
ཏང་གི་ཚོགས་ཆེན་བཅུ་དགུ་པའི་སྙན་སྒྲོན་ནང་དབུལ་སྒྲོལ་འགག་སྒྲོལ་གྱི་དམག་འཐབ་ལ་རྒྱལ་ཁ་མཐའ་གཅིག་ཏུ་བླངས་ནས་2020ལོར་སླེབས་སྐབས། རང་རྒྱལ་གྱི་ད་ཡོད་ཚད་གཞིའི་འོག་གྲོང་གསེབ་ཀྱི་མི་འབོར་དབུལ་པོ་ཚང་མ་དབུལ་སྒྲོལ་ཐུབ་པ་བྱེད་དགོས་པ་བཏོན་ཡོད། རྒྱལ་ཡོངས་ཀྱི་ཞིང་ཆེན་རིམ་པའི་གཅིག་སྡུད་ཡུག་འབྲེལ་གྱི་ས་ཁུལ་དབུལ་པོ་འབའ་ཞིག་ཡིན་པའི་རང་ལྗོངས་ཀྱི་དབུལ་སྐྱོར་གསར་སྤེལ་ལས་དོན་ལ་དབུལ་པོ་བསྐྱར་ལོག་བྱེད་ཚད་མཐོ་བ་དང་“མཁྲེགས་སར་གཏུགས་དཀའ་བ”སོགས་ཀྱི་དཀའ་ངལ་སྔར་བཞིན་ཆེན་པོ་ཡོད། དེ་ནི་རང་ལྗོངས་རྒྱལ་ཡོངས་དང་མཉམ་དུ་འབྱོར་འབྲིང་སྤྱི་ཚོགས་བསྐྲུན་པར་ཚོད་འཛིན་བཟོ་བའི་ཞན་ཆའི་གྲས་ཤིག་ཡིན་པས། དབུལ་སྒྲོལ་འགག་སྒྲོལ་གྱི་ལས་འགན་སྔར་བཞིན་ལྕི་པོ་ཡོད།
ཉིན་ཤས་གོང་འཚོགས་པའི་སྐབས་བཅུ་དགུ་པའི་ཀྲུང་དབྱང་གི་ཕྱོགས་ཡོངས་ནས་སྒྱུར་བཅོས་ཟབ་གཏོང་འགོ་ཁྲིད་ཚོགས་ཆུང་གི་ཚོགས་འདུ་ཐེངས་དང་པོའི་ཐོག་གྲོང་ཚོ་དབུལ་པོར་བཅའ་སྡོད་ལས་དོན་རུ་ཁག་འདེམས་གཏོང་དང་དོ་དམ་ལ་ཤུགས་སྣོན་རྒྱག་པའི་ལས་དོན་སླར་ཡང་བཀོད་སྒྲིག་བྱས་ནས། སྒྲིག་སྲོལ་དང་ལམ་སྲོལ་འཐུས་སྒོ་ཚང་དུ་གཏོང་བ་ནས་འགོ་བཙུགས་ཏེ་མི་སྣ་འདེམས་གཏོང་ཐད་ཚད་ལྡན་དུ་གཏོང་བ་དང་། ལས་འགན་ཁ་གསལ་དུ་གཏོང་བ། རྒྱུན་གཏན་གྱི་དོ་དམ་ལ་ཤུགས་སྣོན་རྒྱག་པ། དཔྱད་ཞིབ་ལྕག་སྐུལ་ནན་དུ་གཏོང་བ། གྲོང་སྡོད་རོགས་སྐྱོར་ཁྲོད་མི་སྣ་ཡག་པོ་བདམས་མེད་པ་དང་། དོ་དམ་ནན་པོ་མེད་པ། སྤྱོད་ཚུལ་ཡག་པོ་མེད་པ། འགན་ལེན་ཡག་པོ་མི་བྱེད་པ་སོགས་ཀྱི་གནད་དོན་བསལ་རྒྱུར་ཤུགས་རྒྱག་པ་བཅས་བྱས་ནས་གྲོང་ཚོ་དབུལ་པོར་བཅའ་སྡོད་ལས་དོན་རུ་ཁག་འདེམས་གཏོང་གནད་སྨིན་དང་། རོགས་སྐྱོར་ཏན་ཏིག མང་ཚོགས་བློ་ཡིད་ཚིམ་པ་བཅས་བྱེད་དགོས་པའི་ནན་བཤད་བྱས་ཡོད།
ཏང་གི་རྩ་བ་གཞི་རིམ་དུ་ཡོད་པས་དབུལ་སྒྲོལ་འགག་སྒྲོལ་གྱི་དམག་འཐབ་ལ་རྒྱལ་ཁ་ལེན་པའི་འགག་རྩ་དེ་གཞི་རིམ་ཏང་རྩ་འཛུགས་ཀྱི་འཐབ་ནུས་ལ་ཐུག་ཡོད། རང་ལྗོངས་ཀྱིས་དུས་བཀག་བཞིན་དབུལ་སྒྲོལ་གྱི་དམིགས་ཚད་ལེགས་སྒྲུབ་བྱེད་དགོས་ཚེ་ཤིན་ཏུ་དབུལ་བའི་ས་ཁུལ་གྱི་གྲོང་ཚོ་དབུལ་པོ་དང་དབུལ་སྒྲོལ་བྱེད་དཀའ་བའི་དུད་ཚང་དབུལ་པོ་གལ་ཆེའི་ནང་གི་འགངས་ཆེར་བརྩི་དགོས་པ་དང་གཞི་རིམ་ལ་དམ་འཛིན་དང་གཞི་རིམ་སྟོབས་ཆེར་གཏོང་བའི་ལས་དོན་དེ་བས་མངོན་གསལ་དོད་པའི་གནས་བབ་ཐོག་འཇོག་དགོས།


text:
ངའི་ངོས་ནས་ལོ་བརྒྱ་སྐོར་ལ་སྡོད་ཐུབ་རྒྱུ་ཕལ་ཆེར་ཡོང་ཐུབ་པ་ཞིག་རེད།
ཁྱོད་རང་ཚོས་རེ་བ་བརྒྱབ་པ་ནང་བཞིན་ངའི་ངོས་ནས་ཡིན་ན་ལོ་བརྒྱ་སྐོར་ལ་སྡོད་ཐུབ་རྒྱུ་ཕལ་ཆེར་ཡོང་ཐུབ་པ་ཞིག་རེད། དེ་ངས་སྨོན་ལམ་རྒྱག་གི་ཡིན་ཞེས་༧གོང་ས་མཆོག་གི་བསྟན་བཞུགས་སྐབས་གསུངས་སོང་།
ཟླ་འདིའི་ཕྱི་ཚེས་༣ ཉིན་གྱི་སྔ་དྲོ་ཆུ་ཚོད་༩ པ་ནས་དབུ་འཛུགས་ཀྱིས་དྷ་ས་མེག་གྷན་ཐེག་ཆེན་ཆོས་གླིང་གཙུག་ལག་ཁང་དུ། དབུས་གཙང་ཆོལ་ཁ་དང་། མདོ་སྨད་ཆོལ་ཁ། དྷ་སར་རྟེན་གཞི་བྱས་པའི་ཆུ་སྒང་། ཀ་རྡོར་སྒང་གསུམ་དང་ར་དབང་ལ་ཀུན་ཕན་གླིང་བོད་མིའི་གཞིས་ཆགས་བཅས་ཀྱི་ཚོགས་སྐྱིད་ཁག་ནས། ༧གོང་ས་མཆོག་ལ་སྒྲོལ་དཀར་ཡིད་བཞིན་འཁོར་ལོའི་ཚེ་ཆོག་གི་སྒོ་ནས་བརྟན་བཞུགས་བསྟར་འབུལ་ཞུས་སོང་།
དེ་ཡང་བརྟན་བཞུགས་ཕུལ་གྲུབ་མཚམས་༧གོང་ས་མཆོག་གིས་བརྟན་བཞུགས་དང་འབྲེལ་བཀའ་སློབ་ལམ་སྟོན་གནང་དོན་དུ་“དེ་རིང་། བཞེད་དགོངས་མཐའ་དག་ལྷུན་གྱིས་འགྲུབ་པའི་ཕྱིར།། ཞེས་དབུས་གཙང་ཆོལ་ཁ་དང་། མདོ་སྨད་ཆོལ་ཁ། དྷ་སར་རྟེན་བཞི་བྱས་པའི་ཆུ་སྒང་། ཀ་རྡོར་སྒང་གསུམ་དང་ར་དབང་ལ་བཅས་ཀྱི་ཚོགས་སྐྱིད་ཁག་ནས་བརྟན་བཞུགས་ཞེས། དེ་རིང་ཁྱོད་རང་ཚོས་ཚེ་སྙིང་ཡིད་བཞིན་འཁོར་ལོའི་སྒོ་ནས་བརྟན་བཞུགས་གནང་། དེ་གར་ཁྲི་རིན་པོ་ཆེ་(དགའ་ལྡན་ཁྲི་པ་)ཡང་ཕེབས་ཡོད་རེད། ཧ་ཅང་ཡག་པོ་བྱུང་སོང་། ཁྱོད་རང་ཚོའི་ལས་བསྡོམས་ཟེར་དགོས་རེད་དམ། སྙན་ཞུ་དེ་ངས་ཆ་ཚང་ཀློག་ལོང་བྱུང་ཡོད་མ་རེད། གང་ལྟར་ཁྱོད་རང་ཚོ་ཚང་མས་དམ་ཚིག་གོང་བུ་གཅིག་གྱུར་གྱི་ཐོག་ནས་བརྟན་བཞུགས་བྱས་པ་རེད། ཐུགས་རྗེ་ཆེ་ཞུ་ཡི་ཡིན། ད་གི་ཁྱོད་རང་ཚོས་ཚེ་སྙིང་ཡིད་བཞིན་འཁོར་ལོའི་ཆོ་ག་གསུང་པའི་སྐབས་སུ་ངས་ཀྱང་གསལ་སྣང་བཏབས་པ་དང་། བླ་མ་གོང་མ་ཚོར་ཐུགས་བསྐྱེད་བསྐུལ་ནས་དམིགས་པ་བརྟན་པོ་འདྲ་བྱས་ཡིན། ཧ་ཅང་ཡག་པོ་བྱུང་སོང་། གང་ལྟར་ཚེ་རབས་བརྒྱུད་པའི་རྩ་བརྒྱུད་ཀྱི་བླ་མ་གོང་མ་རྣམས་དེ་རིང་ཁ་སང་དངོས་སུ་སྤྱིར་འགྲོ་བ་ཡོངས་དང་། ཡང་དགོས་འཛམ་གླིང་འདི། བྱེ་བྲག་ཏུ་བོད་གངས་ཅན་ལྗོངས་ཀྱི་བསྟན་འགྲོའི་དོན་མཛད་པར་སྐུ་དངོས་སུ་བཞུགས་ནས་གང་གནང་གི་ཡོད་མ་རེད། གང་ལྟར་རྩ་བརྒྱུད་ཀྱི་བླ་མ་གོང་མ་རྣམ་པའི་མིིའི་མི་ཚབ་དང་། གསུང་གི་གསུང་ཚབ་བྱེད་མཁན་དེ་ང་ཆགས་བསྡད་ཡོད་རེད་”ཅེས་གསུངས་སོང་།
དེ་བཞིན་༧གོང་ས་མཆོག་ནས། ཁོང་གིས་སྟོན་པ་འཁོར་དང་བཅས་པའི་ལེགས་བཤད་རྨད་དུ་བྱུང་བ་རྣམས་དེ་རིང་ཁ་སང་གི་འཛམ་བུ་གླིང་འདིའི་སྒང་ལ་ག་ཚོད་ཐུབ་ཐུབ་ཀྱིས་ངོ་སྤྲོད་གནང་ནས་ལུང་རྟོགས་ཀྱི་བསྟན་པ་མི་ཉམས་གོང་འཕེལ་དང་ཉམས་པ་སོར་ཆུད་ཡོང་ཐབས་སུ་ད་བར་གང་ཡོང་ཅི་ཡོང་གནང་ཡོད་པ་དང་། སླད་ཕྱིན་ཀྱང་ལོ་བརྒྱ་སྐོར་ལ་འཚོ་ཐུབ་ཐབས་དང་། དེའི་ཐོག་ནས་ང་ཚོ་བོད་མིས་མཚོན་པའི་རྒྱ་དཀར་ནག་གི་ནང་པ་གཙོ་བོར་གྱུར་པའི་སེམས་ཅན་རྣམས་ལ་ཕན་ཐོགས་ཡོང་ཐབས་གནང་རྒྱུ་ཡིན་སྐོར། འཛམ་བུ་གླིང་འདིའི་སྒང་ལ་སངས་རྒྱས་ཀྱི་བསྟན་པ་དེ་རིགས་པའི་ལམ་ནས་གཏན་ལ་ཕབ་ནས་ཁ་ཡོད་ལག་ཡོད་ཐོག་རྒྱུ་མཚན་ལྡན་པའི་ཐོག་ནས་ངོ་སྤྲོད་རྒྱུ་ཡོད་བསྡད་པ་འདིར་པཎ་གྲུབ་བཅུ་བདུན་བཀའ་དྲིན་ཆེན་པོ་ཡིན་སྐོར། དཔལ་ན་ལེནྡྲའི་གཞུང་ལུགས་ཡོངས་རྫོགས་ཚང་ལ་མ་ནོར་བ་དང་། སངས་རྒྱས་ཀྱི་བསྟན་པའི་གཞི་ལམ་འབྲས་གསུམ་གྱི་རྣམ་བཞག་ཚང་མ་དཔྱིད་ཕྱིན་པ་ཡོད་ས་དེ་བོད་སྐད་རང་ཡིན་སྟབས། བོད་སྐད་ཡིག་གཅེས་འཛིན་བྱེད་རྒྱུ་ཕྱོགས་གཅིག་ནས་བསྟན་འགྲོར་ཞབས་འདེགས་དང་། ཕྱོགས་གཞན་ཞིག་ནས་གནའ་བོའི་བོད་ཀྱི་མེས་པོ་ཚོའི་རྣམ་དཔྱོད་ལས་བཀའ་བསྟན་བོད་འགྱུར་ཞུས་པ་རྣམས་ང་རང་ཚོས་རྒྱུན་འཛིན་བྱེད་རྒྱུ་དེ་འོས་འགན་ཞིག་ཀྱང་ཆགས་ཀྱི་ཡོད་སྟབས། བོད་སྐད་ཡིག་གཅེས་འཛིན་བྱེད་རྒྱུ་དེ་གལ་གནད་ཆགས་ཡོད་སྐོར་དང་། བསྟན་བཞུགས་འབུལ་མཁན་ཚོས་བོད་པའི་རིག་གཞུང་སྤྱི་དང་། ལྷག་པར་བོད་ཀྱི་སྐད་ཡིག་ཐོག་དོ་སྣང་བྱེད་ཀྱི་ཡོད་པ་དང་། བདག་པོ་རྒྱག་གི་ཡིན་ཞེས་པ་དང་། ཚང་མ་གོང་བུ་གཅིག་གྱུར་ཐོག་དམ་ཚིག་ལྡན་པ་ཞིག་བྱེད་ཀྱི་ཡིན་ཞེས་བརྗོད་པ་རྣམས་ཧ་ཅང་ཡག་པོ་ཡིན་སྐོར་སོགས་གསུངས་སོང་།
ཡང་༧གོང་ས་མཆོག་གིས་“ཀ་རྡོར་སྒང་གསུམ་ཞེས་ང་དེ་སྔ་བོད་ལ་ཡོད་དུས་ཆུང་ཆུང་སྐབས་ནས་གོ་མྱོང་། རྡོ་རྗེ་གླིང་སྐྱིད་པོ་ཡོད་རེད། ཀ་ལིང་སྦུག་སྐྱིད་པོ་ཡོད་རེད་ཟེར་བ་ཆུང་ཆུང་སྐབས་ནས་གོ་མྱོང་། ཀ་ལིམ་སྦུག་དང་རྡོ་རྗེ་གླིང་། འབྲས་ལྗོངས་བཅས་ཀ་རྡོར་སྒང་གསུམ་ལབ་དུས་ཧ་ཅང་སེམས་ཐག་ཉེ་པོ་འདུག དེར་བརྟེན་ཁྱོད་རང་ཚོ་ཀ་རྡོར་སྒང་གསུམ་གྱི་ཐོག་ནས་བརྟན་བཞུགས་གནང་ནས་འདི་འདྲ་རེད། དེ་ག་ནང་བཞིན་ང་རང་ཚོ་བོད་ཀྱི་ཆོལ་ཁ་སོ་སོའི་ཁོངས་ཀྱིས་བརྟན་བཞུགས་གནང་བ་འདི་འདྲ་རེད། ཁྱེད་རང་ཚོ་དམ་ཚིག་ལྡན་པ་རེད། ང་འདིར་སྤྱིར་འཛམ་བུ་གླིང་འདིའི་སྒང་གི་སེམས་ཅན་ཚང་མ་ལ་ཕན་ཐོགས་བྱེད་རྒྱུར། བྱང་ཆུབ་མཆོག་གི་སེམས་ནི་བསྐྱེད་བགྱི་ནི།། སེམས་ཅན་ཐམས་ཅད་བདག་གི་མགྲོན་དུ་གཉེར།། ཞེས་ལབ་མཁན་ཞིག་ཡིན་དུས་འགྲོ་བ་མཆིས་སོ་ཅོག འགྲོ་བ་ཡིན་ནོ་ཅོག་ཚང་མར་དངོས་དང་བརྒྱུད་པའི་སྒོ་ནས་ག་རེ་ཕན་ཐོགས་བྱེད་ཐུབ་ན་བྱེད་ཀྱི་རེད། ཡང་སྒོས་སོ་སོའི་ལས་དང་སྨོན་ལམ་གྱིས་འབྲེལ་བ་ཡོད་བསྡད་པ་དེ་བོད་གངས་ཅན་ཆགས་ཡོད་རེད། དེ་འདྲ་ཡིན་དུས་ཁྱོད་རང་ཚོས་རེ་བ་བརྒྱབ་པ་ནང་བཞིན་ངའི་ངོས་ནས་ཡིན་ན་ལོ་བརྒྱ་སྐོར་ལ་བསྡད་ཐུབ་རྒྱུ་ཕལ་ཆེར་ཡོང་ཐུབ་པ་ཞིག་རེད། དེ་ངས་སྨོན་ལམ་རྒྱག་གི་ཡིན། ད་ཡིན་ན་དངོས་ཡོད་གནས་ཚུལ་ལ་རྒད་པོ་ཆགས་ཡ་དེ་ཆོས་ཉིད་རེད། ཚེ་རིང་པོ་བསྡད་ཀྱི་ཡིན། རྒད་པོ་ཆགས་ཀྱི་མིན་ལབ་ན་ནོར་འཁྲུལ་རེད། ཚེ་རིང་པོར་བསྡད་ན་རྒད་པོ་ཆགས་ཆགས་པ་རེད། ཤེས་སོང་ངམ། ཡིན་ནས་ད་ལྟ་ལོ་༨༤ ལ་སླེབས་བསྡད་དུས་དགེ་འདུན་གྲུབ་པའི་དགུང་ལོའི་ཚོད་ལ་གང་འཚམས་སླེབས་ཀྱི་ཡོད་རེད། སྔ་མོ་ངས་རྟག་པར་དགེ་འདུན་གྲུབ་པའི་དགུང་ལོའི་ཚོད་ཙམ་བསྡད་ཐུབ་ཀྱི་རེད་ལབ་སྡོད་ཀྱི་ཡོད། ད་དགེ་འདུན་གྲུབ་པའི་དགུང་ལོའི་ཚོད་ལ་ཡར་སླེབས་ཀྱི་འདུག ད་ཡང་ཏོག་ཙམ་ཧམ་པ་འདྲ་པོ་ཚ་རུ་ཕྱིན་ནས་བརྒྱ་སྐོར་ལ་བསྡད་ཀྱི་ཡིན་ཟེར་གྱི་ཡོད་རེད། དེར་བརྟེན་དེ་འདྲ་ཡིན་དུས་ངའི་ངོས་ནས་གང་ལྟར་ཁ་ཡོད་ལག་ཡོད་དུ་མི་ལ་ཕན་གྱི་འདུག ཇི་སྲིད་ནམ་མཁའ་གནས་པ་དང་།། འགྲོ་བ་ཇི་སྲིད་གནས་གྱུར་པ།། དེ་སྲིད་བདག་ནི་གནས་གྱུར་ནས།། འགྲོ་བའི་སྡུག་བསྔལ་སེལ་བར་ཤོག།། ཅེས་སྨོན་ལམ་རྒྱག་གི་ཡོད། ས་དང་ཆུ་དང་མེ་དང་རླུང༌། །སྨན་དང་དགོན་པའི་ཤིང་བཞིན་དུ། །རྟག་ཏུ་སེམས་ཅན་ཐམས་ཅད་ཀྱི། །རང་དགར་བཀག་མེད་སྤྱོད་པར་ཤོག ། ཅེས་སྨོན་ལམ་རྒྱག་གི་ཡོད་རེད། སྨོན་ལམ་འདི་རྒྱག་པ་ནང་བཞིན་ཁ་ཡོད་ལ་གང་ལ་གང་འཚམས་ཀྱིས་ཕན་ཐོགས་ཡོད་དུས། ཕན་ཐོགས་ཡོད་ས་དེར་ག་ཚོད་ཚེ་རིང་པོ་བྱུང་ན་ཡག་པོ་རེད། དེར་བརྟེན་ང་རང་སེམས་ཤུགས་འདྲ་སྐྱེ་ནས་གཙོ་བོ་བྱང་ཆུབ་ཀྱི་སེམས། དེར་རོགས་བྱེད་མཁན་དེ་སྟོང་ཉིད་ཀྱི་ལྟ་བ། དེ་གཉིས་ཀྱི་ཐོག་ནས་གང་ལྟར་སེམས་ལ་ཞུམ་པ་ཁྱོན་ནས་སྐྱེ་ཡི་མི་འདུག ག་དུས་ཡིན་ན་ཡང་སྤོབས་པ་འདྲ་པོ་ཞིག་སླེབས་བསྡད་ཀྱི་འདུག ང་རང་གི་ངོས་ནས་ཧུར་ཐག་བྱེད་རྒྱུ་རེད། ཁྱོད་རང་ཚོ་ཚང་མས་ཧུར་ཐག་བྱེད་དགོས་རེད་དཱ། ཤེས་སོང་ངམ། ཐུགས་རྗེེ་ཆེ།”ཞེས་གསུངས་སོང་།།
གསར་འགོད་པ་བཀྲ་ཤིས་དོན་གྲུབ།


text:
“ལོ་སར་དང་ལོ་གསར་ཞེས་པའི་ཡིག་ཐོབ་ལས་ཅུང་ཟད་འཕྲོས་པ་”ཞེས་པའི་ལྷན་ཐབས།
ཤིས་ཚང་ལྗང་མྱུག
ཀླད་ཀྱི་གཏམ།
ཉིན་འགའི་གོང་ལ་མཁྱེན་ཡངས་དྲ་གྲོགས་འགའ་རེའི་དོགས་འདྲི་དང་འབྲེལ་ཏེ། ཁོ་བོས་ལོ་གསར་དང་ལོ་སར་ཞེས་པའི་ཡིག་ཐོབ་ཀྱི་སྐོར་ནས་འཕྲལ་མར་རྩོམ་ཡིག་ཅིག་བྲིས་ཏེ་དྲ་ལམ་དུ་སྤེལ་བ་ན། དཔྱོད་ལྡན་དུ་མས་བསྔགས་བརྗོད་དང་། དགོངས་ཚུལ་ལྷུག་པོར་གསུངས་པར་མ་ཟད། དྲ་གྲོགས་དུ་མས་གཅིག་ལས་གཅིག་བརྒྱུད་དེ་དུས་ཐུང་ནང་དུ་རྩོམ་གྱི་བཀླགས་གྲངས་མང་དུ་འཕེལ་བྱུང་། ཚུལ་དེས་བཀླགས་གྲངས་ཇི་བཞིན་རྩོམ་ཡིག་དེ་ཡོངས་སུ་བཀླགས་ཡོད་མེད་ནི་ཐེ་ཚོམ་གྱི་ཡུལ་དུ་ཆེ་མོད། འོན་ཀྱང་། རྩོམ་ཡིག་དེར་དོ་སྣང་བྱེད་མཁན་ཅི་ཙམ་མང་བ་ནི་སྔ་ཕྱིའི་བཀླགས་གྲངས་ཁོ་ནས་ཆ་འཇོག་བྱ་ཐུབ།
སྐབས་དེར་བོད་ལྗོངས་སློབ་ཆེན་གྱི་དགེ་རྒན་ཆེན་མོ་རྡོ་དགོན་གསང་བདག་རྡོ་རྗེ་ལགས་ཀྱི་གསུང་གླེང་དུམ་བུ་ཞིག་ཀྱང་ཁོ་བོའི་རྩོམ་ཡིག་དེ་དང་ལྷན་དུ་སྦྱར་ཏེ་དྲ་ལམ་དུ་སྤེལ་དང་སྤེལ་གྱིན་པ་མཐོང་བ་ན། རང་གི་རྩོམ་ཡིག་དེ་རང་གིས་ཀྱང་བསྐྱར་དུ་ཞིབ་ལྟ་ཐེངས་ཤིག་བྱ་དགོས་བྱུང་ལ། དེར་ད་དུང་ཁ་ཇེ་གསལ་དང་། དགོས་ངེས་ཀྱི་ཆད་གསབ་ཁ་སྐོང་བྱ་དགོས་པ་མང་བོ་ཞིག་ཀྱང་ཞོར་དུ་མཐོང་བར་བརྟེན། འདིར་དེ་རིང་སྔར་གྱི་རྩོམ་ཡིག་དེའི་ལྷན་ཐབས་ལྟ་བུར་དམིགས་ཏེ། བརྗོད་འདོད་པའི་དོན་གནད་འགའ་ཡིག་ཚོགས་ལ་མ་འཛེམ་པར་ཅུང་ཞིབ་རྒྱས་སུ་གླེང་བར་སྤྲོ།
དང་པོ། སྔོན་གྱི་མཁས་པས་ལོ་གསར་དང་ལོ་སར་གཉིས་གདམ་ང་གནང་ཡོད་མེད་ལ་ལྟ་བ།
ལོ་གསར་དང་ལོ་སར་གཉིས་གདམ་ང་ཡིན་མིན་གྱི་ཁྲུན་ཐག་ནི་ཚིག་མཛོད་ཁོ་ནས་ཆོད་འགྲོ་བ་ཞིག་མ་ཡིན་པས། ཕྱིས་སུ་བསྒྲིགས་པའི་ཚིག་མཛོད་དག་རེ་ཞིག་བཞག་སྟེ། སྔོན་གྱི་མཁས་པ་དག་གིས་ལོ་གསར་དང་ལོ་སར་གཉིས་གདམ་ང་གནང་ཡོད་མེད་ལ་ཅིས་ཀྱང་བལྟ་གལ་ཆེ་བར་འདོད། སྤྱིར་ལོ་གསར་རམ་ལོ་སར་ཞེས་པའི་ཐ་སྙད་འདི་དུས་ནམ་ཞིག་ལ་བྱུང་བའི་ཐོག་མའི་འབྱུང་ཁུངས་འཚོལ་མ་ཐུབ་མོད། བོད་ཀྱི་རྒྱལ་རབས་དགུ་བ་སྤུ་དེ་གུང་རྒྱལ་གྱི་སྐབས་སུ་“རྒན་མོ་བལ་མའི་ཟླ་རྩིས་”ལ་བརྟེན་ནས་བོད་ལ་ལོ་སར་གཏོང་སྲོལ་ཐོག་མར་བྱུང་བའི་ངོས་འཛིན་དེ་ལྟར་ན། སྐབས་དེ་དུས་ནས་ལོ་གསར་ཞེས་པའི་ཐ་སྙད་འདི་ཡང་བྱུང་ཡོད་པའི་ཚོད་དཔག་བྱ་ཆོག་པར་སྙམ། ཡིན་ཡང་། ལོ་སར་ནམ་གཏོང་སྲོལ་བྱུང་བ་དེ་ནས་ལོ་གསར་དང་ལོ་སར་ཞེས་པའི་འབྲི་ཚུལ་འདི་གཉིས་དུས་མཉམ་དུ་བྱུང་བ་ཞིག་ནི་མ་ཡིན་པར། ལོ་གསར་ཞེས་པ་ཐོག་མ་དང་། ལོ་སར་ཞེས་པ་དེའི་ཕྱིས་སུ་བྱུང་བའི་དུས་ཀྱི་སྔ་ཕྱིའི་ཁྱད་པར་ཞིག་ཡོད་པར་འདོད།
གང་ལྟར་ཡང་། བལ་ཡུལ་ནས་ལྕགས་པར་དུ་བཏབ་པའི་ས་སྐྱ་བཀའ་འབུམ་[1]གྱི་ཁྲོད་དུ་ལོ་གསར་ཞེས་པ་ལས་ལོ་སར་ཞེས་པ་མི་སྣང་མོད། དཔལ་བརྩེགས་བོད་ཡིག་དཔེ་རྙིང་སྡུད་སྒྲིག་ཁང་གིས་བསྒྲིགས་པའི་ས་སྐྱ་བཀའ་འབུམ་དཔེ་བསྡུར་མའི་ཁྲོད་དུ་ལོ་སར་ཞེས་པ་མང་དུ་མཆིས། དེ་བཞིན་དུ། ཀརྨ་པ་རང་བྱུང་རྡོ་རྗེའི་(༡༢༨༤-༡༣༣༩)གསུང་འབུམ་དུ། སྔ་ཕྱིར་ལོ་གསར་དང་ལོ་སར་གཉིས་ཀ་ཁྱད་མེད་ལྟར་བྲིས་པ་སྣང་སྟེ།  >ཞེས་པར། “ཡང་ལོ་སར་ཡི་(གྱི)ཚེས་གསུམ་གྱི་ནུབ་མོ་རྨི་ལམ་ན། གནས་ཉི་ཤུ་རྩ་བཞི་ལ་ཙ་རི་ལ་སོགས་པ་མཁའ་འགྲོ་མའི་གནས་མང་པོ་གསལ་བར་བྱུང༌།”[2] ཞེས་དང་། “ཡང་ལོ་སར་དང་རྒྱལ་ཉ་ཕྲད་པའི་དུས་སུ། རྒྱལ་བ་རིགས་ལྔ་ལ་བྱང་ཆུབ་སེམས་དཔའ་གྲངས་མེད་པས་བསྐོར་བ་གཅིག་གཟིགས།”[3] ཞེས་དང་། ཡང་ >དུ། “དེ་ནས་དྭགས་པོ་ལ་འདྲིམས་ནས། རྐོང་པོ་ཡི་ལོ་སར་ལ་བྱོན་ནས། བླ་མ་རྩང་པ་མངའ་རིས་པ་དང་མཇལ་ནས།”[4]ཞེས་དང་། གཞན་ཡང་།  >ཞེས་པར། “ལོ་གསར་གྱི་ཚེས་གཅིག་ལ་འོང་བའི་ཆད་བྱས་པ་ལ། ཁོང་རྣམས་སང་འགྲོ་གནངས་འགྲོ་ཟེར་བ་ལ་ཁ་བ་ཉིན་མཚན་བཅོ་བརྒྱད་བབས་པས།”[5]ཞེས་དང་། ཡང་དེ་ཉིད་ལས། “སྟེང་ནས་བབས་པའི་ཁ་བ་དང༌།། ལོ་གསར་སྒང་གི་ལྷགས་པ་གཉིས།།རྣལ་འབྱོར་རས་པའི་རས་གོས་གསུམ།།གངས་དཀར་གྱི་སྟོངས་སུ་འཁྲུགས་པ་ཤོར།།”[6]ཅེས་མཛད་པ་བོ་གཅིག་གི་གསུང་དུ་སྔ་ཕྱིར་ལོ་གསར་དང་ལོ་སར་གཉི་ག་འབྱུང་བ་ལྟ་བུ་དང་།
དེ་མིན་དཔའ་བོ་གཙུག་ལག་ཕྲེང་བས་(༡༥༠༥-༡༥༦༤/༡༥༦༦)མཛད་པའི་ >གྱི་སྟོད་ཆ་ལས། “མཐའ་ཡི་རྒྱ་དང་གྲུ་གུ་འོག་ཏུ་བཏུལ།། ལོ་སར་སྒང་ལ་ལུག་ཤའི་ལག་པ་རློན་པ་བརྩིགས་པ་ལ་འཛེགས་ནས་རྒྱའི་མཁར་ཕབ།”[7]ཅེས་དང་། “ཉི་ཟླ་གཟའ་སྐར་དུས་གཅིག་འཆར་བའི་ཡུལ།། ལོ་གསར་སྒང་ལ་ན་བུན་ཆགས་པའི་ཡུལ།། གངས་རི་ཤེལ་གྱི་མཆོད་རྟེན་ཆགས་པའི་ཡུལ།། མི་རྗེ་ལྷས་མཛད་གསེར་བྱ་རོལ་དུ་ཁྲིད།།” [8]ཅེས་དང་། ཡང་དེའི་སྨད་ཆ་ལས། “དེ་ནས་ཟླ་བ་ཕྱི་མའི་ཡར་ཚེས་གཅིག་ལ་ལོ་གསར་བྱས་པ་ལ། འདི་ལྟར་ན་ཧོར་ཟླ་གཉིས་པ་ལ་དེང་སང་གི་རྒྱའི་ཟླ་བ་དང་པོ་བྱེད་ཡོད་པར་སྣང་།”[9]ཞེས་དང་། “ཆུ་ཕག་གི་ལོ་གསར་ནས་དང་པོའི་ཉེར་བརྒྱད་ལ་བཏེག ཆོས་རྗེས་རེབ་ཚ་ཁར་སྐྱེལ་ཐུང་མཛད།”[10]ཅེས་པ་དང་།
ཡང་དུས་རབས་བཅོ་བརྒྱད་བཅུ་དགུ་བར་བྱོན་པའི་ཞབས་དཀར་ཚོགས་དྲུག་རང་གྲོལ་(༡༧༨༡-༡༨༥༡)གྱི་གསུང་དུའང་། ལོ་གསར་དང་ལོ་སར་གཉིས་སྔ་ཕྱིར་ཁྱད་མེད་དུ་བྲིས་པ་ཡང་ཡང་སྣང་སྟེ། གསུང་འབུམ་པོད་གསུམ་པའི་ཁྲོད་ཀྱི་ >ཞེས་པར། “དེ་རིང་ལོ་སར་ཚེས་གཅིག་ལ།།སེམས་ལ་ཕན་པའི་ཞལ་གདམས་ཤིག །བུ་ལ་བརྩེ་བས་གནང་བར་འཚལ།།”[11]ཞེས་དང། གསུང་འབུམ་པོད་དང་བོའི་ཁྲོད་ཀྱི་ >ཞེས་པར། “སང་ཉིན་ལོ་གསར་ཚེས་གཅིག་ཐོག་ཙམ་ལ།།འཛུམ་ཞལ་དགྱེས་པའི་དཀྱིལ་འཁོར་བསྟན་དུ་གསོལ།།”[12]ཞེས་པ་སོགས་མང་དུ་མཆིས།
དེ་ལྟར་དཔེ་མཚོན་དུ་དྲངས་པའི་དུས་རབས་མི་འདྲ་བར་བྱོན་པའི་མཁས་པ་འདི་གསུམ་གྱི་གསུང་ལ་མཇལ་ཚེ། ལྟོས་བཅས་ཀྱིས་ལོ་གསར་ཞེས་གས་འཕུལ་ཅན་གྱི་འབྲི་ཚུལ་འདི་ཅུང་ཤས་ཆེ་བར་སྣང་མོད། འོན་ཏེ། ལོ་སར་ཞེས་པའི་འབྲི་ཚུལ་དེ་གཏན་ནས་མེད་པ་ཞིག་མིན་པ་ནི། གོང་དུ་དྲངས་མ་ཐག་པའི་དཔེ་དེ་དག་གིས་མཚོན་པར་ནུས་ལ། དེས་སྐབས་ཀྱི་གླེང་བྱ་”སྔོན་གྱི་མཁས་པས་ལོ་གསར་དང་ལོ་སར་གཉིས་གདམ་ང་གནང་ཡོད་མེད་”ཀྱི་དོན་ལའང་ངེས་ཤེས་སྐྱེ་སླ་བར་སྙམ་མོ།།
གཉིས་པ། ལོ་གསར་དང་ལོ་སར་གཉིས་ཅི་ལྟར་གདམ་ངར་ཆགས་ཚུལ་ལ་དཔྱད་པ།
སྔོན་གྱི་མཁས་པ་ཚོའི་གསུང་དུ་ལོ་གསར་དང་ལོ་སར་གཉིས་གདམ་ང་གནང་ཡོད་མེད་དང་། སར་ཞེས་པར་བྱ་ཚིག་གི་གོ་བ་ཐོན་མིན་ལ་མ་ལྟོས་པར། དིང་གི་དཔྱོད་ལྡན་འགའ་རེས་དེ་གཉིས་གདམ་ངར་མི་རུང་ཞིང་། སར་ཞེས་པའང་བྱ་ཚིག་ཏུ་གཏན་ནས་མི་འཐད་པའི་གསུང་གླེང་མཛད་མཁན་སྣང་མོད། འོན་ཏེ། ཁོ་བོའི་རྨོངས་བློར་འཆར་ཚུལ་ལྟར་ན། ལོ་གསར་དང་ལོ་སར་གཉིས་གདམ་ང་བྱ་ཆོག་པའི་ངེས་ཤེས་སྐྱེས་ལ། སར་ཞེས་པའང་སྐབས་དུ་མར་བྱ་ཚིག་ཡིན་པའི་ངེས་པ་ལྷག་པོར་རྙེད་ཀྱིན་འདུག ཁོ་བོས་ལོ་གསར་དང་ལོ་སར་གཉིས་གདམ་ངར་འདོད་པའི་རྒྱུ་མཚན་ནི། སྐབས་འགའ་རེར་སར་ནི་གསར་དང་དོན་གཅིག་ཏུ་འཇུག་པ་ཡོད་ཙམ་གྱིས་མ་ཡིན་པར། ལོ་གསར་དང་ལོ་སར་གཉིས་སོ་སོར་མིང་གི་གྲུབ་ཚུལ་མི་འདྲ་བའི་སྒོ་ནས་འགྲེལ་ཚུལ་སོ་སོར་ཡོད་པས་ཡིན།
དེའང་ལོ་གསར་ཞེས་པ་ནི་ལོ་རྙིང་བའི་ཟླས་ཕྱེ་བའི་ལོ་གསར་བ་ཞེས་པ་སྟེ་རྒྱན་ཚིག་ལས་གྲུབ་ཅིང་། ལོ་སར་ཞེས་པ་ནི་ལོ་སར་པ་ཞེས་པའི་བྱ་ཚིག་ལས་གྲུབ་པར་འདོད་ལ། བྱ་ཚིག་དེའང་སྐབས་ཀྱི་ཚིག་གྲོགས་ལ་ལྟོས་ཏེ་བྱེད་འབྲེལ་དང་བྱེད་མེད་གཉི་གར་གོ་དགོས་པ་ཡོད། ཡིན་ཡང་། ལོ་སར་བཟང་དང་། ལོ་སར་ལ་བཀྲ་ཤིས་བདེ་ལེགས་ཞེས་པ་ལྟ་བུའི་ཚེ་བྱ་ཚིག་མིང་དུ་གྲུབ་པའི་སྐབས་ཡིན་པས་དམིགས་བསལ་བྱ་ཚིག་གི་གོ་བ་ཡན་གར་དུ་མེད་པར་སྙམ། འོ་ན། ལོ་གསར་དང་ལོ་སར་གཉིས་མིང་གི་གྲུབ་ཚུལ་མི་འདྲ་བ་ཇི་བཞིན་དོན་གྱི་གོ་བའང་འདྲ་མི་དགོས་པ་མ་ཡིན་ནམ་ཞེ་ན། ལོ་གསར་བ་དང་ལོ་སར་པ་གཉིས་ལས། ལོ་གསར་བ་ཞེས་པ་ནི་ལོ་རྙིང་བའི་ཟླས་ཕྱེས་པ་སྟེ་དེའི་ལྡོག་ཟླར་གོ་ལ། ལོ་སར་པ་ཞེས་པ་ནི་ལོ་གསར་དུ་ཚེས་པའམ་ཡང་ན། ལོ་གསར་བའི་དགའ་སྟོན་ལ་རོལ་པའི་དོན་དུ་གོ་བས་མི་འདྲ་བ་བདེན་མོད། འོན་ཀྱང་། དེ་གཉིས་ལས་གྲུབ་པའི་མིང་ལོ་གསར་དང་ལོ་སར་ཞེས་པ་གང་ལ་མཚོན་ནའང་། ལོ་གསར་བ་དང་ལོ་གསར་དུ་ཚེས་པའི་མིང་ཉིད་ལས་མ་འདས་པས་ལོ་གསར་བཟང་དང་། ལོ་སར་བཟང་ཞེས་གང་བྲིས་ཀྱང་གོ་བ་གཅིག་འདྲར་འཁྱེར་ཆོག་པར་སྙམ།
དེ་མིན་ལོ་གསར་ཞེས་པ་ལ་རྟགས་མཐའ་འདྲེན་ཚུལ་གྱི་དབང་གིས་གསར་གྱི་གས་འཕུལ་ཕྱིས་ཏེ་ལོ་སར་ཞེས་གྲུབ་པ་ན། གཞན་གསར་ཞེས་པ་མཐའ་དག་མིང་མཐའ་གང་ལ་སླེབས་ན་དེ་དག་གཅིག་གྱུར་དུ་གས་འཕུལ་དབྱི་དགོས་པ་ཞིག་ནི་ག་ལ་ཡིན། ཐ་སྙད་རིག་གནས་ཀྱི་སྐབས་འདི་འདྲར་ཚད་མའི་རིགས་ལམ་གྱི་འགྲོས་ལྟར་དཔྱད་པ་གནང་བ་ལེགས་ཀྱང་། རྣམ་པ་ཀུན་ཏུ་ཁྱབ་མཐའ་བཟུང་སྟེ་ཐག་གཅོད་བྱས་ན་སྐྱོན་དུ་ཆེའོ་སེམས།
མདོར་ན། ལོ་གསར་དང་ལོ་སར་གཉིས་གདམ་ངར་ཆགས་ཚུལ་ལ་འགྲེལ་བཤད་རིགས་གཉིས་ཏེ། དང་བོ་ནི། རྗེ་དམུ་དགེ་བསམ་གཏན་རྒྱ་མཚོས་ཇི་སྐད་གསུངས་པ་ལྟར། རྟགས་མཐའ་འདྲེན་ཚུལ་གྱི་དབང་གིས་གསར་གྱི་གས་འཕུལ་ཕྱིས་ཏེ་ལོ་སར་ཞེས་གྲུབ་པ་[13]དང་། གཉིས་པ་ནི། གོང་དུ་བརྗོད་པ་ལྟར། ལོ་གསར་བ་དང་ལོ་སར་པ་ཞེས་པའི་རྒྱན་ཚིག་དང་བྱ་ཚིག་གཉིས་ལས་རིམ་པ་བཞིན་ལོ་གསར་དང་ལོ་སར་ཞེས་གྲུབ་པ་ཡིན་པའི་ཚུལ་དེ་རྟོགས་ན། ད་གཟོད་ལོ་གསར་དང་ལོ་སར་གཉིས་གདམ་ངར་བྱས་ན་འགལ་ཆ་མེད་པར་མ་ཟད། ལོ་གསར་དང་ལོ་སར་གཉིས་ཅི་ལྟར་གདམ་ངར་ཆགས་པའི་ཚུལ་ལའང་ངེས་ཤེས་ལྷག་པོར་འདྲོང་ངེས་ཡིན།
གསུམ་པ། ལོ་སར་ཞེས་པ་མ་དག་རྒྱུན་འབྱམས་ཡིན་ཚུལ་གྱི་གསུང་གླེང་ཞིག་དང་འབྲེལ་ཏེ་མཇུག་བསྡུ་བ།
ཁོ་བོས་“ལོ་གསར་དང་ལོ་སར་ཞེས་པའི་ཡིག་ཐོབ་ལས་ཅུང་ཟད་འཕྲོས་པ་”ཞེས་པའི་རྩོམ་ཡིག་དེ་དྲ་ལམ་དུ་སྤེལ་བའི་རྗེས་སུ། བོད་ལྗོངས་སློབ་ཆེན་གྱི་དགེ་རྒན་ཆེན་མོ་རྡོ་དགོན་གསང་བདག་རྡོ་རྗེ་ལགས་ཀྱིས་བོད་ལྗོངས་རླུང་འཕྲིན་གྱི་ >ཞེས་པའི་ལེ་ཚན་དུ་གསར་དང་སར་གྱི་སྐོར་ནས་གསུངས་པའི་གསུང་གླེང་དུམ་བུ་ཞིག་ཀྱང་དྲ་ལམ་ནས་ཞིབ་ཏུ་མཉན་པ་ཡིན།
ཁོང་གིས་གསར་རྙིང་གི་གསར་ལ་གས་འཕུལ་ཡོད་མེད་ནི་གཏན་ནས་དོགས་པ་མེད་ཅིང་། འབྲི་སྲོལ་མེད་པ་དང་། ལོ་གསར་ལ་ལོ་སར་ཞེས་འབྲི་བའང་མ་དག་རྒྱུན་འབྱམས་སུ་འགྲོ་ཉེན་ཆེ་བ་ཞིག་ཡིན་ཚུལ་བཅས་གསུངས་པར་མ་ཟད། ལོ་སར་ཞེས་གས་འཕུལ་མེད་པར་འབྲི་བ་ནི་ཐོག་མར་ཨ་མདོ་ནས་བྱུང་བ་ཡིན་ཚུལ་དང་། དབུས་གཙང་དུ་གསར་བ་ལ་སར་བ་དང་། ལོ་གསར་ལ་ལོ་སར་ཞེས་འབྲི་བ་ཞིག་གཏན་ནས་མེད་ཚུལ་སོགས་ཚིག་ཐག་ཆོད་པོས་གསུང་གིན་འདུག སྤྱིར་ཁོ་བོར་མཚོན་ན། དབུས་གཙང་དང་ཨ་མདོ་ཞེས་ཕྱོགས་དང་རིས་སུ་བཅད་དེ་གླེང་རྒྱུར་གཏན་ནས་འདོད་པ་མེད་མོད། འོན་ཀྱང་། འདིར་དོན་དངོས་གླེང་བ་གཙོ་བོར་བཟུང་བ་ལ་ཕྱོགས་ཞེན་ཆེ་བའི་རྣ་ཆ་རིང་བོ་དེ་མི་འདོགས་པར་འཚལ།
ལོ་སར་ཞེས་པའི་འབྲི་ཚུལ་འདི་སྐབས་དེའི་གསར་འགོད་པ་དེས་བཤད་པ་ལྟར་ད་ལོ་ནས་འགོ་བཙུགས་པ་ཞིག་གཏན་ནས་མ་ཡིན་ལ། ཡང་དགེན་ལགས་ཀྱིས་གསུངས་པ་ལྟར། ཉེ་བའི་ལོ་འགའི་གོང་ནས་གསར་དུ་འབྲི་སྲོལ་བྱུང་བ་ཞིག་ཀྱང་མ་ཡིན་པ་ནི་ཁོ་བོས་གོང་དུ་བཀོད་པའི་དཔེ་ཁུངས་དེ་དག་གིས་མཚོན་པར་ནུས་ལ། ཡང་ལོ་སར་ཞེས་པ་ཐོག་མར་ཨ་མདོ་ནས་བྱུང་བ་ཞིག་མིན་པའང་དུས་རབས་བཅུ་བཞི་བར་བྱོན་པའི་ཀརྨ་རང་བྱུང་རྡོ་རྗེ་(༡༢༨༤-༡༣༣༩)དང་། དུས་རབས་བཅུ་དྲུག་པར་བྱོན་པའི་དཔའ་བོ་གཙུག་ལག་ཕྲེང་བ་(༡༥༠༥-༡༥༦༤/༡༥༦༦)སོགས་ཀྱི་གསུང་དུ་ལོ་སར་ཞེས་པའི་ཐ་སྙད་འདི་མངོན་གསལ་དུ་མཆིས་པ་དེས་ཀྱང་འགྲུབ་པར་སྙམ། དེ་མིན་གསར་བ་ལ་སར་བ་ཞེས་པའི་འབྲི་སྲོལ་འདི་ས་ཆེན་ཀུན་དགའ་སྙིང་པོ་སོགས་ས་སྐྱ་བཀའ་འབུམ་ཁྲོད་དུའང་མཇལ་དུ་མཆིས་པ་ལགས་ན་དེའང་ཨ་མདོའི་མཁས་པ་ཁོ་ནའི་ཕྱག་ལེན་དུ་མཆིས་པ་ཞིག་ནི་མིན་པར་སེམས་སོ།།
༢༠༡༧ ལོའི་ཟླ་ ༣ ཚེས་ ༩ ཉིན་རྫོགས་པར་བྲིས།
[མཆན་དང་རྟེན་ཁུངས།]
[1] ས་སྐྱ་བཀའ་འབུམ་འདི་ནི་༢༠༠༨ ལོར་རྒྱལ་ཡོངས་ས་ཆེན་ཞེས་པ་ལས་གྲྭ་གུ་རུས་བལ་ཡུལ་དུ་དཔར་སྐྲུན་བྱས་པའི་ལྕགས་པར་དཔེ་རིང་ཞིག་ཡིན་ལ། ད་ལྟར་བོད་ཀྱི་ནང་བསྟན་དཔེ་ཚོགས་ལྟེ་གནས་ཀྱི་དྲ་བར་PDFཅན་གྱི་གློག་རྡུལ་དུ་བཞུགས་ཤིང་། དཔེ་འདི་མ་ཕྱི་བྱས་ཏེ་ཐེ་ཝན་ནང་བའི་ཤེས་ཡོན་བདེ་རྩ་ལྷན་ཚོགས་ཀྱིས་དེབ་གཟུགས་སུའང་དཔར་སྐྲུན་བྱས་ཡོད།
[2] ཕྱི་ལོ་ ༢༠༠༠ ལོར་གཟན་དཀར་མཆོག་སྤྲུལ་ཐུབ་བསྟན་ཉི་མས་ལས་གཞི་ལམ་སྟོན་དང་འབྲེལ་ཏེ་འཚོལ་སྡུད་ཕྱོགས་སྒྲིག་བྱས་པའི་་ > ལྕགས་པར་དཔེ་རིང་། (པོད་ང་བ།)  >ཞེས་པའི་ལྡེབ་མ། ༦ སྲིབ་ངོས། ཐིག་ཕྲེང་། ལྔ་བ། པོད་སྤྱིའི་ལྡེབ་ངོས།(P.267) ན་གསལ། ནང་བསྟན་དཔེ་ཚོགས་ལྟེ་གནས་ཀྱི་དེབ་རྟགས།(W30541)
[3] གོང་མཚུངས། ལྡེབ་མ། ༡༠ ཉིན་་ངོས། ཐིག་ཕྲེང་། ལྔ་བ། པོད་སྤྱིའི་ལྡེབ་ངོས།(P.274) ན་གསལ།
[4] གོང་མཚུངས།  > ལྕགས་པར་དཔེ་རིང་། (པོད་ང་བ།)  >ཞེས་པའི་ལྡེབ་མ། ༤ སྲིབ་ངོས། ཐིག་ཕྲེང་། དྲུག་པ། པོད་སྤྱིའི་ལྡེབ་ངོས།(P.228) ན་གསལ།
[5] གོང་མཚུངས།  > ལྕགས་པར་དཔེ་རིང་། (པོད་ག་བ།)  >ཞེས་པའི་ལྡེབ་མ། ༤༤ ཉིན་ངོས། ཐིག་ཕྲེང་། དང་བོ། པོད་སྤྱིའི་ལྡེབ་ངོས།(P.87) ན་གསལ། ནང་བསྟན་དཔེ་ཚོགས་ལྟེ་གནས་ཀྱི་དེབ་རྟགས།(W30541)
[6] གོང་མཚུངས། ལྡེབ་མ། ༤༦ སྲིབ་་ངོས། ཐིག་ཕྲེང་། དང་བོ། པོད་སྤྱིའི་ལྡེབ་ངོས།(P.92) ན་གསལ།
[7] དཔའ་བོ་གཙུག་ལག་ཕྲེང་བས་མཛད། [M] >(སྟོད་ཆ།) (པེ་ཅིང་།) མི་རིགས་དཔེ་སྐྲུན་ཁང་། ཕྱི་ལོ་ ༡༩༨༦ ལོར་དཔར། དཔར་ཐེངས་དང་པོ། ཤོག་ངོས། (P.171) ན་གསལ།
[8] གོང་མཚུངས། ཤོག་ངོས། (P.401) ན་གསལ།
[9] དཔའ་བོ་གཙུག་ལག་ཕྲེང་བས་མཛད། [M] >(སྨད་ཆ།) (པེ་ཅིང་།) མི་རིགས་དཔེ་སྐྲུན་ཁང་། ཕྱི་ལོ་ ༡༩༨༦ ལོར་དཔར། དཔར་ཐེངས་དང་པོ། ཤོག་ངོས། (P.1006) ན་གསལ།
[10] གོང་མཚུངས། ཤོག་ངོས། (P.1145) ན་གསལ།
[11]  > (པོད་གསུམ་པ།) (ཟི་ལིང་།) མཚོ་སྔོན་མི་རིགས་དཔེ་སྐྲུན་ཁང་། ཕྱི་ལོ་༢༠༠༢ ཟླ་ལྔ་བ། དཔར་ཐེངས་དང་བོ། ཤོག་ངོས། (P.483) ན་གསལ།
[12] གོང་མཚུངས། (པོད་དང་བོ།) ཤོག་ངོས། (P.575) ན་གསལ།
[13] དམུ་དགེ་བསམ་གཏན་རྒྱ་མཚོས་མཛད།  > (ཟི་ལིང་།)མཚོ་སྔོན་མི་རིགས་དཔེ་སྐྲུན་ཁང་གིས་དཔར། ཕྱི་ལོ་ ༡༩༩༧ ཟླ་བཞི་བ། དཔར་ཐེངས་དང་པོ། ཤོག་ངོས།(P.78) ན་གསལ།
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/debate/22923.html


text:
ང་རང་ད་ལོ་ལོ་གྱ་བདུན་ལ་སོན་ཡོད་ཅིང་། ལོ་བདུན་ནས་དཔེ་ཀློག་གི་འགོ་བརྩམས་ཤིང་། ད་བར་ལོ་གྱ་བཅུ་ལྷག་བཀླགས་སོང་བ་རེད། དུས་ཚོད་འདི་དག་གི་རིང་ལ་སྤྱིའི་ཆ་ནས་དཔེ་ཀློག་ཆད་མ་མྱོང་བས་འཚོ་བའི་རྒྱུན་བཟས་ལྟར་དུ་གྱུར་ཡོད། ངས་བཀླགས་མྱོང་བའི་དཔེ་ཆའི་ཁྲོད་དུ་རྩོམ་རིག ལོ་རྒྱུས། མཚན་ཉིད་སོགས་རིག་ཚན་དུ་མ་ཚུད་ཡོད། དེ་དག་ལས་ཀྱང་ང་རང་ཆེས་དགའ་བ་ནི་མཚན་ཉིད་རིག་པའོ། ངས་རང་གི་འདས་ཟིན་པའི་དཔེ་ཀློག་གི་ཉམས་མྱོང་ལ་ཕྱོགས་བསྡོམས་ཤིག་བགྱིས་ཚེ། ༡ ལེགས་པ་བཀླག ༢ སྐད་ཆ་དགྲོལ། ༣ ནང་དོན་བླང་། ༤ གནས་ལུགས་གཟུང་བཅས་གནད་བཞིའོ།②
ཐོག་མ་གནད་དང་པོ་དེའི་སྐོར་ལ་རགས་ཙམ་གླེང་བར་བྱ་སྟེ། གནའ་དེང་ཕྱི་ནང་བའི་ཕྱོགས་ཡོངས་ཀྱི་འཚོལ་སྡུད་དཔེ་ཆ་ཤིན་ཏུ་མང་སྟེ། ས་གཞིའི་རྒྱ་མཚོ་དང་འདྲ། འོན་ཏེ། མ་ཉམས་པའི་རིན་ཐང་ལྷག་ཏུ་མངའ་བ་ནི་ཉིན་མོའི་སྐར་ཚོགས་བཞིན་དུ་ཧ་ཅང་དཀོན། ང་ཚོས་འཇམ་གླིང་ཆེན་མོའི་བང་གི་དཔེ་ཆ་དག་ཐབས་གསུམ་ལ་དབྱེ་ནས་བཀླགས་ཆོག་སྟེ། ༡ཞིབ་ཏུ་ཀློག་པ། ༢ བམ་ཀློག ༣ དཔྱད་རིན་ཙམ་གྱི་ཆེད་ཀློག་པ་བཅས་སོ།③
དེ་གསུམ་ལས་དང་པོ་ཞིབ་ཀློག་ཅེས་བྱ་བ་ནི་ནན་ཏན་གྱིས་དཔེ་ཆ་ཀློག་དགོས་པའི་ཚུལ་གླེང་བར་བྱ་སྟེ། དེ་ཡང་ཡི་གེའི་འབྲུ་རེ་རེ་བཞིན་ཀློག་པ་དེའོ། གཉིས་པ་བམ་ཀློག་ནི་ནང་དོན་ཤེས་པ་ཙམ་གྱི་ཕྱིར་དུ་ཀློག་པ། སྤྱི་ཡོངས་རང་བཞིན་གྱིས་ཀློག་པ་དང་། གནད་གང་དེའི་ནང་དོན་རགས་ཙམ་རྟོགས་པའི་ཕྱིར་རོ། གསུམ་པ་ཞིབ་ཀློག་ཅེས་བྱ་བ་ནི། ཡིག་འབྲུ་རེ་རེ་བཞིན་མིད་དགོས་པ་དང་། བརྗོད་པ་རེ་རེ་དང་གཤོག་ལྷེ་རེ་རེ་བཞིན་ཀློག་པ་ཆུང་། དེ་དང་འདྲ་བར་དཔེར་ན། ནམ་རྒྱུན་དུས་དེབ་དང་ཚགས་ཤོག་ཀློག་པའི་དུས་སྐབས་སུ་ལག་ཞོར་དུ་ཀློག་པ་བཞིན། ཁ་བྱང་ལ་ལྟོས་ནས་དོན་སྙིང་དང་དགའ་སྣང་ཆེ་བ་གཙིགས་སུ་འཇིན་ནས་ཀློག་པ་ལ་གོ་དགོས། གོ་ཐོས་ལ་ཀྲུང་གོར་ཐོག་མར་ཚགས་ཤོག་དར་བའི་དུས་ལ། མི་འགའ་རེས་ཚགས་ཤོག་འཁྱེར་ནས། ཆོས་ལྔ་གཞུང་བཞི།④ཀློག་པ་བཞིན་དུ་ཡིག་འབྲུ་རེ་རེ་བཞིན་བཀླགས་ཀྱིན་པའི་བཤད་སྲོལ་ཡོད་མོད། ཐབས་ཤེས་འདི་རིགས་ལ་བརྟེན་ནས་མུ་མཐུད་ཤེས་འཕེལ་གྱི་ལས་ལ་འཇུག་ན་ལས་གཞུག་ཚར་བར་དཀའོ། དེབ་མང་ཤས་ཤིག་གི་ངོས་ནས་གླེང་ན། ཚགས་ཤོག་སྟེང་གི་གསར་འགྱུར་བཞིན། འགའ་རེས་སྐབས་གཅིག་རང་བགྲོ་གླེང་ཚ་ཤོས་དང་། གང་ལྟར་དཔེ་ཆ་ཤིན་ཏུ་མང་ཡང་བཀླགས་རིན་ཡོད་པ་ཉུང་བར་མངའ། གཤམ་ནས་བཀླགས་རིན་ཡོད་པའི་དཔེ་ཆ་ནས་འགོ་བཙུགས་ཏེ་གླེང་བར་བྱའོ།
གང་འདྲ་བྱས་ཏེ་དེབ་ཆེ་ག་གེ་མོ་བཀླགས་རིན་ཡོད་པའི་གྲས་སུ་འཇུག་དགོས་སམ་ཞེ་ན། གནད་དོན་དེ་ལ་ཡིད་མུག་པའི་དགོས་པ་ཆུང་དེ། གནའ་ནས་ད་བར་དཔེ་ཆ་རྩེ་གྲས་ཀྱི་འོས་སྦྱོར་མཁན་ནི་རྒྱ་ཆེའི་མང་ཚོགས་དང་། ཁོ་ཚོས་དཔེ་ཆ་རྩེ་གྲས་དག་དུས་ཚོད་རིན་པོ་ཆེ་ལ་འོས་སྦྱོར་ཞུ་དང་ཞུ་མུས་ཡིན།⑤
དུས་ཚོད་ཀྱིས་ཁོ་ཚོའི་འོས་སྦྱོར་བཞིན་རིན་ཐང་མེད་པའི་དཔེ་ཆ་དག་ཕྱིར་འབུད་བྱེད་ཅིང་། རིན་ཐང་ཆེ་བའི་དཔེ་ཆ་དག་ཤུལ་དུ་འཇོག་ངེས། གནའ་ནས་རྒྱུན་དུ་འཛིན་པའི་དཔེ་ཆ་དག་མང་ཚོགས་ཀྱི་འོས་སྦྱོར་ལས་སྐྱེས་པ་ཡིན་ཞིང་། དུས་ཚོད་ཀྱིས་བདམས་ཀ་བརྒྱུད་འོང་བ་ཤ་སྟག་རེད། ང་ཚོས་གནའ་ནས་ད་བར་དུ་བརྒྱུད་པའི་དཔེ་ཆ་རྙིང་པ་དག་མཐོང་སྐབས་ཕལ་མོ་ཆེ་ནི་རིན་ཐང་ལྡན་པ་ཡིན་ཞིང་། ང་ཚོའི་སེམས་དབུས་སུ་ངང་གིས་དོགས་པ་ཞིག་སྐྱེས་འོང་ཏེ། གནའ་མིས་བརྩམས་པའི་དཔེ་ཆ་ཕལ་ཆེ་བའི་སྤུས་ཀ་ཧ་ལས་པའི་མཐར་ཐུག་གི་རྒྱུ་རྐྱེན་ཅི་ཞིག་ལ་རག་ལུས་སམ།
དོན་དངོས་ཐོག་འདི་ལ་ཡ་མཚན་བྱ་རྒྱུའི་གནད་ཅི་ཡང་མེད་མོད། ཁོ་ཚོས་བཟོས་པའི་ཅ་ལག་མང་པོ་ཞིག་ལའང་ད་ལྟ་བའི་རིན་ཐུང་དབུལ། འོན་ཀྱང་རིན་ཐང་མེད་པའི་ཅ་དངོས་དེ་དག་སྔ་གཞུག་ཏུ་མང་ཚོགས་ཚོས་འོས་སྦྱོར་བྱས་མ་མྱོང་། དུས་ཚོད་ཀྱི་ཚོད་བགམ་གྱི་དྲྭ་བས་སྙིང་པོ་མེད་པ་དག་བཙག་རྐྱེན། ལྷག་ཡོད་པ་རྣམ་ནི་རིན་ཐང་དང་བཙག་སོང་བ་ནི་བེད་མེད་ཅན་ཤ་སྟག་གོ
ད་ལྟ་ང་ཚོས་”བརྩམས་ཆོས་གྲགས་ཅན”དང་”གནའ་རབས་བརྩམས་ཆོས་གྲགས་ཅན”⑥དུ་འབོད་པའི་དཔེ་ཆ་དག་ནི་དུས་ཚོད་ཀྱི་ཚོད་བགམ་བརྒྱུད་ནས་ཤུལ་དུ་ལྷག་པ་ཤ་སྟག་རེད། དཔེ་ཆ་འདི་དག་ནི་ཞིབ་ཀློག་བྱ་དགོས་པའི་དཔེ་ཆ་ཡིན་མོད། དུས་ཚོད་ཀྱི་འགྱུར་བག་ཁྲོད་ནས་འགའ་རེ་ཡང་ཕྱིར་འབུད་བྱ་སྲིད་མོད། ད་ལྟའི་བར་ལྷག་པའི་དཔེ་ཆ་དག་ནི་གྲགས་ཅན་དང་རྩེ་གྲས་སུ་ཚུད་ཡོད་གཤིས། ང་ཚོའི་ད་ལྟའི་གནས་འབབས་ལ་ད་ལྟའི་ཐིག་ཤིང་གིས་ཚད་འཇལ་དགོས་སྙམ།
ངེད་ཚོའི་སེམས་དབུས་སུ་བསམ་ཚོད་འདི་འདྲ་ལྡན་ཚེ། ད་གཟོད་གཞི་ནས་རང་གི་ཆེད་ལས་ལ་བསྙེགས་ཞོར་དཔེ་ཆ་འགའ་ཤས་ཞིབ་ཀློག་བྱེད་པ་དང་། དཔེ་ཆ་རེ་རེ་བཞིན་ཀློག་པ། དུས་མཚམས་ཅི་ཞིག་ཏུ་དཔེ་ཆ་ཅི་ཞིག་ཀློག་པའི་འཆར་གཞི། དཔེ་ཆ་ག་གེ་མོ་བཀླགས་ཟིན་དུས། ག་གེ་མོས་མཇུག་མཐུད་དགོས་པ། དཔེ་ཀློག་ལ་འཇུག་པའི་སྐབས་སུ་སྐད་བརྡ་གོ་ཐུབ་པ་བྱ་བ། དེའང་སྔོན་ལ་དཔེ་ཆའི་ཡིག་གེ་ཀློག་ཐུབ་པ་དང་། དེའི་ཡི་གེ་ནི་སྐད་ཆ་དང་། སྐད་ཆའི་ཁྲོད་ནས་རྒྱལ་ནང་དང་རྒྱལ་ཕྱའི་ཁྱད་པར། གནའ་དང་དེང་གི་ཁྱད་པར་རྟོགས་སྲིད།
ཀྲུང་ཧྭ་ཆེན་མོའི་རྒྱ་ཡིག་ལ་དཔེར་བཟུང་ནས་གླེང་ཚེ། དེ་ལའང་དེང་རབས་རྒྱ་ཡིག་དང་གནའ་རབས་རྒྱ་ཡིག་གཉིས་སུ་དབྱེ་ཞིང་། གནའ་རབས་ལ་མཚོན་ན་གནའ་ཡིག་ཀྱང་ཟེར། ཞིབ་ཆ་ནས་བཤད་ཚེ། གནའ་ཡིག་ལའང་དུས་རབས་སོ་སོའི་ཁྱད་ཆོས་མངའ་འོ། ཆིན་རྒྱལ་རབས་སྔོན་མ་སྟེ་ཁྲུན་ཆིའུ་ཀྲན་གོའི་དུས་སྐབས་(先秦)ལ་སྔོན་མའི་གནའ་ཡིག་དང་། ཧན་རྒྱལ་རབས་ནུབ་མ་དང་ཤར་མ་གཉིས་(两汉)ཀྱི་གནའ་ཡིག་དང་། དབུ་ཅིན་ལྷོ་བྱང་རྒྱལ་རབས་(魏晋)ཀྱི་གནའ་ཡིག་དང་། ཐང་རྒྱལ་རབས་དང་སུང་རྒྱལ་རབས་(唐宋)⑦ཀྱི་གནའ་ཡིག ཀྲུང་གོའི་རྒྱ་རིགས་ཀྱི་གནའ་ཡིག་དག་གནའ་ཡིག་མི་འདྲ་བས་གྲུབ་ཡོད་ཅིང་། ང་ཚོས་གནའ་མིའི་གནའ་དཔེ་མ་གོ་ལ། གནའ་མིས་ཀྱང་ངེད་ཚོའི་དེང་རབས་ཀྱི་མི་དམངས་ཚགས་པར་ཀྱང་གོ་ག་ལ་སྲིད། དེ་ལ་སྐད་བརྡའི་ཡིག་གེའི་སྒོ་གླེགས་ཟེར་ཞིང་། དེའང་འཛུལ་མ་ཐུབ་ཚེ། དེའི་ནང་གི་གནས་ཚུལ་མ་ཤེས་ལ། ནང་དུ་དངོས་པོ་ཅི་ཞིག་ཡོད་པའང་མ་ཤེས་པས། ཕྱི་ཕྱོགས་ནས་ནང་ལ་ཚོད་དཔག་བྱ་མི་རུང་། ངས་བཤད་པའི་དོན་གོ་ཟེར་བ་ནི་འགག་སྒོ་དེ་དག་ལས་གྲོལ་ཅིང་། དེ་བས་ཀྱང་འགག་སྒོ་དེ་གྲོལ་བའི་སྐབས་སུ་གྲ་སྒྲིག་ངེས་ཅན་དང་རྒྱ་ཆ་གང་མང་ཞིག་དགོས་པ་སྟེ། དཔེར་ན་ཚིག་མཛོད་ལྟ་བུའོ། དེ་ནི་དགོས་ངེས་ཤིག་ཡིན་རྐྱེན་འདིར་ཉུང་དུ་བཤད་པར་བྱའོ།
གནའ་མི་ཀྲུང་གོ་བའི་ཁ་རྒྱུན་ལ་”ཡིག་གེས་དོན་ཡོངས་སུ་མཚོན་མི་བཏུབ། སྐད་ཆས་གོ་བ་ཡོངས་སུ་བརྗོད་མི་བཏུབ”⑧ཟེར། དེའི་གོ་དོན་ནི་དཔེ་ཆ་ཞིག་གི་ཐོག་ཏུ་བྲིས་པ་དེ་རྩོམ་མཁན་གང་དེའི་སྐད་ཆ་ལས་ཉུང་། ཁོང་གིས་བཤད་པའི་སྐད་བརྡ་ཁོའི་ངོས་འཛིན་དང་ཉུང་། དཔེ་ཆར་བྲིས་པ་དག་སྟབས་བདེ་དང་ཁོང་གིས་བཤད་པ་བཞིན་རྙོག་འཛིང་ཅི་ཡང་མེད། དེ་ནི་ཐབས་ཤེས་བཙལ་ནས་ཁྱད་གསོད་བྱ་ཐུབ་ཏེ། ཁོང་ལབ་རྡོལ་ལ་མི་སུན་ན་ཆོག
སྟབས་ལེགས་པ་ཤིག་ལ་རྩོམ་ཡིག་རྙོག་འཛིང་ཆེ་བ། ལབ་རྡོལ་མང་བ་དེ་སྣག་ཤོག་མང་ཙམ་བཀོལ་བ་ཙམ་རེད། དེའང་ཧ་ཅང་འཇོན་པོའི་རྟགས་ཤིག་མ་ཡིན་སྙམ། འོན་ཏེ་”སྐད་ཆས་གོ་བ་ཡོངས་སུ་བརྗོད་མི་བཏུབ”ཟེར་བའི་དཀའ་རྙོག་དེར་ཐབས་ཤེས་ཅིས་ཀྱང་ཁྱད་གསོད་བྱེད་པར་དཀའོ། གང་ལ་ཞེ་ན་སྐད་བརྡ་ཉིད་མཚན་ཉིད་དང་འབྲལ་མི་རུང་བར་ལན། མཚན་ཉིད་ཀྱིས་དོན་ཞིབ་ཕྲ་འགར་འཇུག་པའི་སྐབས་སུ། ཕྱི་ཤུན་ཙམ་ལས་མཚོན་མི་བཏུབ། དཔེར་ན། མི་ཞིག་གི་ཐོག་ནས་གླེང་ན་ཁོས་”སོ་ན་གི་འདུག”ཅེས་བཤད་ཚེ། སོ་ནི་མཚན་ཉིད་གཅིག་དང་། ན་བ་ནི་མཚན་ཉིད་གཞན་ཞིག་ཡིན། ན་བ་དེར་འང་ཚུལ་དམིགས་བསལ་བ་ཞིག་ཀྱང་ཡོད་ངེས། ཆེ་ཆུང་དང་ཟབ་ཚད་ལྟ་བུའོ། དེར་བརྟེན། གནད་དོན་དེ་ནི་ཧ་ཅང་རྙོག་འཛིང་ཆེ་བ་ཞིག་རེད། སོ་ན་བ་ཞེས་པའི་འབྲུ་གསུམ་པོས་ལས་སླ་པོར་བཤད་དཀའ་བ་ཞིག་རེད། གང་ལྟར་ཁོས་་ཇི་ལྟར་འགྲེལ་པ་བྱས་རུང་”སྐད་ཆས་གོ་བ་ཡོངས་སུ་བརྗོད་མི་བཏུབ”ཀྱི་དཀའ་གནད་དེ་ལ་ཐུག་ཡོད།
དེར་བརྟེན། དཔེ་ཀློག་བྱ་བའི་སྐབས་སུ། དཔེ་ཆའི་ནང་གི་ཡི་གེ་ཚང་མའི་ཡིག་ངོ་ཆོད་པ་དང་སྐད་ཆ་ཚང་མ་གོ་བ་ཡིན་སྲིད་མོད། རྩོམ་པ་པོའི་ལྟག་རྒྱབ་ཀྱི་བསམ་བློ་དེ་ཤེས་དཀའ། གནའ་མིའི་བཤད་རྒྱུན་ལ། དཔེ་ཀློག་བྱ་དུས་ཡིག་གེའི་ཕྲེང་བ་རེ་རེའི་དོན་གོ་བ་དང་། སྙན་ངག་མྱོང་རོལ་བྱ་དུས།”གདངས་ཀྱི་ཕྱི་རོལ་གྱི་སྐད། བྲོ་བའི་ཕྱི་རོལ་གྱི་བྲོ་བ”⑨ཞེས་པ་དེའི་དོན་ནི་ཡི་གེའི་ཕྱི་ཤུན་ཙམ་ནས་ཁོའི་བསམ་བློའི་དངོས་དོན་ཤེས་པ་བྱ་དགོས་གལ་གླེང་ཡོད། དེ་ནི་དོན་གོ་བ་ཞེས་པ་དེ་ཡིན། རྒྱའི་རྩོམ་པ་པོ་གྲགས་ཅན་སེ་མ་ཆན་⑩གྱི་བཤད་རྒྱུན་ལ་”དཔེ་ཀློག་ལ་དད་ཅིང་བསམ་གཞིགས་ཆེ་བའི་མི་བུས། དོན་གྱི་མཐིལ་གོ་ངེས”ཟེར་བའི་”དོན་གོ”ཞེས་པ་ནི་སྐད་བརྡ་དང་ཁ་བྲལ་ཐབས་མེད། འོན་ཀྱང་སྐད་བརྡ་ཚང་མ་དོན་གྱིས་བསྟན་པར་མི་ནུས། བརྒྱ་ལ་ཡི་གེའམ་སྐད་བརྡ་གཅིག་པུར་དབུ་རྙོགས་ནས་འདུག་ཚེ། དཔེ་ཀློག་ཤི་བོ་དང་། དཔེ་ཆ་བ་གླེན་པ་ཞིག་ལ་འགྱུར་འགྲོ སྐད་བརྡ་ནི་དཔེ་ཆ་གང་ཉིད་དཀྲོལ་བའི་ཤིང་འཁར་དང་། དོན་གོ་དུས་ཤིང་འཁར་རྒྱབ་ཏུ་འཇོག་དགོས། དེ་ནི་གནའ་མིས་”དོན་གོ་ཚིག་བརྗེད”ཟེར་ཞིང་། འུ་ཅག་གླེང་མོལ་གྱི་ཁྲོད་དུ་ཆུ་གྲོལ་ནས་ཟམ་པ་ག་ལེར་བཞུགས་ཟེར་བ་འཇིག་རྟེན་ཚུལ་ཁྲིམས་ལས་འགལ་བ་ཡིན་མོད། དཔེ་ཆ་ཀློག་པའི་སྐབས་ན་ཐབས་དེ་ངེས་པར་དུ་སྤྱོད་དགོས།
གོང་དུ་བརྗོད་པའི་”ཡིག་གེས་དོན་ཡོངས་སུ་མཚོན་མི་བཏུབ། སྐད་ཆས་གོ་བ་ཡོང་སུ་བརྗོད་མི་བཏུབ།”ཞེས་པའི་སྐད་ཆ་དེའི་འོག་ཏུ་སྐད་ཆ་ཐོལ་པ་ཞིག་བསྣོན་ཆོག་ཏེ། ”གོ་བ་རྒྱུ་མཚན་ལས་ལོངས”ཟེར་བ་འདི་ཡིན་ཞིང་། གཙོ་བོ་རྩོམ་པ་པོ་མི་སྒེར་པའི་རང་སྣང་གི་ངོས་འཛིན་དང་བརྡར་ཤ་ཡིན་ཞིང་། དེ་ནི་ཕྱི་རོལ་ཡུལ་གྱི་གནས་ལུགས་དག་གིས་རྩོམ་པ་པོའི་རང་སྣང་གི་ལྡོག་གཟུགས་ཡིན། རྒྱུ་མཚན་དང་གོ་བར་རང་སྣང་དང་ཕྱི་ཡུལ་གྱི་ཁྱད་པར་ཡོད་དུས། རྒྱུ་མཚན་དང་གོ་བ་ནི་ཡོངས་སུ་མཐུན་མི་ཐུབ། མི་ནི་མི་ཡིན་པས་ཚང་མ་ཤེས་མཁན་ཞིག་སྲིད་ན་མེད་དོ། རྩོམ་པ་པོའི་རང་སྣང་གི་ལྡོག་གཟུགས་དང་། མྱོང་བ། བརྡར་ཤ དེ་བཞིན་ཕྱི་ཡུལ་གྱི་གནས་ལུགས་དབར་ལ་ཧེ་བག་ངེས་ཅན་ཞིག་ཡོད་སྲིད། ཆེ་ཆུང་གི་ནོར་འཁྲུལ་ཡང་ཡོད་སྲིད། དེར་བརྟེན། དཔེ་ཀློག་ནི་གོ་བ་ལེན་པ་ཙམ་གྱིས་མི་ཆོག་སྟེ། རྒྱུ་མཚན་དང་གནས་ལུགས་གསལ་བར་གོ་དགོས། དེ་འདྲ་བགྱིས་ཚེ་གནའ་མིའི་གོ་བ་ཙམ་གྱིས་འཁྲུལ་བའི་འདམ་རྙོག་ཏུ་བཅུག་མི་ཐུབ། གལ་སྲིད་དེའི་གནས་ལུགས་རྟོགས་ཚེ། རང་ལ་རང་གི་གོ་བ་རང་བཞིན་དུ་སྐྱེ་འོང་། ངའི་གོ་བ་ནི་རང་སྣང་ཡིན་ལ། གཅིག་བྱས་ན་དེས་ཕྱི་ཡུལ་གྱི་གནས་ལུགས་དང་མཐུན་མི་སྲིད་པའང་ཡོང་ངེས། འོན་ཏང་ངས་རང་ཉིད་ཀྱི་གོ་བ་དང་གནའ་མིའི་གོ་བ་གཉིས་བཤིབ་བསྡུར་ཞིག་བྱས་ཏེ། ཕན་ཚུན་ཁ་སྐོང་དང་། ཡོ་བསྲང་བྱས་ཆོག་ལ་གོ་བའང་འོས་འཚམ་ཞིག་ཐོབ་སྲིད། གོ་བ་དེ་ནི་བྱེད་པོ་གང་ཉིད་ཀྱི་ངོས་འཛིན་ཡིན་ཏེ། བྱེད་པོ་གང་དེས་གོ་བ་དེ་ཉིད་བཀོལ་ནས་ནམ་རྒྱུན་གྱི་ལས་ཀ་ཐག་གཅོད་བྱས་ཆོག དཔེར་ན་ངས་རང་ཉིད་ཀྱི་རྐང་པ་བེད་སྤྱད་དེ་ལམ་ལ་འགྲོ་བ་དང་། གང་ལྟར་ང་རང་འགྲོ་བསམ་ཚེ། རྐང་པས་རང་བཞིན་དུ་འགུལ་བ་ལྟ་བུའོ། དཔེ་ཀློག་གི་ཚད་འདི་ལ་སླེབས་ཚེ་དངོས་དོན་ཐོག་ཏུ་ཤེས་བྱ་དག་གསོན་པོར་ཞིབ་མོས་བཀོལ་ཐུབ་ངེས།
དཔེ་དེབ་གསོན་པོར་བཀླགས་དགོས། བཀླགས་ཤེས་མཁན་ཞིག་གིས་དེབ་ཤི་བོ་གསོན་པོར་བཀླགས་ཐུབ་པ་དང་། བཀླགས་མ་ཤེས་མཁན་གྱིས་དེབ་ཤི་བོར་བཀླགས་ངེས། དེབ་ཤི་བོ་གསོན་པོར་བཀླགས་ཐུབ་ཚེ། དཔེ་ཆ་ངའི་ཆེད་དུ་བཀླགས་ཐུབ། དེ་ལས་ལྡོག་ཏེ། དེབ་གསོན་པོ་ཤི་བོར་བཀླགས་ཚེ། ང་རང་དེབ་ཀྱི་ཆེད་དུ་བཀླགས་པར་འགྱུར་འགྲོ དེབ་ངའི་ཆེད་དུ་བཀླགས་པ་དང་། ང་རང་དེབ་ཀྱི་ཆེད་དུ་མི་བཀླགས་ཚེ། དཔེ་ཆ་སེམས་ཀྱི་གཞིས་ཁྱིམ་དུ་བཀླགས་པའོ། གནད་དུ་སྨིན་པའོ། གནའ་མིའི་ངག་རྒྱུན་ལ”ཆོས་དྲུག་ལ་ངས་གོ་བ་ལེན། ངའི་གོ་བ་ཆོས་དྲུག་གིས་འགྲེལ”⑪ཟེར་བ་བཞིན། རང་ཉིད་ཀྱིས་ཕྱི་ཡུལ་གྱི་གནས་ལུགས་དག་རྒྱུས་མངའ་བྱུང་ཚེ། རང་ཉིད་ལ་གོ་བ་ལྡན་ཞིང་གནའ་མིའི་གོ་བ་དེ་དཔྱད་གཞིར་འཛིན་པ་དེ་ལ་”ངའི་གོ་བ་ཆོས་དྲུག་གིས་འགྲེལ”དང་། ཕྱི་ཡུལ་གྱི་གནས་ལུགས་མ་རྟོགས་པའམ། གནའ་མིའི་གོ་བ་མ་ཚོར་བར། སྐད་ཆ་དང་ཡིག་གེ་ཙམ་གྱི་ཐོག་ཏུ་བཞུན་བརྡར་དང་བསྔོག་འཚོལ་ལ་གཡེངས་བ་ནི་”ཆོས་དྲུག་ལ་ངས་གོ་བ་ལེན”ཟེར་བ་དེའོ། དེར་བརྟེན་ངེད་ཚོས་དཔེ་ཀློག་བྱ་བའི་སྐབས་སུ་”ངའི་གོ་བ་ཆོས་དྲུག་གིས་འགྲེལ”ཡི་ཚད་དུ་སླེབས་ཚེ། གཞི་ནས”ཆོས་དྲུག་ལ་ངས་གོ་བ་ལེན”ཟེར་བ་འགྲུབ་ཐུབ།
མཆན།
①ཧྥེང་ཡུའུ་ལན། (སྤྱི་ལོ་༡༨༩༥ནས་༡༩༩༠བར།) ཧའ་ནན་ཞིང་ཆེན་གྱི་མི། ཀྲུང་གོའི་དེང་རབས་མཚན་ཉིད་མཁས་ཅན། སློབ་གསོ་བ། སྤྱི་ལོ་༡༩༡༨ལོར་པེ་ཅིན་སློབ་ཆེན་གྱི་མཚན་ཉིད་རིག་པའི་ཚན་ཁག་ནས་ཐོན། སྤྱི་ལོ་༡༩༢༤ལོར་ཨ་མི་རེ་ཁའི་ཀ་ལུན་བི་ཡ་སློབ་ཆེན་ནས་འབུམ་རམས་པའི་སློབ་གནས་ཐོབ།
②原文中”解其言,意,明其理”.
③原文中”精读,泛读,供翻阅”.
④原文中”五经四书”,其中五经是《诗经》《尚书》《礼记》《周易》《春秋》四书指《大学》《中庸》《论语》《孟子》.
⑤原文中”好书的推荐者是群众,群众把好书推荐给时间”.
⑥རྒྱའི་”著作或名著”སོགས་པ་དེང་གི་ལོ་ཙྰའི་ཁྲོད་དུ་གྲགས་ཅན་བརྩམས་ཆོས་ཞེས་བསྒྱུར་གྱིན་འདུག་མོད། གུས་པས་བསམ་ན་དེའི་རྒྱན་ནོར་འདུག་སྙམ་ཏེ། བརྩམས་ཆོས་གྲགས་ཅན་མིན་ནམ་སྙམ།
⑦ཐང་སུང་རྒྱལ་རབས་གཉིས་ནི་རྒྱའི་ལོ་རྒྱུས་ཁྲོད་དུ་རིག་གནས་ཆེས་འོད་སྟོང་འབར་བའི་དུས་རབས་ཤིག་ཡིན།
⑧原文中”书不尽言,言不尽意”,指一个作家的平时交谈多,其文字言简意骇.
⑨原文中”弦外音,味外味”.
⑩སེ་མ་ཆན།། སྤྱི་ལོའི་སྔོན་གྱི་ལོ་༡༤༥ནས་༩༠བར། ཀྲུང་གོའི་ལོ་རྒྱུས་མཁས་ཅན། རྩོམ་རིག་མཁས་ཅན། བསམ་བློ་བ་གྲགས་ཅན།
⑪原文中“六经注我,我注六经”是一个古代成语,释义:六经即《诗经》《书经》(《尚书》)《礼经》《易经》(《周易》)《乐经》《春秋》六部儒家经典的合称.
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/recommend/25730.html


text:
མཚོ་སྔོན་གསར་འགྱུར་དྲ་བའི་འཕྲིན་ལྟར་ན། རིག་རྩལ་ནི་དུས་རབས་མདུན་སྐྱོད་བྱེད་པའི་དུང་བརྡ་དང་མི་རིགས་སྙིང་སྟོབས་ཀྱི་དཔལ་འབར། མི་རྣམས་ཀྱི་ནང་སེམས་ཀྱི་གཞིས་ཁྱིམ་ལྟ་བུ་ཡིན།
སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་རིག་རྩལ་བྱ་བའི་བཞུགས་མོལ་གྲོས་ཚོགས་སྟེང་གི་གསུང་བཤད་གལ་ཆེན་གྱིས་ལོ་རྒྱུས་གསར་པའི་ཆ་རྐྱེན་འོག་གི་སྤྱི་ཚོགས་རིང་ལུགས་ཀྱི་རིག་རྩལ་དེ་དུས་རབས་ཀྱི་འགན་འཁྲི་རུ་བཟུང་ནས་ཇི་ལྟར་འཕེལ་རྒྱས་དང་ཇི་ལྟར་དར་རྒྱས་སུ་གཏོང་རྒྱུའི་ཐད་དྲིས་ལན་གསལ་པོ་ཞིག་བཏབ་པ་མ་ཟད། རིག་རྩལ་གསར་རྩོམ་ཐད་ཀྱི་ཚན་རིག་གི་ཆོས་ཉིད་དེ་ཁུངས་དག་པའི་སྒོ་ནས་རྒྱས་བཤད་གསལ་པོ་བྱས་ཤིང་། རིག་རྩལ་དང་མི་དམངས། རིག་རྩལ་དང་ཁྲོམ་རའི་འབྲེལ་བ་བཅས་ལ་ཡང་དག་པའི་སྒོ་ནས་འགྲེལ་བཤད་གསལ་པོ་བྱས་ཏེ་རིག་རྩལ་བྱ་བར་ཁ་ཕྱོགས་གསལ་པོ་ཞིག་བསྟན་ཡོད།
གསུང་བཤད་དགོངས་དོན་དེ་མཛུབ་སྟོན་དང་སྣེ་ཁྲིད་དུ་བཟུང་ནས་རང་ཞིང་གི་རིག་རྩལ་བྱ་གཞག་དེ་སྤྱོད་བཟང་གཞུང་དྲང་དང་འཕེལ་རྒྱས་ཆེ་བའི་སྐས་རིམ་གསར་པ་ཞིག་ལ་གོམ་པ་སྤོས།
གཏམ་བརྗོད་ཟློས་གར《རྩྭ་ཐང་གི་བུ་རྒོད》དང་བོད་ཀྱི་ཟློས་གར《སྲོང་བཙན་སྒམ་པོ།》 ཞབས་བྲོའི་ཟློས་གར《ཐང་ཀ》 ཉམས་འགྱུར་གླུ་གར《རེབ་གོང་ཡུལ་གྱི་སྟངས་སྟབས》སོགས་ཕུལ་བྱུང་འཁྲབ་གཞུང་དག་བདེ་བླག་ངང་འཁྲབ་སྟོན་བྱས་པ་དེ་ལས། རིག་རྩལ་གསར་རྩོམ་དཔུང་སྡེ་གཞི་རིམ་ས་ཁུལ་དུ་བསྐྱོད་དེ་སྒྱུ་རྩལ་བརྩམས་ཆོས་ཀྱི་རྒྱུ་ཆ་འཚོལ་སྡུད་བྱས་རྟོགས་ཐུབ། ཞིང་ཆེན་ཧྲིལ་པོའི་རིག་རྩལ་བྱ་འགུལ་གྱིས“འཚོ་བར་ཁ་གཏད་པ”དང”མི་དམངས་རྨང་གཞིར་འཛིན་པ”བརྗོད་དོན་ཡིན་པའི་དངོས་ཡོད་བྱ་འགུལ་དེ་གོ་སྐབས་སུ་བཟུང་ནས། ལས་མི་སྐུལ་སློང་སྒོས་ཞིང་ཆེན་ཧྲིལ་པོའི་རིག་རྩལ་བྱ་བ་སྒྲུབ་མཁན་དག་གིས་ས་ཆེན་རྐང་སྟེགས་སུ་འཆོས་ནས་མི་དམངས་ཀྱི་སྐྱིད་སྡུག་མི་བརྗེད་ཅིང་། དམངས་ཁྲོད་ཀྱི་གསར་རྩོམ་མཉམ་མྱོང་ལས་སྒྱུ་རྩལ་གྱི་ཆུ་མགོ་འཚོལ་སྙེག་བྱས་ཏེ། འཚོ་བའི་སྣུམ་གྱིས་སིམ་ཞིང་རེ་བའི་གསོན་སྟོབས་འབུས་པའི་ཕུལ་ཕྱིན་བརྩམས་ཆོས་རབས་དང་རིམ་པ་གསར་རྩོམ་བྱ་དགོས་པའི་བླང་བྱ་བཏོན།
ཞིང་ཆེན་ཧྲིལ་པོའི་རིག་རྩལ་བྱ་བ་སྒྲུབ་མཁན་གྱིས། གཞི་རིམ་ས་ཁུལ་དེ་སྒྱུ་རྩལ་གྱི་གན་འཛོད་ཅིག་ཏུ་བཟུང་ནས་དངོས་ཡོད་ཁྲོད་དུ་སིམ་འཛུལ་བྱེད་པ་དང་རྐང་བཙུགས་ཏེ། སྒྱུ་རྩལ་གསར་རྩོམ་ཐད་ལ་རྨང་གཞི་བརྟན་པོ་ཞིག་འདིང་དགོས། དེ་མིན”གཞི་རིམ་ས་དུ་སྤྲོ་སྣང་སྐྱེལ་བ”དང”དམངས་ཁྲོད་དུ་ཞུགས་པ།” ”རིག་རྩལ་གཞིས་ཁྱིམ་དུ་སྤོ་བ”སོགས་ཀྱི་རིག་རྩལ་དང་བླངས་ཞབས་ཞུའི་བྱ་འགུལ་རབས་དང་རིམ་པ་སྤེལ། རིག་རྩལ་དང་བླངས་མཁན་གྱིས་ཁེ་ལས་དང་ཞིང་སྡེ། སློབ་གྲྭ། དམག་སྒར་བཅས་སུ་རིག་རྩལ་འཁྲབ་སྟོན་རྩ་འཛུགས་བྱས་ཤིང་། སྤྱི་ཚོགས་རིང་ལུགས་ཀྱི་རིན་ཐང་ལྟ་བའི་སྲོག་ཤིང་དར་སྤེལ་བཏང་ཞིང་ཧུར་ཐག་སྒོས་བྱེད་ནུས་ངེས་ཅན་བརྒྱུད་སྒྲོག་བྱས། ཟི་ལིང་གྲོང་ཁྱེར་རྒྱལ་ཡོངས་ཀྱི་དཔལ་ཡོན་གྲོང་ཁྱེར་དུ་གསར་འཛུགས་བྱེད་པའི་སྐབས་རིག་གནས་དང་བླངས་པ་སྟོང་ཕྲག་ལྷག་རྩ་འཛུགས་བྱས་ཏེ་གཞི་རིམ་གཞིས་ཁུལ་དང་ཞིང་སྡེ། གཏེར་ཁུངས་བཟོ་གྲྭ། དམག་སྒར། སློབ་གྲྭ་སོགས་སུ་སོང་སྟེ། འཁྲབ་སྟོན་བྱས་པ་བརྒྱུད་སྐྱེ་ཁམས་དཔལ་ཡོན་འཛུགས་སྐྲུན་དང་དྲིལ་སྒྲོག་གིས་ཁྱིམ་སྲོལ་དང་ཁྱིམ་གྱི་སློབ་གསོ་སོགས་རིག་རྩལ་འཁྲབ་སྟོན་གྱི་བརྗོད་བྱར་བཟུང་སྟེ་གཞི་རིམ་གྱི་རིག་རྩལ་སྟེགས་བུར་གསོན་ཤུགས་བསྣན་པ་དང་མང་ཚོགས་ཀྱི་བསམ་པའི་འཚོ་བ་ཕུན་སུམ་ཚོགས་པར་བཏང་། རིག་རྩལ་དྲིལ་སྒྲོག་འཁྲབ་སྟོན་བྱ་འགུལ་བཅས་ཟླ་ངོ་གསུམ་གྱི་རིང་ལ་ཐེངས2541ལ་འཁྲབ་སྟོན་བྱས་ཤིང་མང་ཚོགས་ཁྲི200ལྷག་གིས་ལྟད་མོར་བལྟས།
རིག་རྩལ་གླིང་དང་རིག་རྩལ་དཔུང་སྡེས་རང་སྟེང་གི་ཐོན་ཁུངས་ལེགས་ཆ་བེད་སྤྱད་ནས་གཞི་རིམ་རིག་གནས་ལས་ཁུངས་དག་ལ་ལས་དོན་གསབ་སྦྱོང་མཁོ་སྤྲོད་གནང་བ་དང”ངའི་མིག་ལམ་གྱི་མཚོ་སྔོན”ཞེས་པའི་ཞིང་བ་དག་གིས་འཆད་ཁྲིད་སྟེགས་བུ་རུ་གཏམ་བཤད་དང”མཛེས་རྩལ་ཁྱིམ་ཚང་ཁྲི་ལ་སྐྱེལ་བ”། ”ཟློས་གར་སློབ་གྲྭ་རུ་བསྐྱོད་པ”། ན་གཞོན་དར་མའི་རིག་རྩལ་རིན་མེད་གསབ་སྦྱོང་འཛིན་གྲྭ་སོགས་བསྡུས་པ་རེད། དེ་མིན་རུ་དཔུང་མི་འདྲ་བ160རྩ་འཛུགས་བྱས་ཏེ་གློག་བརྙན་མང་པོ་གཞི་རིམ་དུ་སྟོན་པའི་བྱ་འགུལ་ཡང་སྤེལ་ནས་ཞིང་ཆེན་ཧྲིལ་པོའི་རོང་འབྲོག་མང་ཚོགས་དག་ལ་དུས་རབས་ཀྱི་འགྱུར་ཁུགས་གཙོ་བོ་དང་རྒྱལ་གཅེས་རིང་ལུགས་ཀྱི་གློག་བརྙན་ཁྲི4ལྷག་བསྟན་པ་དང་མང་ཚོགས་ཁྲི320ལྷག་གིས་ལྟད་མོར་བལྟས། ཏང་གི་ཚོགས་ཆེན་ཐེངས་བཅུ་དགུ་པ་རྒྱལ་ཁའི་ངང་འཚོག་པ་ལ་དགའ་བསུ་བྱེད་ཆེད་ཞིང་ཆེན་རིག་གནས་ཁང་སྐར་ཚོམས་ཟློས་གར་འཁྲབ་སྟོན་ཁང་གིས་ཞིན་ཉེན་ཐང་ཆེན་དང་དབུས་ཐང་ཆེན་སོགས་སུ་སྔ་གཞུག་ཏུ་རིག་རྩལ་འཁྲབ་སྟོན་གྱི་ཆེད་ལས་རང་བཞིན་ལྡན་པའི་ཟློས་གར་མི་འདྲ་བ10དང་དམངས་ཁྲོད་རིག་རྩལ་རུ་དཔུང་གི་འཁྲབ་སྟོན12 ། མང་ཚོགས་ཀྱི་རིག་རྩལ་ཕུལ་བྱུང10བཅས་འཁྲབ་སྟོན་བྱེད་པའི་བྱ་འགུལ་སྤེལ་བ་དང་འཁྲབ་སྟོན་མི་སྣ1000དང་མང་ཚོགས་ཁྲི8ལྷག་བྱ་འགུལ་དེའི་ཁྲོད་དུ་ཟབ་ཞུགས་བྱས་ཡོད།
རིག་རྩལ་གྱིས་དུས་རབས་ཤིག་གི་རྣམ་པ་མཚོན་ཡོད་པས། ཀྲུང་ཧྭ་མི་རིགས་ཀྱི་རླབས་ཆེན་བསྐྱར་དར་མངོན་འགྱུར་བྱེད་པའི་ཀྲུང་གོའི་ཕུགས་འདུན་གྱི་ལོ་རྒྱུས་ཁྲོད། རིག་རྩལ་བྱ་བ་སྒྲུབ་མཁན་དག་གི་ཕྲག་སྟེང་དུ་ཀྲུང་གོའི་སྙིང་སྟོབས་དར་སྤེལ་གཏོང་བ་དང་ཀྲུང་གོའི་སྟོབས་ཤུགས་གཅིག་བསྡུས་གྱི་ལས་འགན་དང་འགན་འཁྲི་ཡོད། རྒྱ་ཆེའི་རིག་རྩལ་འཁྲབ་སྟོན་མཁན་གྱིས་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་རིག་རྩལ་བྱ་བའི་བཞུགས་མོལ་གྲོས་ཚོགས་སྟེང་གི་གསུང་བཤད་གལ་ཆེན་གྱི་དགོངས་དོན་དེ་ལག་ལེན་མཐར་ཕྱིན་གྱིས་དུས་ནམ་ཡང་མི་དམངས་ལྟེ་བར་འཛིན་པ་རྒྱུན་འཁྱོངས་ཀྱིས་གསར་རྩོམ་ལ་མཛུབ་སྟོན་བྱེད་པ་དང་འཚོ་བར་ཟུང་འབྲེལ་དམ་པོ་བྱེད་པ་དང་སྤྱི་ཚོགས་ལ་ཟུང་འབྲེལ་དམ་པོ་བྱེད་པ། དུས་རབས་ལ་ཟུང་འབྲེལ་དམ་པོ་བྱེད་པ་བཅས་ཀྱིས་གསར་རྩོམ་ཐོན་སྐྱེད་ཐད་རླབས་ཆེ་བའི་མི་རིགས་འདིར་དུས་རབས་དང་མཐུན་པའི་རླབས་ཆེ་བའི་ཕུལ་བྱུང་བརྩམས་ཆོས་འབྱུང་བར་ངོ་གནོང་མི་དགོས་ཤིང་། ཞིང་ཆེན་ཡོངས་ཀྱི་རིགས་སོ་སོའི་མི་དམངས་དག་དཔའ་སྤོབས་ཆེན་པོའི་ངང་མ་འོངས་པར་ཁ་ཕྱོགས་ལ་ཡང་སྐུལ་འདེད་བྱས་ཡོད།
ལོ་ཙཱ་བ། ལྷ་དཔལ་སྐྱབས།


text:
དཀར་ཆག་སྟེགས་བུ།
- བོན་འབྲེལ་ཤེས་བྱ། (52)
- དགོས་མཁོའི་འདུས་གསོག (40)
- བྱུང་རབས་རྣམ་ཐར། (29)
- གསར་བྱུང་གནས་འཕྲིན། (24)
Sunday, March 11, 2012
སྨན་རིའི་གླིང་དུ་དགེ་བཤེས་བརྒྱ་ཕྲག་བརྒལ་བའི་མཛད་སྒོ།
༄༅། །ཕྱི་ལོ་ ༢༠༡༢ ཟླ་ ༢ ཚེས་ ༢༧ ནས་ཟླ་ ༣ ཚེས་ ༩ བར་རྒྱ་གར་བྱང་ཕྱོགས་ཧི་མ་ཅལ་མངའ་ཁོངས་བོན་གཞིས་ཐོབ་རྒྱལ་གསར་པར་གནས་ཆགས་པའི་གཡུང་དྲུང་བོན་གྱི་འདུས་སྡེ་ཆེན་མོ་༸དཔལ་གཤེན་བསྟན་སྨན་རིའི་གླིང་དུ་སྐབས་ ༡༦ པའི་དགེ་བཤེས་མཛད་སྒོ་ཚུགས་ཏེ་བསླབ་མཐར་སོན་པའི་དགེ་བཤེས་བརྒྱ་ཕྲག་གཅིག་ལྷག་བརྒལ་ཡོད་པ་རེད།ཐོག་མར་གཡུང་དྲུང་བོན་གྱི་མདོ་སྔགས་སེམས་གསུམ་གྱི་གཞུང་ལུགས་སྤྱི་དང། ཐུན་མོང་བཅུ་ཕྲག་རིག་པའི་གནས་ཀུན་ལ་བསླབ་པ་མཐར་སོན་པའི་རབ་འབྱམས་པ་བདུན་ནས་ཞྭ་དཀར་གཡུང་དྲུང་བོན་གྱི་བསྟན་པའི་གཙུག་རྒྱན་༸སྐྱབས་རྗེ་རྒྱལ་བ་སྨན་རི་བའི་ཁྲི་འཛིན་རིན་པོ་ཆེ་མཆོག་དབུ་བཞུགས་ཐོག ༸སྐྱབས་རྗེ་སྨན་རིའི་དཔོན་སློབ་རིན་པོ་ཆེ་མཆོག་དང། བཤད་སྡེའི་མཁན་སློབ་རྣམ་གཉིས་གཙོས་དགེ་འདུན་འདུས་པ་རྒྱ་མཚོའི་ཚོགས་དབུས་སུ་སྔོན་འགྲོ་མདོ་སྔགས་སེམས་གསུམ་གྱི་གཞུང་བཤད་དང། དངོས་གཞིའི་ངག་རྒྱུགས་དང་རྩོད་རྒྱུགས་དམ་བཅའ་ཆེན་མོ་སོགས་ཉིན་གྲངས་བཅུ་ཕྲག་ཙམ་གཅིག་རིང་བསྐྱངས་གནང་མཛད།
མཐར་ཕྱི་ཟླ་ ༣ ཚེས་ ༩ ཉིན་སྔ་དྲོ་བཀྲ་ཤིས་དམ་བཅའ་དང། ཕྱི་དྲོ་རབ་འབྱམས་དགེ་བའི་བཤེས་གཉེན་གྱི་མཚན་རྟགས་བཞེས་ཏེ་སྐལ་བཟང་ཁྲི་བཞེངས་ཀྱི་མཛད་སྒོ་ཚུགས་གནང་སྐབས་ཆེད་དུ་གདན་ཞུ་ཕུལ་བའི་སྐུ་མགྲོན་གཙོ་བོ་དཔལ་ལྡན་ཆོས་རིག་དྲུང་ཆེ་ངག་དབང་ཆོས་གྲགས་མཆོག་དང། ཁྲིམས་ཞིབ་ཆེ་བ་ཟུར་པ་བྱ་དུར་བསོད་ནམས་བཟང་པོ་མཆོག གཡུང་དྲུང་བོན་གྱི་སྤྱི་འཐུས་གཉིས་དང་སྤྱི་ཟུར་སྨན་པ་ཐོགས་མེད་ལགས། བོན་གཞིས་ས་འཐུས་ཚོགས་གཙོ་དང། ས་གནས་འགོ་འཛིན། རང་བདེན་ཚོགས་གཙོ། གཞན་ཡང་ཚོགས་སྡེ་ཁག་གི་འགན་ཁུར་བ་དང་བསྟན་སྦྱིན་སོགས་སྐུ་མགྲོན་མང་པོ་ལྷན་འཛོམས་གནང་ཡོད། སྐབས་དེར་ཆོས་རིག་ལས་ཁུངས་ནས་བསྙེན་བཀུར་མང་ཇ་དང་སྐུ་འགྱེད་ཕུལ་གནང་གིས་ལྷག་བསམ་སྙིང་སྟོབས་ཅན་གྱི་གཞིས་བཞུགས་རང་རིགས་སྤུན་ཟླ་སེར་སྐྱ་ཕོ་མོ་དུ་མའི་འུ་ཐུག་བཟོད་བྲལ་གྱི་ཚེ་སྲོག་ཉིན་རེ་བཞིན་ཤོར་དང་ཤོར་བཞིན་པ་རྣམས་ཀྱི་བྱས་བསགས་ཉེས་ལྟུང་སྡིག་སྒྲིབ་མ་ལུས་པ་དག་ནས་ཐར་པ་དང་ཐམས་ཅད་མཁྱེན་པའི་གོ་འཕང་རིན་པོ་ཆེ་འཐོབ་པ་དང། རྨས་སྐྱོན་དང་དཀའ་སྡུག་འོག་ལྷག་བཞིན་པ་རྣམས་ཞི་བདེ་ཡོང་བ། ༸གོང་ས་ལྷ་མིའི་རྣམ་འདྲེན་༸སྐྱབས་མགོན་རྒྱལ་བའི་དབང་པོ་ཐམས་ཅད་མཁྱེན་ཅིང་གཟིགས་པ་ཆེན་པོ་མཆོག་གིས་དབུས་རིས་སུ་མ་ཆད་པའི་བསྟན་འཛིན་སྐྱེས་བུ་རྣམས་ཀྱི་སྐུ་ཚེ་༸ཞབས་པད་བསྐལ་བརྒྱར་བསྟན་ཅིང། རབ་འབྱམས་དགེ་བའི་བཤེས་གཉེན་རྣམས་ཀྱི་བསྟན་འགྲོའི་མཛད་འཕྲིན་གོང་ནས་གོང་དུ་འཕེལ་ཏེ་གཞིས་བྱེས་ལྷན་འཛོམས་ཀྱི་ཉི་མ་མྱུར་དུ་འཆར་བའི་སྐྱབས་འཇུག་ཀྱང་ཞུ་གནང་མཛད་ཡོད་པ་རེད།
༡༩༥༩ ལོར་བོད་ཀྱི་སྣོད་བཅུད་གཉིས་ཀ་རྒྱ་དམར་གྱིས་བཙན་བཟུང་བྱས་རྗེས་གཡུང་དྲུང་བོན་གྱི་གདན་ས་གོང་འོག་གི་མཁན་སློབ་རྣམ་པ་སོགས་བོན་བསྟན་འཛིན་པའི་སྐྱེས་མཆོག་མང་པོ་ཞིག་བཙན་བྱོལ་དུ་ཕེབས་ཐུབ་པའི་ཁོངས་ནས་༸སྐྱབས་རྗེ་སྨན་རིའི་ཡོངས་འཛིན་སྨྲ་བའི་དབང་པོ་སློབ་དཔོན་བསྟན་འཛིན་རྣམ་དག་རིན་པོ་ཆེས་ ༡༩༦༥ ལོར་བོན་གཞིས་ཐོབ་རྒྱལ་གསར་པ་ཆགས་བཏབ་གནང་བ་དང། ༡༩༦༨ ལོར་༸སྐྱབས་རྗེ་སྨན་རིའི་མཁན་ཆེན་ཁྲི་འཛིན་སོ་གསུམ་པ་མཆོག་སྔར་སྲོལ་བཞིན་ལུང་བརྟག་ངོས་འཛིན་ཁྲི་བཞེངས་གནང་རྗེས་རིན་པོ་ཆེ་མཆོག་གིས་༸དཔལ་གཤེན་བསྟན་སྨན་རིའི་གླིང་གི་རྟེན་དང་བརྟེན་པ་གསར་བཞེངས་མཛད་ཅིང་། ༸སྐྱབས་རྗེ་མཁན་སློབ་རྣམ་གཉིས་མཛད་དགོངས་གཅིག་མཐུན་ཐོག་གཡུང་དྲུང་བོན་གྱི་བཤད་སྒྲུབ་འདུས་སྡེ་གསར་འཛུགས་གནང་སྟེ་ ༡༩༨༦ ལོར་བསླབ་པ་མཐར་སོན་རབ་འབྱམས་དགེ་བའི་བཤེས་གཉེན་ཆེན་མོ་ ༦ ནས་འགོ་བརྩམས་ཏེ་འདི་ལོ་དབར་དགེ་བཤེས་གྲངས་ ༡༠༤ ཟིན་ཡོད་པ་རེད། ༸གོང་ས་རྒྱལ་དབང་ཐམས་ཅད་མཁྱེན་པ་མཆོག་ ༡༩༨༨ ལོ་དང་། ༢༠༠༧ ལོ་སོ་སོར་༸ཞབས་སོར་བཀའ་དྲིན་ཆེ་བསྐྱངས་གིས་༸དཔལ་གཤེན་བསྟན་སྨན་རིའི་གླིང་དང། བལ་ཡུལ་༸དཔལ་ལྡན་ཁྲི་བརྟན་ནོར་བུ་རྩེ་གཉིས་ཀྱི་བསླབ་པ་སློབ་གཉེར་གནང་ཕྱོགས་ཐད་ལེགས་གསོལ་བསྔགས་བརྗོད་སྩལ་གནང་མཛད་ཡོད།
༸སྐྱབས་རྗེ་སྨན་རིའི་དཔོན་སློབ་འཕྲིན་ལས་ཉི་མ་རིན་པོ་ཆེ་མཆོག་དང། སྨན་རིའི་དཔོན་སློབ་རག་ཤི་སྐལ་བཟང་ཉི་མ་རིན་པོ་ཆེ། ཁྲི་བརྟན་ནོར་བུ་རྩེའི་མཁན་རིན་པོ་ཆེ་ལུང་རྟོགས་བསྟན་པ་གཡུང་དྲུང་སོགས་བསླབ་པ་མཐར་སོན་པའི་དགེ་བཤེས་རྣམས་ཀྱིས་བོད་ཕྱི་ནང་གཉིས་དང་། ཕྱི་རྒྱལ་ཡུལ་གྲུ་ཁག་གང་སར་བསྟན་འགྲོའི་མཛད་འཕྲིན་སྐྱོང་བཞིན། སྨན་རིའི་གླིང་དུ་དགེ་བཤེས་བརྒྱ་ཕྲག་གཅིག་ལྷག་བརྒལ་བར་བརྟེན་ནས་བོན་གྱི་མཁས་དབང་ཆེན་མོ་ཨ་ལགས་བོན་བརྒྱ་རིན་པོ་ཆེ་མཆོག་གི་ཞལ་སྔ་ནས། “ཨེ་མ་མཁས་བཙུན་བཟང་འཛོམས་དཀོན་པའི་མཆོག །དགེ་བཤེས་བརྒྱ་ལྷག་དུས་གཅིག་དངོས་མཇལ་ཐུབ། །འབྱོན་བཞུགས་གཏམ་སྙན་ཝ་ལེར་གསལ་ཐོས་ཚེ། །རྣམ་ཐར་འོད་སྟོང་ལྡན་པས་ཡིད་རབ་འཕྲོག །”ཅེས་གསལ་བྱེད་སུམ་ཅུ་ཚང་བའི་བྱ་དཀའི་བཀྲ་ཤིས་པའི་ཚིགས་བཅད་ཀྱང་བསྩལ་གནང་མཛད་ཡོད་པ་རེད།
རྩོམ་པ་པོ། ཁྱུངཿསྨོན་ལམ། དུས་ཚོད། 1:16:00 AM
Labels: གསར་བྱུང་གནས་འཕྲིན།
No comments:
Subscribe to: Post Comments (Atom)


text:
ཉེ་ཆར་ངོས་དང་རྒྱ་མི་ཤེས་ཡོན་ཅན་ཞིག་ཐུག་འཕྲད་བྱུང༌། ཁོང་གིས། ཉེ་བའི་ལོ་ཤས་ནང་རྒྱ་ནག་ཏུ་དཔལ་འབྱོར་ཡར་རྒྱས་ཀྱི་འགྱུར་བ་ཧ་ཅང་ཆེན་པོ་ཕྱིན་ཡོད་ཅིང་། དེ་དག་མུ་མཐུད་འགྱུར་བ་འགྲོ་རྒྱུར་ངེས་པ་དང་། ཆབ་སྲིད་ཀྱི་ཐད་ལ་ཡང་འཛམ་གླིང་སྤྱི་དང་མཐུན་པའི་ལམ་སྲོལ་ཞིག་གི་ཐོག་ལ་མི་འགྲོ་ཐབས་མེད་ཀྱི་གནས་སྟངས་ཤིག་གི་འོག་ནས་འགྱུར་བ་འགྲོ་རྒྱུར་ངེས་པ་ཡིན། འོན་ཀྱང་འདས་པའི་ལོ་༥༠ ལྷག་ཙམ་གྱི་རིང་རྒྱ་ནག་ནང་གྲལ་རིམ་འཐབ་རྩོད་སོགས་མི་དང་མིའི་བར་འཁོན་འཛིན་དང་འཐབ་རྩོད་བྱས་ཏེ་རྩ་ཆེའི་དུས་ཚོད་འཕྲོ་བརླག་ཏུ་བཏང་ཡོད་པ་དང་། ལྷག་པར་མིའི་ཡ་རབས་སྤྱོད་བཟང་གི་གོམས་སྲོལ་ཁག་རྩ་བརླག་ཏུ་སོང་སྟེ་བསམ་ཡུལ་ལས་འདས་པའི་འཐུས་ཤོར་བྱུང་ཡོད་ཅིང་། དེའི་དབང་གིས་སྤྱི་ཚོགས་ནང་དཀའ་ངལ་ཧ་ཅང་མང་པོ་ཞིག་འཕྲད་དང་འཕྲད་མུས་སུ་ཡོད། ཡ་རབས་སྤྱོད་བཟང་གི་གོམས་སྲོལ་བཟང་པོ་དེ་དག་བསྐྱར་གསོ་བྱ་རྒྱུར་དུས་ཡུན་རིང་པོ་ཞིག་འགོར་རྒྱུ་ཡིན་པར་བརྟེན། དེའི་ཐད་རྒྱ་མི་ཤེས་ཡོན་ཅན་ཚོར་སེམས་འཚབ་ཧ་ཅང་ཆེན་པོ་ཡོང་བཞིན་ཡོད། ཅེས་བརྗོད་བྱུང༌། དེས་ན་རང་ཅག་བོད་མི་རྣམས་ཀྱིས་སོ་སོའི་ཕ་མེས་ནས་བརྒྱུད་དེ་ཡོང་བའི་ཆོས་དང་རིག་གཞུང༌གིས་མཚོན་པའི་བཟང་པོའི་ཡོན་ཏན་རྣམས་གཅེས་འཛིན་གྱིས་མུ་མཐུད་བདག་པོ་བརྒྱབ་རྒྱུ་གལ་ཆེན་པོ་ཡིན།
(ཕྱི་ལོ་ ༢༠༠༢ ཟླ་༡༢ ཚེས་༡༨ ཉིན་གྷོ་ཝ་ཁུལ་སྡོད་རང་རིགས་མི་མང་གྲངས་༢༢༣ དང་། ཕྱི་རྒྱལ་བ་མི་གྲངས་ ༥༣ བཅས་ལ་སྩལ་པ་ལས་བཏུས།)


text:
སྐད་འཕྲིན་གྱི“སྡོམ་པ"ཤོར་བ།
རིག་པའི་གད་རྒྱངས།
༼༡༽
ངས་ཐེངས་དང་པོར་སྐད་འཕྲིན་བེད་སྤྱོད་བྱེད་དུས་ང་རང་དམའ་འབྲིང་འགྲེམ་བཞིན་ཡོད། དང་ཐོག་ང་རང་དམའ་འབྲིང་ལོ་རིམ་དང་པོ་ཡིན་དུས་ང་ལ་ལག་ཐོགས་ཁ་པར་མེད་ལ། འཛིན་གྲྭའི་ནང་དུ་ལག་ཐོགས་ཁ་པར་ཡོད་མཁན་ཡང་སློབ་གྲོགས་རེ་ཟུང་ལས་མེད། ནམ་རྒྱུན་གཟའ་མཇུག་ཏུ་ང་ཚོས་སློབ་གྲྭའི་ཕྱི་ལོགས་ཀྱི་ཚོང་ཁང་དག་གི་ཁ་པར་བརྒྱུད་ནས་ནང་མི་ལ་འབྲེལ་བ་བྱེད་དགོས། ཁ་པར་རྒྱག་ཐེངས་གཅིག་ལ་ཉུང་མཐར་ཡང་སྒོར་མོ་གཅིག་རེ་ཚོང་ཁང་སྦྱིན་བདག་ལ་གླ་ཆར་སྟེར་དགོས་ལ་གལ་ཏེ་ཁ་པར་རྒྱག་ཡུན་རིང་ན་སྒོར་མོ་དེ་བས་མང་བ་སྦྱིན་དགོས། དེར་བརྟེན་དོན་དག་གལ་ཆེན་རེ་མེད་ན་གཟའ་འཁོར་གཅིག་ལ་ཐེངས་མ་གཅིག་ཙམ་མ་གཏོགས་ལ་ནང་མི་ལ་ཁ་པར་གཏོང་མི་ཐུབ།
དེ་ནས་ཕལ་ཆེར་དམའ་འབྲིང་ལོ་རིམ་གཉིས་པ་ཙམ་ལ་ཨ་ཕས་ང་ལ་ལག་ཐོགས་ཁ་པར་ཞིག་ཉོས་བྱུང་། སྐབས་དེར་ངས་ཁ་པར་རྒྱག་ཤེས་པ་དང་ཉན་ཤེས་པ་ཙམ་ལས་སྐད་འཕྲིན་སོགས་རྒྱུས་མངའ་ཆེན་པོ་མེད་པས། ངས་ཨ་ཕའི་བཀའ་བཞིན་ཁ་པར་དེ་སྐུད་པ་ཕྲ་མོ་ཞིག་གིས་ལུང་བརྒྱུས་ནས་སྐེ་ལ་གྱོན་ཞིང་། ནམ་རྒྱུན་ནང་མིས་ཁ་པར་ཐོན་དུས་དང་ནང་མིར་ཁ་པར་གཏོང་དགོས་དུས་མ་གཏོགས་ཕྱི་ལ་མི་མངོན་པར་བྱས་ནས་ཉར་སྡད་པ་ཡིན། ང་དང་ཉལ་ཁང་གཅིག་པའི་སློབ་གྲོགས་ཁ་ཤས་ཀྱིས་ངས་ཁ་པར་བདག་ཚུལ་དེར་མཐོང་ནས“དེ་འདྲའི་རྒད་པོ་ལོ་ལོན་ཞིག་དང་འདྲ་བ་ལ་ཨང་"ཞེས་ཟུར་ཟའི་ཚུལ་གྱིས་སྨྲ་བར་བྱེད།
དུས་ཡུན་གང་ཙམ་ཕྱིན་མིན་མ་ཤེས་པར། ངས་ཀྱང་སློབ་གྲོགས་རེ་ཟུང་གིས་མིག་ཁྲིད་འོག་སྐད་འཕྲིན་བེད་སྤྱོད་བྱེད་པའི་འགོ་བརྩམས་པ་ཡིན། ཉིན་དེ་ནི་བརྗེད་དཀའ་བ་ཞིག་ཡིན་ཏེ། གཟའ་མཇུག་ཞིག་ལ་ངས་ལྐོག་ལྐོག་སུད་སུད་ངང་ཁ་པར་གྱི་དྲྭ་སྒོ་ཕྱེས་ནས་“སྐད་འཕྲིན"གྱི་མཉེན་ཆས་དེ་ཕབ་ལེན་བྱས་པ་དང་སྐད་འཕྲིན་གསར་པ་ཞིག་ཐོ་འགོད་བྱས།(ཕབ་ལེན་བྱེད་སྟངས་དང་ཐོ་འགོད་བྱེད་སྟངས་ཚང་མ་ངས་ཉིན་འགའི་སྔོན་ནས་སློབ་གྲོགས་རེ་ཟུང་ལ་སྐད་ཆ་དྲིས་ཟིན)སྐད་འཕྲིན་གསར་པ་བེད་སྤྱོད་བྱས་ནས་ཆུ་ཚོད་གཅིག་ཙམ་རྗེས་སུ་ངའི་ཁ་པར་གྱི་འགྲོ་དངུལ་རྫོགས་འདུག ཁ་པར་འགྲོ་དངུལ་ཁ་སང་ཉིན་གསུམ་གྱི་སྔོན་ལ་ཨ་ཕས་བླུགས་ཡོད་ཟེར་བ་མ་ཡིན་ནམ། ངས་ཡ་མཚན་ཆེན་པོ་ཞིག་སྐྱེས་ཞོར་སྐད་འཕྲིན་རྒྱུས་མངའ་བྱེད་འདོད་ཀྱི་འདུན་པ་དྲགས་པོས་རྐྱེན་གྱིས་རང་གི་ལག་དངུལ་བརྒྱ་ཡོད་པའི་ཕྱེད་ཀ་སླར་ཡང་ཁ་པར་འགྲོ་དངུལ་ལ་མི་འཇོག་དཀའ་མེད་བྱུང་། ཉིན་གང་པོར་སྐད་འཕྲིན་ལ་གཡེང་ནས་དགོང་མོར་སླེབས་དུས་ངའི་ཁ་པར་གྱི་འགྲོ་དངུལ་ཡང་བསྐྱར་རྫོགས་འདུག སྐད་འཕྲིན་བེད་སྤྱོད་བྱས་ན་སྒོར་མོ་མང་པོ་འདི་འདྲ་ཆུ་བཞུར་པ་ལྟར་བཞུར་འགྲོ་བར་ང་རང་ཧ་ལས་ནས་ལུས། དེ་མུར་ངས་ནམ་རྒྱུན་རང་དང་ཅུང་འཆམ་པའི་སློབ་གྲོགས་ཤིག་ལ་སྐད་ཆ་དྲིས་པར། ཁོས་ངའི་ཕྲག་པར་ལག་པས་རེག་ཙམ་བྱེད་ཞོར་གད་མོ་དབང་མེད་དུ་ཤོར་བའི་བཟོ་ལྟ་སྟོན་ནས“ངོ་མ་རྒད་པོ་ལོ་ལོན་ཞིག་དང་འདྲ། བཞུར་ཚད་མ་ཉོས་པར་དྲྭ་སྒོ་ཕྱེས་ན་སྒོར་མོ་ལོས་ཟད ཧ་ཧ་་་ལྐུགས་པ་ལ་་་"ཞེས་འཕྱ་དམོད་ཀྱི་ཚིག་ཞིག་སྨྲས་པར་ང་རང་ངོ་གདོང་དམར་རྐྱང་དུ་གྱུར་ནས་ཚ་ལམ་ལམ་བྱེད་པ་དང་སྙིང་གི་འཕར་ཚད་ཀྱང་ཇེ་མགྱོགས་སུ་གྱུར་ཏེ། རེ་ཞིག་སྨྲ་བ་མེད་པར་ལུས།
དེ་ལྟར་གང་ཡང་མི་ཤེས་པར་ཨུ་ཚུགས་ཀྱིས་གཞན་གྱི་ཟུར་ཟ་དང་འཕྱ་དམོད་ཉོ་བཞིན་སྐད་འཕྲིན་རྩེ་འགོ་བརྩམས་པ་ནས་ད་བར་མི་ལོ་བདུན་བརྒྱད་ཙམ་ཕྱིན་ཚར་འདུག ལོ་ངོ་དེ་དག་ནང་ངས་སྐད་འཕྲིན་རྩེ་བའི་དུས་ཚོད་ཇེ་མང་ནས་ཇེ་མང་དང་། སྐད་འཕྲིན་ནང་གི་དྲྭ་གྲོགས་ཇེ་མང་ནས་ཇེ་མང་། སྐད་འཕྲིན་ཚོགས་པ་ཡང་ཇེ་མང་ནས་ཇེ་མང་དུ་གྱུར་ནས། ད་ལྟ་ངའི་སྐད་འཕྲིན་ནི་གྲོང་འཁྱེར་ག་གེ་མོ་ཞིག་གི་གཙང་སེལ་བྱེད་མཁན་མེད་པའི་གསང་སྤྱོད་ནང་གི་སྐྱག་པ་བཞིན་འགགས་ནས་འདུག
༼༢༽
ད་ལྟ་ང་ལ་མཚོན་ན་ཉིན་གཅིག་གི་འཚོ་བའི་ཆ་ཤས་གཙོ་བོ་ནི་སྐད་འཕྲིན་ལ་མགོ་འཁོར་བ་དེ་ཡིན། ཡང་གཅིག་བཤད་ན་དེང་སང་གི་མི་མང་ཆེ་བ་ཡང་དེ་འདྲ་ཡིན་ཚོད་འདུག དཔེར་ན་དྲྭ་གྲོགས་གཅིག་གིས་རྒྱབ་ཚང་ནང་དུ་པར་རིས་མཚར་པོ་ཞིག་གམ་སྐད་ཆ་སྙན་པོ་ཞིག་བསྐུར་ན་ཀུན་གྱིས་ཚངས་ཁ་ཤིག་ཤིག་ངང་སྙིང་རྟགས་སྟེར་བ་དང་ཞབས་མཆན་འགོད་པར་བྱེད། ང་ཡང་དེ་འདྲར་གོམས་ལོབས་སུ་གྱུར་ནས་ཚོད་འཛིན་མི་ཐུབ་པའི་ཚད་དུ་ལྷུང་འདུག་སྟེ། སློབ་ཁྲིད་ཀྱི་སྐབས་དང་། དཔེ་ཀློག་གི་གསེང་། ལམ་ལ་འགྲོ་དུས་དང་ཟ་མ་ཟ་དུས། ཐ་ན་གསང་སྤྱོད་སོང་དུས་ཀྱང་སྐད་འཕྲིན་ལ་རྩེ་བཞིན་འགྲོ་བར་བྱེད། ད་ནི་ཚོད་འཛིན་ཞིག་མ་བྱས་ན་སྐད་འཕྲིན་འདིས་ངའི་དུས་ཚོད་ཡོད་ཚད་བརླག་པར་འདུག ངས་དེ་ལྟར་བསམ་ཞོར་མགོ་བོ་སྔས་ལ་བཞག་ནས་གཉིད་གྲབས་བྱས་དུས། སླར་ཡང་འཕྲིན་ཐུང་ཞིག་འབྱོར་བྱུང་། འཕྲིན་ཐུང་བསྐུར་མཁན་ནི་ཁ་སང་ཚོགས་པ་ཞིག་ནང་སོ་སོས་ཕར་བསྣན་རུང་དང་ལེན་བྱེད་མཁན་མ་བྱུང་པའི་དྲྭ་གྲོགས་གསར་པ་ཞིག་ཡོད་པ་དེ་རེད། ཁོ་མོས་འཛུམ་མདངས་མཚོན་བྱེད་ཀྱི་རྣམ་འགྱུར་ཞིག་བསྐུར་འདུག དྲང་པོར་བཤད་ན་ངས་དྲྭ་གྲོགས་དེའི་སྐད་འཕྲིན་གྱི་མགོ་པར་དང་དྲྭ་མིང་ལ་བལྟས་ནས་ཕར་བསྣན་པ་ཡིན། དྲྭ་མིང་ལ“རྒྱ་སེ་མེ་ཏོག"ཟེར་ལ་མགོ་པར་ཡང་རྒྱ་སེ་མེ་ཏོག་དམར་པོ་ཞིག་བཞག་འདུག དེ་མུར་ངས་དྲྭ་གྲོགས་དེ་ནི་བུ་མོ་མེ་ཏོག་དང་འདྲ་བ་ཞིག་ཡིན་པ་ཐེ་ཚོམ་མེད་པར་སྙམ་བྱུང་། རེད་རེད། ཏག་ཏག་མོ་རེད། མོས་ང་ལ་དང་ལེན་བྱས་འདུག འཛུམ་མདངས་སྟོན་འདུག ད་ནི་ངས་ལན་ཇི་ལྟར་འདེབས་དགོས། ང་རང་ཏོག་ཙམ་ཞིག་ལུས་རྗེས་འདི་ལྟར་བསྐུར་བ་ཡིན།“དྲྭ་གྲོགས་རྒྱ་སེ་མེ་ཏོག་ལགས། ། སྐུ་ཁམས་བདེ་མོ་ཨེ་ཡིན་ལགས། །ངོ་སྤྲོད་ཞུས་ན་ཨེ་ཆོག་ལགས། །གྲོགས་སུ་སྒྲིག་ན་ཨེ་འགྲིག་ལགས། །"ཞེས་འཛུམ་མདངས་མཚོན་བྱེད་ཀྱི་རྣམ་འགྱུར་ཞིག་དང་ལྷན་དུ་བསྐུར་བར་ཁ་ཡ་བྱེད་མཁན་མ་བྱུང་། ངས་ཡུན་རིང་སྒུག་རུང་ཡིག་ལེན་མ་འབྱོར་བར་འཁང་ར་མཚོན་ཆེད་ངོ་མདོང་དམར་པོ་ཅན་གྱི་རྣམ་འགྱུར་ཅིག་བསྐུར་ནས་ཁ་པར་གྱི་སྒོ་མནན་པ་ཡིན། ཕྱི་ཉིན་གཉིད་ལས་སད་མ་ཐག་ངས་གོམས་ལོབས་ལྟར་ཁ་པར་གྱི་དྲྭ་སྒོ་ཕྱེས་ནས་སྐད་འཕྲིན་ནང་བལྟས་དུས“རྒྱ་སེ་མེ་ཏོག"གིས་ཡིག་ལེན་ཞིག་བསྐུར་འདུག དེ་མུར་ང་རང་ཡུན་རིང་ཞིག་ཧད་དེ་ལུས་སོང་།
༼༣༽
དེ་རིང་གཟའ་མཇུག་ཡིན་པས་ངས་སྔར་བཞིན་རང་གི་མལ་སའི་ནང་ཉལ་མ་ཙོག་སྡད་ནས་སྐད་འཕྲིན་རྩེ་བཞིན་ཡོད། “གླུ་གར་ཚོགས་པ"དང་“སྣང་སྐྱིད་གླིང་"ནང་ངས་ལ་གླུ་ཐན་ཐུན་རེ་ལེན་ཁུལ་བྱས་པར་དྲྭ་གྲོགས་ཀུན་གྱིས་ལེགས་པོ་ཡོད་པའི་བསྟོད་བསྔགས་མཚོན་བྱེད་ཀྱི་རྣམ་འགྱུར་དང་པར་རིས་མང་པོ་བསྐུར་བྱུང་ལ། ཁུག་དམར་སྟེར་མཁན་ཡང་རེ་ཟུང་བྱུང་བས་ང་རང་དེ་བས་ལ་གླུ་ལེན་པར་སྤོབས་པ་ཇེ་ཆེར་སྐྱེས། ཡང་ལོ་རྒྱུས་བགྲོ་གླེང་ཚོགས་པའི་ནང་དུ་དྲྭ་གྲོགས་ཤིག་གིས་གླང་དར་མས་བསྟན་པ་བསྣུབས་མིན་སྐོར་གྱི་དྲི་བ་ཞིག་བཏང་པར་གཞན་གྱིས་ཀྱང་སོ་སོའི་བསམ་ཚུལ་མང་པོ་གླེང་གིན་འདུག ངས་གླང་དར་གྱིས་བསྟན་པ་བསྣུབས་ལུགས་དང་ད་དུང་ཁོའི་མགོ་ལ་རྭ་ཅོ་ཡོད་ལུགས་སོགས་ཀྱི་སྐད་ཆ་མང་པོ་བཤད་པ་ཡིན། བཤད་ཚར་རྗེས་ད་སོ་མ་རང་ཉིད་ཀྱིས་བཤད་པའི་སྐད་ཆ་དག་ལ་ཉན་དུས། རང་གིས་རང་ལ་དགོད་ཁ་ཞིག་ཀྱང་དབང་མེད་དུ་བསླངས་ཡོང་། དེང་སང་དེ་འདྲ་རེད། སྐད་འཕྲིན་དར་བ་ནས་བཟུང་བོད་ལ“མཁས"པ་མང་དུ་ཕྱིན་སོང་། རྒྱུ་མཚན་ནི་ཤེས་མ་ཤེས་པ་ཚང་མས་དྲྭ་ཐོག་ནས་རང་ཉིད་ལས་ཆེ་བའི་བརྗོད་བྱ་ཞིག་ལ་འཐམས་ནས་ཨུ་ཚུགས་ཀྱིས་རང་ཉིད་མཁས་པ་ཡིན་པར་སྒྲུབ་ཀྱིན་ཡོད། དྲང་པོར་བཤད་ན་ང་རང་དེ་འདྲར་མི་འཐད་ཀྱང་ཁོར་ཡུག་དང་དུས་རབས་ཀྱིས་ངའི་གོམ་ཁ་རྦད་དེ་བསྒྱུར་སོང་། འདི་ལྟར་དུས་རབས་ཤིག་གི་ཀྱོག་མཚམས་ནས་ངས་རང་ཉིད་བོར་བཞིན་པ་མིག་མཐོང་རྣ་ཐོས་བྱུང་ཡང་རེ་ཞིག་ཞར་བ་དང་འོན་པའི་རྣམ་ཐར་བསྐྱོངས་དགོས་བྱུང་།
གྲོགས་པོས་ང་རང་ལྟོ་ཟ་བར་སྐད་བཏང་དུས་ཉིན་གུང་ལ་སླེབས་འདུག སྐབས་དེར་ངས་ཞོགས་ཇ་ཡང་མ་འཐུང་པར་སྐད་འཕྲིན་ལ་མགོ་འཁོར་སོང་བ་ཚོར། ངས་མལ་ལས་ལངས་ཏེ་ཉལ་ཁང་གྱང་ལྡེབས་ཀྱི་ཤེལ་སྒོའི་མདུན་དུ་བཅར་དུས། རང་ཉིད་ཀྱི་འདྲ་གཟུགས་ཤེལ་སྒོའི་ནང་ནས་ཕྱིར་མངོན་བྱུང་། དེ་ནས་ངས་ཤེལ་སྒོའི་ནང་གི་འདྲ་གཟུགས་ལ་མཛུབ་མོ་བཙུགས་ཏེ་སོ་སོར་ངོ་གནག་ནས་སྡིགས་མོ་བྱེད་པའི་ཚུལ་སྟོན་བཞིན། ཉིན་གང་སྐད་འཕྲིན་ལ་མགོ་གཡེང་ནས་དུས་ཚོད་བརླག་པར་འཁང་ར་བྱས། ཤེལ་སྒོའི་ནང་གི་འདྲ་གཟུགས་ཀྱིས་ཀྱང་ངོ་ནག་ནག་བྱས་ནས་ང་ལ་ཚུར་ཅེར་འདུག ངས་ཤེལ་སྒོའི་ནང་གི་འདྲ་གཟུགས་ལ་ཁུ་ཚུར་རྒྱག་གྲབས་བྱས་དུས་ཉལ་གྲོགས་རྒྱ་མི་དེས་གད་མོ་རྣ་བར་གཟན་པ་ཞིག་དགོད་བཞིན་ང་ལ་ཅེར་འདུག་པས། ང་རང་དོགས་མི་བདེ་བའི་སྣང་བ་དང་བཅས་ཏེ་ཕྱི་ལ་ཕྱིན།
དྲོ་ལྟོ་ཟ་བཞིན་པའི་སྐབས་སུ་ངའི་ཁ་པར་ནས་འཕྲིན་གསར་འབྱོར་བའི་སྒྲ་གྲགས་པས་ངས་ཡང་བསྐྱར་ཅི་ཡང་མི་སྙམ་པར་ཁ་པར་ལ་བལྟས་པར། “རྒྱ་སེ་མེ་ཏོག"གིས་འཕྲིན་ཐུང་ཞིག་བསྐུར་འདུག དེ་རིང་གི་འཕྲིན་ཐུང་ནི་ཁ་སང་གི་འཕྲིན་ཐུང་ནང་དོན་སྟེང་དུ་ཡིག་འབྲུ་ཁ་ཤས་སྣོན་འབྲི་བྱས་འདུག་ལ། ད་དུང་པར་རིས་ཁ་ཤས་ཀྱང་བསྐུར་འདུག ང་རང་སླར་ཡང་ཧད་དེ་ལུས་དགོས་བྱུང་སོང་།


text:
རྩོམ་པ་པོ།   འོད་གསལ་མཚོ།དུས་ཚོད།   2018-07-20   $རྩོམ་ཁུངས།    རྔ་བའི་གསར་འགྱུར་དྲ་བ།
ཉེ་ཆར། མཛོད་དགེ་རྫོང་ཞིབ་དཔྱོད་ཁང་དང་ཁུལ་སྐལ་བཟང་མེ་ཏོག་སྐད་གཉིས་ཁྲིམས་སྐྱོང་སྐོར་སྐྱོད་འཆད་ཁྲིད་ཚོགས་པ་མཛོད་དགེའི་སྒྲོག་འགྲེལ་ཚོ་ཆུང་རྫོང་དེའི་མི་རིགས་བཅའ་སྡོད་ལམ་ལུགས་ཀྱི་སློབ་ཆུང་དང་རྫོང་སློབ་འབྲིང་དུ་བསྐྱོད་ནས་ལག་གདང་སྤྲེལ་བའི་ཁྲིམས་ལུགས་ཁྱབ་གདལ་བྱེད་སྒོ་སྤེལ་བ་དང་། སློབ་མ་དང་ཁྱིམ་བདག་རྣམས་ཧུར་ཐག་གིས་བྱེད་སྒོར་ཞུགས།
ལག་གདང་སྤྲེལ་བའི་ཁྲིམས་ལུགས་ཁྱབ་གདལ་གྱི་བྱེད་སྒོ་དང་ཞིབ་དཔྱོད་པའི་སློབ་ཆུང་སློབ་མར་ལག་གདང་སྦྲེལ་ནས། ཁོ་ཚོར་ཁྲིམས་སྐྱོང་དྲིལ་བསྒྲགས་བྱས་པ་དང་། ད་དུང་སློབ་མའི་ཁྱིམ་བདག་ལ་ལག་གདང་སྦྲེལ་བ་བརྒྱུད། ཁྱིམ་བདག་ལ་ཁྲིམས་སྐྱོང་དྲིལ་བསྒྲགས་བྱས་པས། གཅིག་ནས་ཁྲིམས་ལུགས་ཁྱབ་གདལ་བྱས་པ་དང་། གཉིས་ནས་ཕན་པ་ཐོབ་པའི་གྲུབ་འབྲས་ཐོབ། ལག་གདང་སྦྲེལ་བའི་ཁྲིམས་ལུགས་ཁྱབ་གདལ་ནི་མཛོད་དགེ་རྫོང་ཞིབ་དཔྱོད་ཁང་གིས་ཁུལ་སྐལ་བཟང་མེ་ཏོག་སྐད་གཉིས་ཁྲིམས་སྐྱོང་སྐོར་སྐྱོད་འཆད་ཁྲིད་ཚོགས་པའི་ལས་ཀའི་རེ་བ་དང་རྫོང་དེའི་དོན་དངོས་ལ་དམིགས་ནས། ཐེངས་མང་བོར་ཞིབ་འཇུག་དང་གཏན་འཁེལ་བྱས་པའི་ཁྲིམས་ལུགས་ཁྱབ་གདལ་གཏོང་བའི་བྱེད་ཐབས་བཏོན་པ་རེད། དེ་ནི་ཕྱོགས་མང་བོའི་ཐད་ནས་མཉམ་དུ་ཞུགས་པའི་ནར་མ་སོན་པའི་བྱིས་པའི་ཁེ་དབང་སྲུང་སྐྱོང་མ་ལག་སྐྲུན་ཆེད་དང་། ནར་མ་སོན་པའི་བྱིས་པའི་ཁྲིམས་འགལ་གྱི་བྱ་སྤྱོད་མི་སྤེལ་བའི་ཆེད་དུ་ཡིན། དུས་མཚུངས་སུ། ཁྲིམས་སྐྱོང་སྒྲོག་འགྲེལ་པས་མི་མང་བོར་ཕན་ཐོགས་པ་དང་། རྫོང་ཡོངས་ཀྱི་མི་ཚང་མས་ཁྲིམས་སྦྱང་ཐུབ་པ་དང་། ཚང་མས་ཁྲིམས་ཤེས་པ། ཚང་མས་ཁྲིམས་ལུགས་ཁྱབ་གདལ་གཏོང་བའི་དམིགས་ཡུལ་འགྲུབ་ཐུབ་པར་བྱས།
མཛོད་དགེ་རྫོང་མི་རིགས་བཅའ་སྡོད་ལམ་ལུགས་ཀྱི་སློབ་ཆུང་དུ་སྒྲོག་འགྲེལ་ཚོ་ཆུང་གིས་རང་ཉིད་སྲུང་སྐྱོང་པ་ཞིག་བྱ་དགོས་ཞེས་པ་བརྗོད་བྱ་གཙོ་བོར་བྱས་ནས། བྱིས་པར་འཆམ་རྩེད་དང་བཙན་གཡེམ་བྱེད་པར་སྔོན་འགོག་དང་། བྱིས་པ་བསླུ་འཚོང་ལ་སྔོན་འགོག་སྐོར་གྱི་འགུལ་རིས་ཀྱི་བརྙན་གཏོང་བ་སོགས་ཀྱི་བྱེད་ཐབས་བརྒྱུད་དེ། སློབ་ཆུང་སློབ་མས་ཇི་ལྟར་བསླུ་འཚོང་ལ་སྔོན་འགོག་བྱ་དགོས་པ་དང་། ཇི་ལྟར་རང་ཉིད་སྲུང་སྐྱོང་བྱེད་དགོས་པ་སོགས་ཀྱི་ཐད་ལ་ཤེས་བྱའི་སྒྲོག་འགྲེལ་བྱས། མཛོད་དགེ་རྫོང་སློབ་འབྲིང་དུ་སྒྲོག་འགྲེལ་ཚོ་ཆུང་གིས་འཆམ་མཐུན་གྱི་སློབ་གྲྭ་ཁྱོད་དང་ངས་མཉམ་དུ་བསྐྲུན་དགོས་ཞེས་པ་བརྗོད་བྱ་གཙོ་བོར་བྱས་ནས། བཪྙན་ཐུང་དང་མཉམ་འགུལ་སོགས་ཀྱི་བྱེད་ཐབས་ལས་བསམ་བཞིན་དུ་རྨས་སྐྱོན་བཏང་བའི་ནག་ཉེས་ལ་གཞི་རྩའི་ཐོག་ནས་བཅའ་ཁྲིམས་དང་ཁྲིམས་ལུགས་ཀྱི་གཏན་འབེབས་བྱས་ཡོད་པ་དང་སློབ་གྲྭའི་དྲག་ཤུགས་ལ་ཇི་ལྟར་སྔོན་འགོག་བྱེད་པ་སོགས་ཀྱི་ནང་དོན་སྐོར་སློབ་མར་སྒྲོག་འགྲེལ་བྱས། བྱེད་སྒོ་སྤེལ་ཡུལ་དུ་སློབ་མ་རྣམས་ཧུར་ཐག་གིས་མཉམ་འགུལ་ནང་ཞུགས་པ་དང་། སྒྲོག་འགྲེལ་པས་གསོན་ཉམས་ལྡན་པའི་ངང་སྒྲོག་འགྲེལ་བྱས་པ་བརྒྱུད། སློབ་མ་རྣམས་ཀྱིས་ཀྱང་ཐལ་མོའི་རྡེབ་ནས་དགའ་བསུ་ཆེན་པོ་ཐོབ།
རྒྱུས་ལོན་པ་ལྟར་ན། ཐེངས་དེའི་བྱེད་སྒོས་སློབ་གྲྭ་གཉིས་ལ་རང་མིང་མི་འགོད་པའི་འདྲི་ཤོག་བརྟག་དཔྱད་རེའུ་མིག300ལྷག་བཀྲམ་པ་དང་། སློབ་མ་རྣམས་ལ་སྤྲོ་བ་ཡོད་པའི་བཅའ་ཁྲིམས་ཀྱི་ནང་དོན་ལྡན་མིན་དང་། བཅའ་ཁྲིམས་ཀྱི་ཤེས་བྱ་ཁྱབ་གདལ་གཏོང་བའི་དགོས་མཁོ་ཡོད་མེད་སོགས་ཀྱི་ཐད་ལ་ཞིབ་བཤེར་བྱས། ལེགས་སྒྲིག་དང་དབྱེ་ཞིབ་བྱས་པ་བརྒྱུད། སློབ་མའི་ལོ་ཚད་ཀྱི་ཁྱད་ཆོས་དང་འབྲེལ་ཏེ། དུས་ཐོག་ཏུ་ཁོ་ཚོར་ཁྲིམས་སྐྱོང་སྒྲོག་འགྲེལ་གྱི་ནང་དོན་དང་རྣམ་པ་ཞིག་བཟོས། བྱེད་སྒོའི་ཁྲོད་ཁྱོན་བཅའ་ཁྲིམས་ཁྱབ་གདལ་གྱི་ཟིན་བྲིས་དང་བཅའ་ཁྲིམས་ཁྱབ་གདལ་དྲིལ་བསྒྲགས་ལག་དེབ600ལྷག་བཀྲམ། སློབ་གསོ་མྱོང་བའི་སློབ་མ་དང་ཁྱིམ་བདག་མི300ལྷག་ཡོད། སློབ་མ་དང་ཁྱིམ་བདག་ཚང་མས་འདི་འདྲའི་ཁྲིམས་ལུགས་ཁྱབ་གདལ་གྱི་བྱེད་སྒོ་སྤེལ་ནས། རོལ་རྩེད་ཞོར་ལ་སློབ་གསོ་ཐེབས་པ་དང་སློབ་མའི་ལོ་ཚད་ཀྱི་ཁྱད་ཆོད་དང་མཐུན་པ། སློབ་མ་ཚོའི་བཅའ་ཁྲིམས་ཀྱི་ཤེས་བྱ་སྦྱང་ཐུབ་པ། རང་ཉིད་སྲུང་སྐྱོང་བྱ་བའི་ནུས་པ་ཆེ་རུ་བཏང་ཡོད་ཅེས་བཤད་དོ།།
རྩོམ་སྒྲིག་པ། ཚེ་པེ། གཡུ་འཛོམས།


text:
རྩོམ་པ་པོ།   དུས་ཚོད།   2018-09-04   རྩོམ་ཁུངས།    རྔ་བའི་གསར་འགྱུར་དྲ་བ།
ལེགས་བཅོས་ཀྱི་ནང་དོན། འཚོ་བའི་གད་སྙིགས་ལེགས་བཅོས་དང་། འཚོ་བའི་བཙོག་ཆུ་བཅོས་སྒྲིག གསང་སྤྱོད་ཁང་གི་སྒྱུར་བཀོད་དང་བྲུན་པ་གཙང་སེལ་བྱེད་པ། གྲོང་རྙིང་ལ་ལེགས་བཅོས་བྱེད་པ་དང་གྲོང་བའི་རྣམ་པ་ཇེ་ལེགས་སུ་སྒྱུར་བ། དོ་དམ་སྲུང་སྐྱོང་བྱེད་པའི་ནང་རྐྱེན་འཐུས་ཚང་དུ་གཏོང་བ་བཅས་ལྔ་ཡིན།
མ་དངུལ་གཏོང་ཚད། ཆེད་སྤྱོད་མ་དངུལ་གྱི་འཆར་གཞི་དང་བསྡུ་ཐབས་གཏན་འབེབས་བྱས་ཏེ། རྫོང་དང་གྲོང་ཁྱེར་ལ་གཙོ་བོ་དང་། ཞིང་ཆེན་རིམ་པ་ནས་ཁ་གསབ་རོགས་དངུལ་འོས་འཚམས་སྒོས་སྟེར་བའི སྲིད་གཞུང་གིས་མ་དངུལ་གཏོང་བའི་མ་ལག་འཛུགས་རྒྱུ་རེད།
སྐུལ་འདེད་བྱེད་སྟངས། ཁུལ་དང་གྲོང་ཁྱེར21པོས་རང་གིས་དཔེ་སྟོན་རྫོང་རེ་བདམས་ནས། ཞིང་ཆེན་རིམ་པའི་ནོར་སྲིད་ཀྱིས་དཔེ་སྟོན་རྫོང21གི་གྲུབ་འབྲས་ལ་དཔྱད་སྡུར་བྱས་པའི་མཇུག་འབྲས་ལྟར་སྐུལ་ལྕག་བྱ་དགའི་ཁ་གསབ་རོགས་དངུལ་གྱི་རྒྱབ་སྐྱོར་བྱེད་རྒྱུ་དེ་རེད།
སི་ཁྲོན་ཉིན་རེའི་གསར་འགྱུར་གྱི་འཕྲིན་གསར། ཞིང་ཨུའི་གཞུང་ལས་ཐིང་དང་ཞིང་ཆེན་སྲིད་གཞུང་གི་གཞུང་ལས་ཐིང་གིས་མཉམ་དུ་འགྲེམ་སྤེལ་བྱས་པའི《སི་ཁྲོན་ཞིང་ཆེན་གྱི་གྲོང་གསེབ་ཀྱི་མི་སྡོད་ཁོར་ཡུག་བཅོས་སྐྱོང་གི་ལོ་གསུམ་འགུལ་སྐྱོད་འཆར་གཞིའི་ལག་བསྟར་ཇུས་གཞི》ཡི་ནང་དུ། 2020ལོའི་བར་དུ་སྲིད་འཛིན་གྲོང་ཚོའི་འཚོ་བའི་གད་སྙིགས་ལེགས་བཅོས་བྱས་ཚད་བརྒྱ་ཆ90ཟིན་དགོས་པ་དང་། གསང་སྤྱོད་ཁང་ཁྱབ་གདལ་གཏོང་ཚད་བརྒྱ་ཆ85ཟིན་པ། བརྒྱ་ཆ50ཡས་མས་ཀྱི་སྲིད་འཛིན་གྲོང་ཚོའི་འཚོ་བའི་བཙོག་ཆུ་ཐག་ཆོད་ཡོང་བ། དེ་མིན་གྲོང་ཚོའི་ནང་གི་གཞུང་ལམ་ཤར་གཏོང་ཐད་མངོན་གསལ་གྱི་ལེགས་བཅོས་ཡོང་བ་དང་། གྲོང་རྙིང་ལ་ལེགས་བཅོས་བྱེད་པ་དང་གྲོང་སྡེའི་རྣམ་པ་ཇེ་ལེགས་སུ་སྒྱུར་བ། དོ་དམ་སྲུང་སྐྱོང་ནང་རྐྱེན་འཐུས་ཚང་དུ་གཏོང་བ་ཞེས་བཏོན།
《ཇུས་གཞི》ལྟར་ན། རང་ཞིང་གིས་གྲོང་ཁྱེར་དང་རྫོང་རིམ་གཉིས་ནས་གྲོང་གསེབ་ཀྱི་མི་སྡོད་ཁོར་ཡུག་བཅོས་སྐྱོང་གི་ལོ་གསུམ་འགུལ་སྐྱོད་འཆར་གཞི་ལག་བསྟར་སྐོར་ལ་འཆར་འགོད་བཟོས་ནས། ལེགས་བཅོས་ཀྱི་ནང་དོན་ཐད། འཚོ་བའི་གད་སྙིགས་ལེགས་བཅོས་དང་། འཚོ་བའི་བཙོག་ཆུ་བཅོས་སྒྲིག གསང་སྤྱོད་ཁང་གི་སྒྱུར་བཀོད་དང་བྲུན་པ་གཙང་སེལ་བྱེད་པ། གྲོང་རྙིང་ལ་ལེགས་བཅོས་བྱེད་པ་དང་གྲོང་སྡེའི་རྣམ་པ་ཇེ་ལེགས་སུ་སྒྱུར་བ། དོ་དམ་སྲུང་སྐྱོང་ནང་རྐྱེན་འཐུས་ཚང་དུ་གཏོང་བ་བཅས་ཕྱོགས་ལྔའི་ནང་དོན་འདུས་ཡོད།
མ་དངུལ་གཏོང་ཚད་ཀྱི་སྐོར་ལ་ཆེད་སྤྱོད་མ་དངུལ་གྱི་འཆར་གཞི་དང་བསྡུ་ཐབས་གཏན་འབེབས་དེ་རྫོང་དང་གྲོང་ཁྱེར་ལ་གཙོ་བོ་དང་། ཞིང་ཆེན་རིམ་པ་ནས་ཁ་གསབ་རོགས་དངུལ་འོས་འཚམས་སྒོས་སྟེར་བའི་སྲིད་གཞུང་གིས་མ་དངུལ་གཏོང་བའི་མ་ལག་འཛུགས་རྒྱུ་རེད།
ལག་རྩལ་གྱི་འདེགས་སྐྱོར་ཐད། སི་ཁྲོན་ཞིང་ཆེན་གྱི་གྲོང་གསེབ་ཀྱི་མི་སྡོད་ཁོར་ཡུག་བཅོས་སྐྱོང་སྐོར་གྱི་ཕྱོགས་སྟོན་སྒྲིག་སྲོལ་བསྒྲིགས་ནས། ཐང་ཆེན་དང་དེའུ་འབུར། རི་ཁུལ་སོགས་ས་གཤིས་ཀྱི་ཁྱད་ཆོས་མི་འདྲ་བ་དང་རིག་གནས་དང་ལྗོངས་སྐོར། སྐྱེ་ཁམས་སོགས་རིགས་མི་འདྲ་བར་དམིགས་ནས། གྲོང་སྡེ་རེ་རེའི་ལེགས་བཅོས་ཚད་གཞི་དང་འཛུགས་སྐྲུན་གྱི་ནང་དོན་ཐད་ལ་གཏན་འབེབས་བྱས་ཏེ། གྲོང་གསེབ་ཀྱི་འཚོ་བའི་གད་སྙིགས་དང་བཙོག་ཆུ་གཙང་བཟོ་སོགས་ཀྱི་ཐད་ལ་རང་ལ་རང་འཚམས་ཀྱི་ལག་རྩལ་ཕྱོགས་སྟོན་བྱེད་པ་དེ་ཡིན།
སྐུལ་འདེད་བྱེད་སྟངས་ཀ


text:
ཨ་སྒོར་ས་ཡ་གཅིག་དང་ཕྱེད་ཀ་དང་། བློ་སེང་། སྐལ་རྡོར། སྤེན་ཚེ་གསུམ།
གྱི་ན་བ་བློ་བཟང་རྡོ་རྗེ།
རྒྱབ་ལྗོངས།
བོད་ཀྱི་ཐེབས་རྩ་ཁང་འདི་ནི་རིན་ཆེན་དར་ལོ་ཨ་རི་སྐུ་ཚབ་དོན་གཅོད་འཁྱུར་སྐབས། དེ་དུས་ཀྱི་དམིགས་བསལ་སྐུ་ཚབ་རྒྱ་རི་བློ་གྲོས་རྒྱལ་མཚན་དང་དྲིལ་བསྒྲགས་བཀའ་བློན་བཀྲ་ཤིས་དབང་འདུད་གཉིས་ཀྱིས་བཀའ་ཤག་ལ་ཞུས་ནས། དོན་གཅོད་གསར་པ་ཟླ་བ་ཚེ་རིང་ལ་རྩིས་སྤྲོད་མི་དགོས་པར་ཨ་རི་དོན་ཁང་གི་ཟུར་སྐྱོང་སྡེ་ཚན་གྱི་ངོ་བོར་བསྒྱུར་བ་ཞིག་ཡིན་པ་ཡོངས་གྲགས་རེད།
ཕྱིས་སུ་ཐེབས་རྩའི་ནང་ལས་བྱེད་ཅིག་གིས་ལྐོག་དངུལ་འབོར་ཆེན་ཟོས་པའི་རྙོག་དྲ་བྱུང་བ་མ་ཟད། སྤྱི་འཐུས་གྲོས་ཚོགས་ནང་ཐེབས་རྩ་ཁང་དེ་སྤྱི་རྒྱུ་སྒེར་བདག་ཏུ་འགྲོ་མི་རུང་བའི་སྐོར་སོགས་ལབ་གླེང་མང་པོ་བྱུང་སྟེ། མདོ་སྟོད་སྤྱི་འཐུས་བསོད་ནམས་སྟོབས་རྒྱལ་གྱིས་སྐབས་དེའི་བཀའ་བློན་ཁྲི་པ་ཟམ་གདོང་རིན་པོ་ཆེ་ལ། རིན་པོ་ཆེའི་རྐང་པ་ཡ་གཅིག་ཨ་རིའི་སྒྲོ་ལར་ནང་ཐིམ་ཡོད་ཚུལ་སྐྱོན་འཛུགས་བྱས་པས། བཀའ་བློན་ཁྲི་པས་བཀའ་བློན་རྣམས་ཁྲིད་ནས་གྲོས་ཚོགས་ར་བ་ནས་ཕྱིར་ཐོན་པའི་གནས་ཚུལ་ཡང་བྱུང་ཡོད།
དོན་གཅོད་ཁང་དུ་བོད་མིའི་སྤྱི་ཚོགས་ཡར་རྒྱས་དགེ་རྩ་ཟེར་བ་ཞིག་ཡོད་པ་དེ་བཀའ་ཁྲི་མཛེས་བཅུ་ཚང་བསོད་སྟོབས་ཀྱི་སྐབས་སུ་དཔལ་འབྱོར་བཀའ་བློན་བཟོད་པ་རྒྱ་མཚོས་བཙུགས་པ་ཞིག་ཡིན་པ་དང་། ཟམ་གདོང་རིན་པོ་ཆེའི་སྐབས་སུ་དགེ་རྩ་དེར་ལས་ཀ་གང་ཡང་མེད་པ་མ་ཟད། དཔལ་འབྱོར་སྒེར་བདག་ཅན་དུ་བསྒྱུར་རྗེས། དགེ་རྩ་དེ་སྒོ་རྒྱག་པའི་ཐབས་ཤེས་ཀྱང་གནང་ཡོད་ཚོད་འདུག
རྩོད་གཞི།
༢༠༡༤།༣།༣༡ ཉིན། ཨ་རི་བོད་ཀྱི་ཐེབས་རྩ་ནས་དོན་ཁང་ལ་ཨ་སྒོར་ས་ཡ་གཅིག་དང་ཕྱེད་ཀ་བུ་ལོན་གཡར་རྒྱུ་དང་། སྐྱིན་ཚབ་ལོ་ངོ་ ༣༠ ནང་ཕྱིར་སློག་དགོས་པའི་གན་རྒྱ་བཞག་ཡོད་པ་དང་། གན་རྒྱ་དེའི་སྟེང་སྐབས་དེའི་དོན་གཅོད་སྐལ་རྡོར་ནས་མཚན་རྟགས་བཀོད་ཡོད་པ་ཐེབས་རྩ་ཁང་གི་དྲ་རྒྱ་ནང་ཡོངས་བསྒྲགས་ཀྱིས་བཞག་ཡོད།
སྤེན་པ་ཚེ་རིང་དང་སྲིད་སྐྱོང་དབར་ཨ་སྒོར་ས་ཡ་གཅིག་དང་ཕྱེད་ཀའི་སྐོར་རྩོད་གཞི་གཙོ་བོ་ནི། སྤེན་ཚེས་ཐེབས་རྩ་དང་དོན་གཅོད་དབར་ས་ཡ་གཅིག་དང་ཕྱེད་ཀ་བུ་ལོན་ཡིན་པའི་གན་རྒྱ་ཡི་གེ་ཞིག་བཞག་འདུག་སྟབས། དོན་གཅོད་ཀྱི་རྩིས་ཁྲའི་ནང་དུའང་སྤྲོད་བསྡད་འབྲི་དགོས་ཀྱི་རེད་ལབ་འདུག་པ་དང་། སྤྲོད་བསྡད་འབྲི་དགོས་པའི་རྒྱུ་མཚན་དུ་ཨ་རིའི་རྩིས་དང་ཁྲིམས་ཀྱི་འགྲོ་སྟངས་དང་མཐུན་གྱི་མེད་པ་དང་། ཡུལ་ཁྲིམས་ལ་བརྩི་སྲུང་མ་བྱས་ཚེ། བཙན་བྱོལ་བོད་མིའི་བཅའ་ཁྲིམས་དང་འགལ་ཟླ་ཆགས་ཀྱི་ཡོད་སྐོར་བཀོད་འདུག
སྲིད་སྐྱོང་གིས་དོན་གཅོད་ཀྱི་རྩིས་ཁྲའི་ནང་སྤྲོད་བསྡད་འབྲི་དགོས་དོན་མེད་པ་དང་། སྤྲོད་བསྡད་འབྲི་མི་དགོས་པའི་རྒྱུ་མཚན་དུ། དངུལ་འབོར་དེ་དག་ཕར་སློག་དགོས་ཀྱི་མེད་པ་དང་། གན་ཡིག་དེ་ནི་བོད་ཀྱི་ཐེབས་རྩ་ཁང་གི་དགོས་མཁོའི་ཆེད་དུ་བཟོས་པ་ཞིག་ལས། དངུལ་སློག་སྤྲོད་ཀྱི་ཆེད་དུ་བཟོས་པ་ཞིག་མིན་ཚུལ་གསུངས་ཡོད།
གླེང་རྙོག
བཀའ་ཤག་གི་གསལ་བཤད་དོན་ཚན་ ༡༠ ཅན་ནང་། སྔ་ལོ་ ༢༠༡༦ ཕྱི་ཟླ་ ༩ ནང་སྦེལ་ལྗམ་རྒྱལ་ས་སྦར་སིལ་དུ་སྐུ་ཚབ་དོན་གཅོད་རྣམ་པའི་ལོ་འཁོར་ཚོགས་འདུར་དོན་གཅོད་སྤེན་པ་ཚེ་རིང་ལགས་ནས་ཨ་རི་བོད་ཀྱི་ཐེབས་རྩའི་ཨ་སྒོར་ས་ཡ་གཅིག་དང་ཕྱེད་ཀ་རྒྱལ་ས་ཌི་སི་དུ་ཡོད་པའི་དོན་གཅོད་ཀྱི་ཁང་པའི་རིན་བབས་སུ་སྤྲད་འདུག་པ་དེ་བུ་ལོན་ཡིན་དང་མིན་ཞེས་སྲིད་སྐྱོང་ལ་དྲི་བ་གནང་ཡོད། སྐབས་དེར་ཚོགས་ཕེབས་སྐུ་ཚབ་དོན་གཅོད་ཚང་མའི་མདུན་སྲིད་སྐྱོང་ནས་དངུལ་འབབ་དེ་ཨ་རི་བོད་ཀྱི་ཐེབས་རྩ་ནས་གནང་སྦྱིན་རོགས་དངུལ་ཡིན་པ་ལས་བུ་ལོན་མིན་པའི་གསལ་བཤད་ལམ་སྟོན་ཞིབ་གསལ་གནང་ཡོད་རུང༌། དེར་ཡིད་ཆེས་ཆ་འཇོག་གཏན་ནས་མེད་པར་འདི་ལོ་རྩིས་ཞིབ་སྐབས་འབྲེལ་ཡོད་གོང་རིམ་ཕྱི་དྲིལ་ལས་ཁུངས་དང་བཀའ་ཤག་ལ་དགོངས་སྐོར་ཙམ་ཡང་མ་ཞུས་པར་རྩིས་ཞིབ་པར་གོང་གསལ་དངུལ་འབབ་ཨ་རི་བོད་ཀྱི་ཐེབས་རྩ་ཁང་ལ་བུ་ལོན་སྤྲོད་བསྡད་ཡིན་པ་བཏོན་དགོས་པ་རྩིས་ཞིབ་པར་ནན་བརྗོད་གནང་ཡོད། རྒྱལ་ས་ཌི་སིར་ཡོད་པའི་ཨ་རི་དོན་གཅོད་ཁང་གི་ཁང་པའི་རིན་འབབ་བྱུང་སོང་ཆ་ཚང་རྩིས་ཁྲར་གསལ་འཁོད་ཡོད་པ་དང་དེ་འབྲེལ་རྩིས་ཞིབ་དག་མཆན་སོགས་ཡིག་ཆ་ཆ་ཚང་བསྟན་རྒྱུ་ཡོད་ཅེས་བཀོད་འདུག་པ་དང་།
༢༠༡༧ ཟླ་ ༡༡ ཚེས་ ༡༨ ཉིན་སྲིད་སྐྱོང་གིས་མང་ཚོགས་ལ་གསུང་བཤད་གནང་བའི་ནང་། ས་ཡ་གཅིག་དང་འབུམ་ལྔ་རྡོག་སེ་སྤྲད་པ་ཡིན་ན། བོད་ཀྱི་ཐེབས་རྩ་ཚོགས་པ་ལ་ཁྲིམས་དང་ཁྲལ་ཀྱི་ཐོག་ནས་གནས་ཚུལ་ལངས་སྲིད་ཀྱི་རེད། དེ་སོང་ཙང་། ང་ཚོས་དངུལ་གནང་ཡ་དེ་དངུལ་གནང་ཡ་རང་ཡིན། གནང་སྟངས་དེ་བུ་ལོན་གྱི་རྣམ་པའི་ཐོག་ནས་གནང་གི་ཡིན། གནང་བ་ཡིན་ན་ག་རེ་ཆགས་ཀྱི་རེད་ཟེར་ན། ལོ་ལྔ་དྲུག་བདུན་གི་ནང་ལ་ང་ཚོས་རྩིས་བསུབ་གཏོང་གི་ཡིན། གནང་སྟངས་དེ་བུ་ལོན་གྱི་རྣམ་པའི་ཐོག་ནས་གནང་དགོས་ཀྱི་འདུག ང་ཚོས་འགྲིག་གི་འདུག་ཞུས་ཡིན།
༢༠༤༣ སྐབས་དེར་ས་ཡ་གཅིག་དང་ཕྱེད་ཀ་སློག་དགོས་ཀྱི་རེད་ཟེར་ཡ་དེ་བཀོད་ཀྱི་ཡིན། ཡིན་ན་ཡང་སློག་ཡ་མ་རེད། ལོ་བཞི་ལྔ་དྲུག་ནང་ལ་རྩིས་བསུབ་བཏང་ཡ་ཡིན། རྩིས་བསུབ་གཏོང་བའི་ལུགས་སྲོལ་ཡོད་པ་རེད། དངུལ་འདི་འདྲ་ཞིག་གཡར་བ་ཡིན། ཡིན་ན་ཡང་ལོ་བཞི་ལྔ་དྲུག་གི་ནང་ལ་དགོས་པ་རྒྱུ་མཚན་འདི་འདྲ་ཞིག་ལ་བརྟེན་ནས་རྩིས་བསུབ་བཏང་བ་ཡིན་ཟེར་ཡ་ཡོད་པ་རེད། དེ་འདྲ་སེ་ནང་དོན་བཀའ་མོལ་འགྲིག་བསྡད་ཡོད་པ་རེད། བོད་ཀྱི་ཐེབས་རྩ་ནས་ཀྱང་ལོ་གསུམ་གྱི་ནང་ལ་ང་ཚོར་དངུལ་འདི་འདྲ་ཞིག་སློག་དགོས་ཀྱི་ཡོད་ཟེར་ནས་ཡི་གེ་གཅིག་ཀྱང་ཡོད་པ་མ་རེད། སྐྱེད་ཀ་སྤྲད་དགོས་ཟེར་ནས་ཡི་གེ་གཅིག་ཀྱང་ཡོད་པ་མ་རེད། ག་རེ་ཟེར་ན་ང་ཚོ་ནང་དོན་འགྲིག་བསྡད་ཡོད་པ་རེད་ཝ། ད་ང་ཚོས་ཀྱང་དངུལ་དེ་སློག་གི་ཡིན་ཟེར་བའི་ཡི་གེ་གཅིག་ཀྱང་ཡོད་པ་མ་རེད། ག་རེ་བྱས་ནས། ནང་དོན་འགྲིག་བསྡད་ཡོད་པ་རེད། ད་འཇམ་ཐིང་ངེར་འགྲོ་བསྡད་ཡོད་པ་རེད། ང་ཚོ་བར་ལ་འགྲིག་བསྡད་ཡོད་པ་རེད།
༢༠༡༧།༡༢།༦ ཉིན་བོད་ཀྱི་ཐེབས་རྩའི་གསལ་བསྒྲགས་ཤིག་བཀྲམ་པའི་ནང་། བོད་མིའི་སྒྲིག་འཛུགས་ནས་བུན་དངུལ་ཡིག་ཆའི་འབྲུ་དོན་རྩ་འཛིན་དང་། བོད་ཀྱི་ཐེབས་རྩ་དང་བོད་མིའི་སྒྲིག་འཛུགས་གཉིས་ཀྱི་འབྲེལ་ལམ་མུ་མཐུད་ཕན་ཚུན་བརྩི་མཐོང་དང་། གཅིག་ཕན་གཅིག་གྲོགས་བྱུང་ཚེ། བོད་ཀྱི་ཐེབས་རྩའི་འགན་འཛིན་ལྷན་ཚོགས་ནས་འབྱུང་འགྱུར་དུས་སྐབས་རན་པ་ཞིག་ལ་བུན་ལོན་རོགས་དངུལ་དུ་ག་བསྒྱུར་ཞུ་ཐུབ་པའི་རེ་འདུན་ལ་མུ་མཐུད་བསམ་ཞིབ་ཞུ་བཞིན་ཡོད་ཅེས་བཀོད་ཡོད།
༢༠༡༧།༡༢།༧ ཉིན་ཨེ་ཤ་ཡ་རང་དབང་རླུང་འཕྲིན་ཁང་དང་བོད་ཀྱི་དུས་བབ་ཀྱི་གསར་འགོད་པས་སྲིད་ཚབ་གཡུ་ཐོག་ཀརྨ་དགེ་ལེགས་ལ་བཅར་འདྲི་ཞུ་སྐབས། དངུལ་རྩིས་དང་འབྲེལ་བའི་བརྒྱུད་རིམ་ཚང་མ་བོད་ཀྱི་ཐེབས་རྩ་ནས་གོ་སྒྲིག་བྱས་ཏེ། ང་ཚོས་ཕན་ཚུན་དབར་ནང་ཁུལ་གན་ཡིག་བཞག་ཡོད་ཀྱང་། ནང་ཁུལ་ཡིག་ཆ་དེ་ནང་ཁུལ་དུ་འཇོག་མ་ཐུབ་པར་བརྟེན་ཐེངས་འདིའི་ཟིང་འཁྲུག་བྱུང་བ་རེད། བོད་ཀྱི་ཐེབས་རྩ་ཁྲིམས་དང་བསྟུན་དགོས་ཡོད་སྟབས། ཁོ་རང་ཚོའི་གསུངས་པ་དེར་ཁག་ཡོད་པ་མ་རེད། འོན་ཀྱང་། ང་ཚོས་བོད་ཀྱི་ཐེབས་རྩ་ལྷན་དུ་ནང་ཁུལ་སྐད་ཆ་བཤད་ཡོད་པ་དེ་རྩ་འཛིན་བྱེད་ཀྱི་ཡོད་ལ། ནང་གི་སྐད་ཆ་དེ་ང་ཚོ་ནང་ཁུལ་དབར་ཕན་ཚུན་ཡིད་ཆེས་བྱས་ཏེ་གཏན་འཁེལ་བྱུང་བ་ཞིག་ཡིན་ལ། བོད་ཀྱི་ཐེབས་རྩའི་འགྲོ་ལུགས་བརྒྱུད་རིམ་དེ་ཁོ་རང་ཚོའི་བྱེད་སྒོ་དབྱིན་སྐད་དུ་(Business)ཡི་བཟོ་ལྟ་འདྲ་མིན་འགྲོ་བསམ་གྱི་འདུག་ཅེས་བརྗོད་འདུག
སྤེན་པ་ཚེ་རིང་གིས་ ༢༠༡༧།༡༢།༨ ཉིན་ཤོག་གྲངས་ ༩༧ ཅན་ཞིག་བཀྲམ་པའི་ནང་། དོན་གཅོད་རྙིང་པ་སྐལ་རྡོར་གྱིས་ཁོ་རང་ལ་རྩིས་སྤྲོད་ལེན་སྐབས་སུ་གནས་ཚུལ་དེའི་སྐོར་བཤད་མེད་པ་མ་ཟད། རྩིས་སྤྲོད་རྩིས་ལེན་གྱི་ཡིག་ཆ་དང་། ལས་ཁུངས་ཀྱི་ཡིག་སྣོད་གང་གི་ནང་དུ་ཡང་གན་ཡིག་དེ་བཞག་མི་འདུག་ཅེས་དང་།
རྩིས་ཞིབ་པར་ཡོང་བསྡད་གསལ་དགོས་ཀྱི་མ་རེད་དམ་ཞེས་བཤད་དགོས་ནི། གནད་དོན་འདི་ལྟ་བུ་གནས་ཡུལ་གཞུང་གི་ཁྲིམས་དང་རྩིས་ཀྱི་འགྲོ་སྟངས་གཉིས་ཀར་འགལ་བའི་ཆ་ནས་སྒྲིག་འཛུགས་ཀྱི་ཁེ་ཕན་ཆེད་དྲང་པོ་ཞུས་ཞེས་དང་།
གལ་སྲིད་རྩིས་ཞིབ་པར་དེ་ལྟར་མ་བཤད་ན། མ་འོངས་པར་ཁྲིམས་དང་རྩིས་ཀྱི་དཀའ་ངལ་འཕྲད་ཚེ། བོད་མིའི་སྒྲིག་འཛུགས་ལ་དོ་ཕོག་འགྲོ་གཞི་ཆགས་ཡོད་པ་དང་། གལ་སྲིད་དཀའ་ངལ་འཕྲད་དེ་ཞིབ་འཇུག་གནང་དགོས་པ་ཆགས་ཚེ། དེ་ནི་དོན་གཅོད་ལས་ཐོག་པས་རྩིས་ཞིབ་པར་དངོས་ཡོད་གནས་ཚུལ་སྦས་སྐུང་བྱས་པའི་ཁྲིམས་འགལ་ཆགས་ཀྱི་ཡོད་ཅེས་དང་། དེའི་སྒྲུབ་བྱེད་དུ། བོད་མིའི་སྒྲིག་འཛུགས་ཀྱི་ཁྲིམས་ཡིག་གི་རྩ་འཛིན་དུ་བཅའ་ཁྲིམས་དོན་ཚན་དྲུག་པ་ལུང་དྲངས་འདུག
འབེབས་ས།
ཨ་སྒོར་ས་ཡ་གཅིག་དང་ཕྱེད་ཀ་དེ་ཨ་རི་དོན་ཁང་དང་བོད་ཀྱི་ཐེབས་རྩ་དབར་ནང་ཁུལ་སྐད་ཆ་བཤད་ནས་འགྲིག་བསྡད་པ་ཞིག་ཆགས་ཡོད་ན། སྤེན་པ་ཚེ་རིང་ལ་དོགས་པ་ཡོང་དགོས་དོན་ཅི་ཡིན་ནམ་ཟེར་ན། སྐལ་རྡོར་གྱིས་དོན་གཅོད་གསར་པ་སྤེན་པ་ཚེ་རིང་ལ་བུན་གཡར་སྐོར་ངོ་སྤྲོད་མ་བྱས་པར་གསང་བ་བྱས་པ་དང་། དོན་གཅོད་ཁང་གི་ཡིག་སྣོད་དུ་གན་ཡིག་དེའི་ངོ་བཤུས་ཙམ་ཡང་བཞག་མེད་པས། ཐེབས་རྩའི་འགན་འཛིན་ནས་ཚུར་བུ་ལོན་ཡིན་སྐོར་མ་གསུངས་བར་དུ་དོན་གཅོད་གསར་པས་ལས་ཁུངས་ཀྱི་དངུལ་རྩིས་ཕོན་འབོར་ཆེན་པོ་དེའི་སྐོར་གང་ཡང་ཤེས་ཚོར་མེད་པར་བསྡད་ཡོད་པ་དང་། སྲིད་སྐྱོང་ལ་དེའི་སྐོར་བཀའ་འདྲི་ཞུ་སྐབས་སུ། དངུལ་འབབ་དེ་གནང་སྦྱིན་རོགས་དངུལ་ཡིན་པ་ལས་བུ་ལོན་མིན་ཞེས་གསལ་བཤད་ལམ་སྟོན་གནང་ཡོད་ལུགས་འགྲེལ་བཤད་བསྐྱོན་པ་དེས། ཡིག་ཐོག་ཏུ་གན་རྒྱ་བཞག་འདུག་པ་དེའི་གསང་བ་འགྲོལ་ཐབས་མེད། རྒྱ་མཚན་ནི། སྤེན་པ་ཚེ་རིང་གི་ངོས་འཛིན་ནི། སྲིད་སྐྱོང་དང་སྐལ་རྡོར་གྱི་གནང་སྟངས་འདི། “གནས་ཡུལ་གཞུང་གི་ཁྲིམས་དང་རྩིས་ཀྱི་འགྲོ་སྟངས་གཉིས་ཀར་འགལ་བ་”ཡིན་ཞེས་ཐག་ཆོད་པོས་བྲིས་འདུག
སྲིད་སྐྱོང་དང་སྐལ་རྡོར་གྱི་གནང་སྟངས་དེ། བོད་ཀྱི་ཐེབས་རྩ་ཚོགས་པ་ལ་ཁྲིམས་དང་ཁྲལ་ཀྱི་ཐོག་ནས་གནས་ཚུལ་མི་ཡོང་བའི་ཆེད་དུ་ཡིན་ཟེར་བ་དེ་བདེན་ན། ཡུལ་ཁྲིམས་སུ་དེབ་སྐྱེལ་བྱས་པའི་བོད་མིའི་སྤྱི་ཚོགས་ཡར་རྒྱས་དགེ་རྩ་དང་ཐེབས་རྩ་དབར་གན་རྒྱ་མ་བཞག་པར། ཕྱི་རྒྱལ་གྱི་ལས་ཁུངས་ Foreign agency ཀྱི་ངོ་བོར་ཡོད་པའི་དོན་གཅོད་དང་ཐེབས་རྩ་དབར་གན་རྒྱ་འཇོག་དགོས་དོན་ཅི་ཡིན་དང་། སྤྱི་ཚོགས་ཡར་རྒྱས་དགེ་རྩའི་འགན་འཛིན་ལྷན་ཚོགས་ལ་ཨ་སྒོར་ས་ཡ་གཅིག་དང་ཕྱེད་ཀ་བུ་ལོན་ལེན་ཆོག་པའི་བཀའ་འཁྲོལ་ཞུ་དགོས་དོན་ཅི། བོད་ཀྱི་ཐེབས་རྩ་ལ་ཨ་རིའི་ཁྲིམས་དང་ཁྲལ་ཀྱི་ཐོག་ནས་དཀའ་ངལ་མི་ཡོང་བའི་ཆེད་དུ་དགོངས་བཞེས་གནང་བ་རྒྱུ་མཚན་ཡིན་དུ་ཆུགས་ཀྱང་། སྒེར་བདག་ཅན་གྱི་ཚོགས་པ་ཞིག་གི་ཁེ་ཕན་སྒྲུབ་ཆེད། བཀའ་ཤག་དང་ཨ་རི་དོན་ཁང་ནས་ཨ་རིའི་དཔྱ་ཁྲལ་སྦས་སྐུང་དང་། ཁྲིམས་ཡིག་ལ་གཡོ་སྒྱུའི་དབུ་སྐོར་ཞུས་ཆོག་པ་ཡིན་ནམ།
བཀའ་ཤག་གི་གསལ་བཤད་ནང་། ཨ་རི་དོན་གཅོད་ཁང་གི་ཁང་པའི་རིན་འབབ་བྱུང་སོང་ཆ་ཚང་རྩིས་ཁྲར་གསལ་འཁོད་ཡོད་པ་དང་དེ་འབྲེལ་རྩིས་ཞིབ་དག་མཆན་སོགས་ཡིག་ཆ་ཆ་ཚང་བསྟན་རྒྱུ་ཡོད་ཅེས་བཀོད་པ་བདེན་ན། སྤེན་པ་ཚེ་རིང་གིས། རྩིས་ཞིབ་པར་དོན་གཅོད་ཀྱི་རྩིས་ཁྲའི་ནང་དུའང་སྤྲོད་བསྡད་འབྲི་དགོས་ཀྱི་མ་རེད་དམ་ཞེས་དྲི་གླེང་བྱས་པ་ཙམ་གྱིས་དངངས་འདྲོགས་དགོས་དོན་ཅི་ལ་ཡོད་དམ། ལྷག་པར་དུ་སྲིད་སྐྱོང་གིས་རང་གཞུང་གི་རྩིས་ཞིབ་སྤྱི་ཁྱབ་པ་དང་། ཐེབས་རྩའི་འགན་འཛིན་ལྷན་ཚོགས་ལ་སྔ་རྗེས་ཐུག་འཕྲད་ཀྱིས་གནོན་ཤུགས་དེ་ལྟར་སྤྲོད་དགོས་དོན་ཅི་ལ་ཡོད་དམ། དངུལ་འབོར་འདིའི་རྩོད་རྙོག་ཏིག་ཏིག་དེ་རྩིས་ཞིབ་སྙན་ཐོར་འགོད་མིན་དེ་ཡིན་པས། དོན་ཁང་ལ་རྩིས་ཞིབ་དག་མཆན་ཡིག་ཆ་བསྟན་རྒྱུ་ཡོད་ན། སྤེན་པ་ཚེ་རིང་གིས་རྩིས་ཞིབ་པར་དོན་ཁང་གི་རྩིས་ཁྲའི་ནང་ཡོང་བསྡད་གསལ་དགོས་ཀྱི་མ་རེད་དམ་ཞེས་བཤད་དགོས་དོན་མེད་པས། གསུང་མོལ་འདི་བཀའ་ཤག་གིས་ཞལ་རྫུན་གནང་བ་ཞིག་ཡིན་པ་ལས་མགོ་གཞུག་ཐུག་ཐབས་མེད།
སྲིད་ཚབ་ཀརྨ་དགེ་ལེགས་ཀྱིས། ནང་ཁུལ་ཡིག་ཆ་དེ་ནང་ཁུལ་དུ་འཇོག་མ་ཐུབ་པར་བརྟེན་ཐེངས་འདིའི་ཟིང་འཁྲུག་བྱུང་བ་རེད་ཅེས་བརྗོད་པ་དེ། སྤེན་པ་ཚེ་རིང་གིས་རྩིས་ཞིབ་པར་དྲི་གླེང་བྱས་པ་དེ་ཡིན་དགོས་དོན་མེད་དེ། རྩིས་ཞིབ་པ་རང་གཞུང་གི་ལས་བྱེད་ཡིན་པ་ལས། ཕྱི་མི་མིན་ལ། རྩིས་ཞིབ་པའི་སྙན་ཐོ་འབུལ་ཡུལ་བོད་མིའི་སྒྲིག་འཛུགས་ཡིན་པ་ལས་གཞན་ཞིག་མིན་པ་དང་། རྩིས་ཞིབ་པས་སྐྱོན་གནད་མཐོང་ན་མ་གཏོགས་སྙན་ཐོ་འབྲི་འགོད་མི་བྱེད། གལ་སྲིད་ཨ་སྒོར་ས་ཡ་གཅིག་དང་ཕྱེད་ཀ་དེས་”ཟིང་འཁྲུག་”བསླངས་ཡོད་པའི་དབང་དུ་བཏང་ན། ”ཟིང་འཁྲུག་”སློང་མཁན་དེ་བཀའ་ཤག་དང་། སྲིད་སྐྱོང་ཡིན་པ་ལས་གཞན་ལ་ལེ་ཁག་དཀྲི་ས་མེད། རྒྱུ་མཚན་ནི་དེའི་སྐོར་གླེང་སློང་གནང་མཁན་སུ་ཡིན་ལ་བལྟས་ན་གསལ་པོ་ཡིན།
སྲིད་ཚབ་ཀྱིས་ད་དུང་། ཁང་པ་ཉོ་བྱེད་ཀྱི་དངུལ་དེའི་ཕྱེད་ཀ་དགའ་ལྡན་ཕོ་བྲང་ནས་གསོལ་རས་གནང་བ་རེད། གལ་སྲིད་དངུལ་དེའི་ཕྱེད་ཀ་ལ་དཀའ་ངལ་ཡོད་ཚེ་ཕྱེད་ཀ་གཞན་དེ་ལའང་དཀའ་ངལ་འཕྲད་ཀྱི་ཡོད་ཅེས་བརྗོད་སྟངས་དེར་བལྟས་ན། ཨ་སྒོར་ས་ཡ་གཅིག་དང་ཕྱེད་ཀའི་ཐོག་བཀའ་ཤག་ལ་རྙོག་དྲ་བྱུང་ཚེ། དགའ་ལྡན་ཕོ་བྲང་ཡང་ཐར་ས་མེད་པའི་བརྡ་སྟོན་བྱས་ཡོད་པས། གལ་སྲིད་ཁ་བཙུམ་ན་མ་བསྡད་ན། མི་མེད་བདག་མེད་བཟོ་གི་ཡིན་ཞེས་སྡིགས་སྐུལ་བྱས་པ་ཞིག་ཡིན། སྐབས་འདིར་དཀའ་ངལ་གང་ཞིག་འཕྲད་མིན་བརྗོད་མེད་ཀྱང་། དཀའ་ངལ་ཡོང་ཉེན་ཡོང་པ་ངོས་ལེན་གནང་བ་ནི། ཨ་རིའི་ཁྲལ་དང་ཁྲིམས་ཀྱི་ཐོག་ནས་བཙིར་སྲིད་པ་དེ་བསྟན་པ་ཞིག་ཡིན་དགོས་འདུག་ལ། གཅིག་བྱས་ན། ཨ་རིའི་ཁྲིམས་ཡིག་ལྟར་ན། དཔྱ་ཁྲལ་སྦས་སྐུང་དང་། གན་ཡིག་རྫུན་མ་བཟོ་མཁན་ཐེར་འདོན་བྱས་ཚེ། ཐེར་འདོན་བྱེད་མཁན་ལ་ཐེར་འདོན་བྱས་པའི་དངུལ་འབོར་གྱི་བརྒྱ་ཆ་ངེས་ཅན་ཞིག་གཟེངས་རྟགས་སུ་གནང་སྲོལ་འདུག་པས། ལྟད་མོ་འདིའི་ལེའུ་རྗེས་མ་ད་དུང་ཐོན་གྲབས་ཡོད་ས་རེད།
སྲིད་སྐྱོང་གིས། བོད་ཀྱི་ཐེབས་རྩ་ནས་ཀྱང་ལོ་གསུམ་གྱི་ནང་ལ་ང་ཚོར་དངུལ་འདི་འདྲ་ཞིག་སློག་དགོས་ཀྱི་ཡོད་ཟེར་ནས་ཡི་གེ་གཅིག་ཀྱང་ཡོད་པ་མ་རེད། སྐྱེད་ཀ་སྤྲད་དགོས་ཟེར་ནས་ཡི་གེ་གཅིག་ཀྱང་ཡོད་པ་མ་རེད་གསུངས་པ་ནི། ཐེབས་རྩ་དང་དོན་ཁང་དབར་གན་རྒྱ་ཡི་གེ་མེད་ཟེར་གྱི་ཡོད་ན་མ་གཏོགས། མངོན་སུམ་ལ་བསྙོན་པ་ཞིག་ཡིན། རྒྱུ་མཚན་ནི། གན་རྒྱ་ཡི་གེ་དེའི་ནང་། དངུལ་འབོར་དེ་དག་ ༢༠༤༣ ལོ་བར་ལོ་རེར་སྐྱེད་འབབ་བརྒྱ་ཆ་རེ་བཅས་འབུལ་དགོས་ཁ་གསལ་བཀོད་དེ། སྐལ་རྡོར་གྱི་མིང་རྟགས་བརྒྱབ་འདུག དེ་མིན་ན་གན་རྒྱ་དེ་རྫུན་མ་ཡིན་པ་སྒྲུབ་དགོས།
ཉེ་སྔོན་འཆར་འབུལ་གཙོ་འཛིན་ཕྱི་དྲིལ་དྲུང་ཆེ་བཀྲ་ཤིས་ཕུན་ཚོགས་དང་། བཀའ་ཤག་རྒྱབ་གཉེར་སྲིད་སྐྱོང་། སྤྱི་འཐུས་བཀའ་འཁྲོལ་ཚོགས་གཞོན་བསོད་ནམས་བསྟན་འཕེལ་བཅས་ཀྱིས་མཚན་རྟགས་བཀོད་པའི་བར་བརྒལ་བཀའ་འཁྲོལ་གྱི་ཡིག་ཆ་ཨང་ ༡༢༡།༡༣་་༡༤ ཅན་ཚེས་གྲངས་མི་གསལ་བ་ཞིག་ཕྱིར་བསྒྲགས་བྱས་པའི་ནང་། ཨ་རི་དོན་ཁང་ནས་ཝ་ཤིན་ཊོན་དུ་ཁང་པ་གསར་ཉོ་དང་། འཛིན་ཆས་སོགས་ཀྱི་ཆེད་དུ་བསྡོམས་ཨ་སྒོར་ས་ཡ་གཉིས་དང་བརྒྱད་འབུམ་བཀའ་འཁྲོལ་ཞུས་འདུག་པ་དང་། དངུལ་འབོར་དེ་རོགས་དངུལ་ཡིན་པ་དང་། རོགས་ཚོགས་ནི་ཏཱ་ལའི་བླ་མའི་དགེ་རྩ་དང་། བོད་ཀྱི་ཐེབས་རྩ་གཉིས་ཡིན་སྐོར་བྲིས་འདུག་ལ། རོགས་དངུལ་ལེན་མཁན་ནི་ཨ་རི་དོན་ཁང་བོད་མིའི་སྤྱི་ཚོགས་ཡར་རྒྱས་དགེ་རྩ་ཡིན་ཞེས་བྲིས་འདུག་པས། སྤྱི་འཐུས་ལྷན་ཚོགས་ཏིང་ངེ་འཛིན་ལ་བཞུགས་ཡོད་ན་མ་གཏོགས། གྲོས་ཚོགས་ལ་མགོ་རྙོག་སྣ་རྩེ་ཁ་ལ་མི་ཐུག་པ་འདི་ལས་ལྷག་པའི་དབུ་སྐོར་གཏོང་སྲོལ་ཞིག་མེད།
དོགས་གཞི།
ཐེངས་འདིར་དོན་གཅོད་དང་ཐེབས་རྩ་ཁང་དབར་ཨ་སྒོར་ས་ཡ་གཅིག་དང་ཕྱེད་ཀའི་ཚོང་བརྒྱབ་པ་དེས་ཐེབས་རྩ་ཁང་ལ་ཁེ་བཟང་རག་པ་མ་ཟད། ད་ནས་བཟུང་ཐེབས་རྩ་ཁང་དེ་ཁྲིམས་མཐུན་གྱི་ཐོག་ནས་གཏན་འཇགས་སྒེར་བདག་ཆགས་ཏེ། བོད་གཞུང་དང་འབྲེལ་པ་མེད་པར་གྱུར་པ་རེད། རྒྱུ་མཚན་ནི། བོད་ཀྱི་ཐེབས་རྩ་ཁང་དེ་ནི་བཙན་བྱོལ་བོད་གཞུང་གིས་བཙུགས་པ་ཞིག་ཡིན་པ་དང་། དེའི་ཁང་ཁུངས་དང་མ་རྩ་ཡོངས་རྫོགས་བོད་གཞུང་ལ་བདག་གི་ཡོད་པས། དོན་ཁང་ནིའུ་ཡོཀ་ནས་ཝ་ཤིང་ཊོན་སྤོས་ན། སོག་པོ་དགེ་བཤེས་དབང་རྒྱལ་སོགས་ཀྱིས་ཞལ་འདེབས་ཐོག་ཉོས་པའི་དོན་གཅོད་ཀྱི་ནིའུ་ཡོཀ་ཏུ་ཡོད་པའི་ཁང་རྩེག་ཆ་ཚང་ཐེབས་རྩ་ཁང་ལ་བདག་འགྲོ་གི་ཡོད་པས། ཐེབས་རྩ་ཁང་དེ་སྒེར་བདག་བྱེད་མཁན་ཚོར་མཚོན་ན། དེ་ནི་མ་རྩ་མེད་པའི་ཐོག་ནས་རྒྱན་ཤོག་ཐོབ་པ་དང་གཅིག་པ་རེད། ཨ་སྒོར་ས་ཡ་གཅིག་དང་ཕྱེད་ཀ་དེ་སྤྲད་རྗེས། ཐེབས་རྩ་ཁང་དེའི་ལོ་ངོ་བཅུ་ཕྲག་དུ་མའི་རིང་བསགས་པའི་ཁ་རྗེ་དབང་ཐང་ཡོངས་རྫོགས་མི་ཁ་ཤས་ལ་བདག་པ་ཆགས་ཀྱི་ཡོད་ལ། ད་ནས་བཟུང་ཁོ་ཚོས་སྒེར་བདག་བྱས་པ་དེའང་བོད་གཞུང་ལ་ཁྲིམས་མཐུན་ཆགས་ཀྱི་ཡོད།
བོད་ཀྱི་ཐེབས་རྩའི་གསལ་བསྒྲགས་ནང་། བོད་ཀྱི་ཐེབས་རྩ་དང་བོད་མིའི་སྒྲིག་འཛུགས་གཉིས་ཀྱི་འབྲེལ་ལམ་མུ་མཐུད་ཕན་ཚུན་བརྩི་མཐོང་དང་། གཅིག་ཕན་གཅིག་གྲོགས་བྱུང་ཚེ་ཞེས་ཆ་རྐྱེན་བཏོན་སྟངས་ལ་གཞིགས་ན། སྲིད་སྐྱོང་གིས་ཐེབས་རྩ་ཁང་ལ་ད་དུང་མུ་མཐུད་གཅིག་ཕན་གཅིག་གྲོགས་ཀྱི་འབྲེལ་བ་འཛུགས་རྒྱུའི་ཁས་ལེན་བྱས་ཡོད་པ་རྟོགས་ཐུབ་ལ། གཅིག་བྱས་ན། སྲིད་སྐྱོང་གིས་བོད་མིའི་སྤྱི་ཚོགས་ཡར་རྒྱས་དགེ་རྩའི་འགན་འཛིན་ལྷན་ཚོགས་སུ་དོན་ཟུར་སྐལ་རྡོར་དང་། བཀའ་ཟུར་པད་མ་ཆོས་འབྱོར་གཉིས་གསར་བསྐོ་གནང་ཟིན་པ་ལྟར། མ་འོངས་པར་དགེ་རྩ་དེ་ཐེབས་རྩ་ནང་བཞིན་སྒེར་བདག་ཏུ་བསྒྱུར་རྒྱུའི་འཆར་གཞི་ཡོད་སྲིད་པ་དང་། གཅིག་བྱས་ན་ཨ་རིའི་རོགས་དངུལ་རྣམས་ཐེབས་རྩ་མ་བརྒྱུད་པར་དགེ་རྩ་ནས་ཐད་ཀར་བླངས་པ་ཡིན་ན། ཐེབས་རྩར་གྱོང་གུན་ཕོག་ཉེན་ཡོད་པས། དེའི་ཐོག་ནས་ལྐོག་ཚོང་ངམ་ནང་མོལ་བྱུང་ཡོད་ཀྱང་སྲིད། ད་ལྟའི་ཐེབས་རྩའི་འགན་འཛིན་བློ་བཟང་སྙན་གྲགས་འདི་ཨ་རི་དོན་གཅོད་བྱེད་སྐབས་བློ་སེང་གི་ཉེ་གྲོགས་གྲས་ཡིན་ན་ནའང། སྐལ་རྡོར་ལ་ལས་ཀ་སྤྲོད་ཆེད་དོན་གཅོད་ཀྱི་ལས་ཀ་བླངས་ཏེ་ཐེབས་རྩ་ཁང་ལ་བཀོད་སྒྲིག་བྱས་ཡོད་པ་དང་། ད་ལྟའི་ཆར་ཁོ་པ་ཚོར་”མུ་མཐུད་ཕན་ཚུན་བརྩི་མཐོང་དང་། གཅིག་ཕན་གཅིག་གྲོགས་”ཀྱི་འབྲེལ་བ་ཞིག་དགོས་སྐོར་ཡོངས་བསྒྲགས་བྱས་པ་འདིས། རྒྱན་རྩེད་མ་འདྲ་བ་ཞིག་འཛུགས་ཀྱི་ཡོད་པ་ཚོད་དཔག་བྱེད་ཆོག
སྲིད་སྐྱོང་བློ་སེང་དང་ཁོང་གི་གྲོགས་པོ་སྐལ་རྡོར་ལྟ་བུ་ཨ་རི་ནས་རྒྱ་གར་དུ་ཡོང་བ་ཡིན་སྟབས། འབབ་སའི་ཚང་དེ་ཨ་རི་ཡིན་པ་དང་། ༢༠༢༡ ལོར་ཕར་ལོག་སྐབས། དེ་སྔ་ཨིན་ལན་དང་ཨ་རི། ཇ་པན་སོགས་སུ་དོན་གཅོད་ཀྱི་ཟུར་སྐྱོང་ཐེབས་རྩ་ཁང་དེ་དག་སྒེར་བདག་ཏུ་བསྒྱུར་མྱོང་བའི་ལམ་སྲོལ་ཡོད་པ་རྣམས་ལས་སླ་པོར་བློས་གཏོང་བྱེད་མི་སྲིད། ཨ་སྒོར་ས་ཡ་གཅིག་དང་ཕྱེད་ཀ་དེ་སྤེན་པ་ཚེ་རིང་གིས་རྩིས་ཞིབ་པར་དྲི་གླེང་བྱས་པ་ལ་བརྟེན་ནས། ཤ་རྡོག་ཁ་སྒོ་ནས་ཟགས་ཡོད་པ་དང་། དེ་ལས་ཀྱང་། སྤེན་པ་ཚེ་རིང་མུ་མཐུད་དོན་གཅོད་དུ་བསྡད་པ་ཡིན་ན། དེ་མཚུངས་ཀྱི་འཆར་གཞི་གཞན་པ་ལག་ལེན་དུ་འཁེལ་རྒྱུ་དཀའ་ལས་ཁག་པོ་ཡོད་པ་སྨོས་མེད་ཡིན་ལ། མ་འོངས་འགྲོ་སྟངས་ཇི་ལྟར་བཟོ་ཐུབ་མིན་དེ་འབྱུང་འགྱུར་གྱི་ལོ་གཉིས་དང་ཕྱེད་ཀའི་དུས་ཡུན་ལས་ལྷག་མེད་པས། དེའི་སྒང་ནས་བལྟས་ན། དོན་གཅོད་འཕོ་འགྱུར་གྱི་རྒྱུ་མཚན་ནི་ཨ་སྒོར་ས་ཡ་གཅིག་དང་ཕྱེད་ཀ་ལ་ཐུག་ཡོད་གསུངས་པ་དེ་སྲིད་སྐྱོང་གི་དྲང་གཏམ་དུ་རྩིས་ཆོག་སྙམ།
སྨག་རུམ།
ཉེ་སྔོན། བོད་མི་ ༣༠ ཙམ་གྱིས་ཨ་རི་བོད་ཀྱི་ཐེབས་རྩའི་ཚོགས་ཆེན་ཚོགས་སའི་སྒོ་མདུན་དུ་འཕྲེད་དར་སྣ་ཚོགས་ཤིག་འཕྱར་ནས་ངོ་རྒོལ་གྱི་རྣམ་པ་བསྟན་འདུག་པ་དང་། དེ་ལ་ངོ་རྒོལ་བྱེད་དགོས་པའི་རྒྱུ་མཚན་ནི། ཨུ་དཀར་ཚང་སྐལ་རྡོར་ཕྱི་ཚེས་ ༨ ཉིན་ཨ་རིར་འབྱོར་ཏེ། བོད་ཀྱི་ཐེབས་རྩའི་འགན་འཛིན་ལྷན་ཚོགས་ཀྱི་ཚོགས་མི་གཡུ་སྒྲོན་དོན་ལྡན་སོགས་ཁག་ཅིག་ལ་ཟུར་མཇལ་ཐོག ཐེབས་རྩ་ཁང་གི་འགན་འཛིན་ལྷན་ཚོགས་ཀྱི་ལོ་འཁོར་ཚོགས་འདུའི་ཐོག་ཏུ་ཕྱི་ཟླ་ ༣ པའི་གོང་ཐེབས་རྩ་ཁང་ནས་དོན་གཅོད་ལ་ཨ་སྒོར་ས་ཡ་གཅིག་དང་ཕྱེད་ཀའི་བུ་ལོན་སྤྲད་པའི་གན་ཡིག་དེ་གནང་སྦྱིན་ཡིན་པའི་ཡིག་ཆ་བཟོ་དགོས་སྐོར་ནང་དོན་སྐད་ཆ་ཤོད་དུ་ཡོང་ཡོད་པ་དེར་ངོ་རྒོལ་བྱས་པ་ཞིག་ཡིན་འདུག གོ་ཐོས་ལྟར་ན། སྐལ་རྡོར་ཐེངས་འདིར་སྲིད་སྐྱོང་གི་སྐུ་ཚབ་ཀྱི་མིང་ཐོག་ཡོང་ཡོད་པ་དང་། ཐེབས་རྩའི་ཚོགས་འདུའི་ཐོག་ཏུ་སྐལ་རྡོར་ནས་ཆུ་ཚོད་ཕྱེད་ཙམ་རིང་ཨ་སྒོར་ས་ཡ་གཅིག་དང་ཕྱེད་ཀ་དེ་གནང་སྦྱིན་ཡིན་པའི་ཡིག་ཆ་བཟོ་བའམ། རྩིས་བསུབ་མ་བཏང་ཚེ་སྲིད་སྐྱོང་དང་བཀའ་ཤག་ལ་སྤྱི་ཚོགས་ནང་དཀའ་རྙོག་ཆེན་པོ་ཞིག་འཕྲད་བཞིན་པའི་གནས་སྟངས་རྣམས་གཏམ་བཤད་བྱས་འདུག
དེའི་གོང་དུ་ ༢༠༡༧།༡༢།༡༡ ཉིན་སྲིད་སྐྱོང་བློ་བཟང་སེང་གེ་ཨ་རིར་གཞི་རྒྱ་ཆེ་བའི་ལས་འགུལ་ཐོག་ཕེབས་ཞོར་དུ། ཨ་རི་བོད་ཀྱི་ཐེབས་རྩའི་འགན་འཛིན་ཚོགས་མི་སྐོར་ཞིག་ལ་ཐུག་འཕྲད་གནང་སྟེ། དོན་གཅོད་ཀྱི་ཁང་པ་ཉོ་ཆེད་ཨ་སྒོར་ས་ཡ་གཅིག་དང་ཕྱེད་ཀ་བུན་གཡར་གྱི་གན་ཡིག་བཞག་འདུག་པ་དེ་གནང་སྦྱིན་ཡིན་པའི་ཡིག་ཆ་བཟོ་དགོས་ལུགས་གསུངས་པ་མ་ཟད། གལ་སྲིད་གནང་སྦྱིན་ཡིན་པའི་ཡི་གེ་མ་སྤྲད་ཚེ། ཨ་སྒོར་ས་ཡ་གཅིག་དང་ཕྱེད་ཀའི་དངུལ་འབོར་ཆ་ཚང་ཐེབས་རྩ་ཁང་ལ་ཕྱིར་སློག་གནང་སྟེ། དེའི་ཚབ་ཏུ་༸གོང་ས་མཆོག་ལ་ཕྱག་དངུལ་གནང་རོགས་ཞུ་གི་ཡིན་ཞེས་གསུངས་འདུག་པ་མ་ཟད། དེར་འདུས་འགན་འཛིན་ཚོགས་མི་རྣམས་ལ་སྤེན་པ་ཚེ་རིང་ལས་ཀ་ཤོར་དགོས་དོན་ཡང་ཨ་སྒོར་ས་ཡ་གཅིག་དང་ཕྱེད་ཀ་འདིར་ཐུག་ཡོད་སྐོར་གསུངས་འདུག
རྙོག་གླེང་འདི་སྲིད་སྐྱོང་དང་བཀའ་ཤག་གིས་མང་ཚོགས་ནང་འགྲེམས་བསྒྲགས་ཀྱིས་འགོ་བསླངས་པ་ཞིག་ཡིན་ལ། ཉིན་གྲངས་ ༡༠༠ ལྷག་གི་དུས་ཡུན་ནང་། སྲིད་སྐྱོང་དང་བཀའ་ཤག་གིས་མང་ཚོགས་ཀྱི་སྙན་ཞུ་དང་། ལས་འགུལ་རབ་དང་རིམ་པར་སྤེལ་བ་ལ་འགན་ཁུར་ལྡན་པའི་ཐོག་ནས་འགྲེལ་བཤད་དང་ཡ་ལན་བྱེད་ཀྱི་མེད་པ་དང་། སྤྱི་འཐུས་རྒྱུན་ལས་དང་། སྤྱི་འཐུས་རྣམ་པས་ཀྱང་། ཁ་ཟས་ཁྱི་ཡིས་ཁྱེར་ཀྱང་འཛུམ་དམུལ་དམུལ་དང་། མར་མེ་རླུང་གིས་བསྐྱོད་ཀྱང་འཛུམ་དམུལ་དམུལ་གྱི་ངང་ཚུལ་བཟུང་སྟེ་གོ་མེད་ཚོར་མེད་ངང་བཞུགས་ཡོད་པས། ༢༠༡༧ ལོ་འདི་བཙན་བྱོལ་བོད་མིའི་ལོ་རྒྱུས་ནང་སྨག་རུམ་རྔམ་མཐུག་པའི་ལོ་ནག་ཅིག་དང་། གཅིག་བྱས་ན། ༢༠༡༧ ནས་བཟུང་ང་ཚོ་བཙན་བྱོལ་བ་འདྲ་འདྲ་ནང་ནས་མ་འདྲ་བ་ཡིན་ཞེས་སྤོབས་པ་བྱེད་པའི་ལོ་ཟླ་དེ་ཧ་ལམ་ལོ་རྒྱུས་ཀྱི་འཁོར་འགྲོས་ནས་ཡལ་བརླག་གི་འགོ་ཚུགས་པའི་རྟགས་ལྟས་དངོས་སུ་ཐོན་པ་འདྲ་ལ། ཡང་མིན་ན། བཙན་བྱོལ་བོད་མི་རྣམས་གོ་རྟོགས་སད་དེ་ལོ་རྒྱུས་ཀྱི་དཀྱོག་མཚམས་གལ་ཆེན་ཞིག་ཏུ་གོམ་པ་སྤོ་བའི་ཡོ་ལང་ཕྱོགས་མཚམས་སུ་མཆེད་དེ་འགྱུར་བའི་དུས་ཚོད་སྨིན་པའི་སྔ་ལྟས་ཤིག་ཀྱང་ཡིན་སྲིད། །


text:
ཀྲུང་གོ་བོད་ཀྱི་དྲ་བའི་འཕྲིན། ཉེ་ཆར་གསར་འགོད་པས་ལྗོངས་ཡོངས་ཀྱི་འགྲིམ་འགྲུལ་སྐྱེལ་འདྲེན་ལས་དོན་ཚོགས་འདུའི་ཐོག་ནས་ཤེས་རྟོགས་བྱུང་བར། “ལོ་ལྔ་ཚན་བཅུ་གསུམ་པའི”རིང་། བོད་ལྗོངས་ཀྱིས་གྲོང་གསེབ་ཀྱི་གཞུང་ལམ་ཤར་གཏོང་རྣམ་གྲངས་ལག་བསྟར་གཏིང་ཟབ་བྱས་ཏེ“ལོ་ལྔ་ཚན་བཅུ་གསུམ་པའི”དུས་མཇུག་ཏུ་ཤང་དང་གྲོང་རྡལ་དང་སྒྲིག་ཚུད་གྲོང་ཚོ་ཚང་མར་གཞུང་ལམ་ཤར་གཏོང་ཐུབ་པའི་བརྩོན་ལེན་དང་། ཤང་དང་གྲོང་རྡལ100%དང་སྒྲིག་ཚུད་གྲོང་ཚོ80%ལ་སྣུམ་ནག་ལམ་ཤར་གཏོང་ཐུབ་པ། ཆ་རྐྱེན་འཛོམས་པའི་རང་བྱུང་གྲོང་ཚོ་ཚང་མར་གཞུང་ལམ་ཤར་གཏོང་ཐུབ་པ་བཅས་བྱ་རྒྱུ་ཡིན་པ་རེད།
“མཐའ་མཚམས་མི་རིགས་ས་ཁུལ་དང་རྒྱལ་ཡོངས་ཀྱི་ཞིང་ཆེན་རིམ་པའི་གཅིག་སྡུད་ཡུག་སྦྲེལ་གྱི་ས་ཁུལ་དབུལ་པོ་འབའ་ཞིག་ཡིན་པའི་བོད་ལྗོངས་སུ་འགྲིམ་འགྲུལ་སྐྱེལ་འདྲེན་འཕེལ་རྒྱས་དོ་མི་མཉམ་ཞིང་གང་ལེགས་མ་བྱུང་བའི་གནད་དོན་སྔར་བཞིན་མངོན་གསལ་དོད་པོ་ཡོད”རང་སྐྱོང་ལྗོངས་འགྲིམ་འགྲུལ་སྐྱེལ་འདྲེན་ཐིང་གི་ཐིང་ཀྲང་ཡུང་ཅིས་དབུལ་སྒྲོལ་འགག་སྒྲོལ་དམག་འཐབ་ཀྱི་རྒྱལ་ཁ་མཐའ་གཅིག་ཏུ་བླངས་ནས་ཞིང་འབྲོག་མང་ཚོགས་ཕྱུག་འགྱུར་འབབ་འཕར་ཡོང་བར་འགྲིམ་འགྲུལ་གྱི་འདེགས་སྐྱོར་ནུས་ལྡན་མཁོ་འདོན་བྱ་ཆེད། སླད་ཕྱིན་ལོ་གསུམ་ནང་བོད་ལྗོངས་ཀྱིས་ཤིན་ཏུ་དབུལ་བའི་ས་ཁུལ་དབུལ་སྒྲོལ་འགག་སྒྲོལ་བྱ་རྒྱུའི་སྐོར་གྱི་འགྲིམ་འགྲུལ་སྐྱེལ་འདྲེན་པུའི་འཆར་གཞི་མཛུབ་སྟོན་དུ་བྱས་ཏེ། སྲིད་གཞུང་གི་གཙོ་ཁྲིད་དང་འགན་ལེན་ནུས་པ་འདོན་སྤེལ་གྱིས་སྲིད་ཇུས་དང་། སྒྲིག་གཞི། མ་དངུལ། བྱེད་ཐབས་བཅས་ཀྱི་ཐོག་ནས་གཟིགས་སྐྱོང་དང་རྒྱབ་སྐྱོར་བྱེད་པ་དང་། “ཡག་པོ་བཞིའི་གྲོང་གསེབ་གཞུང་ལམ”གཙོ་གནད་དུ་བྱས་ཏེ་གྲོང་གསེབ་ཀྱི་གཞུང་ལམ་དྲ་རྒྱ་ཅན་དུ་བསྐྲུན་རྒྱུར་སྐུལ་འདེད་གཏོང་བ། ཤང་དང་གྲོང་རྡལ་དང་། སྒྲིག་ཚུད་གྲོང་ཚོ། མཐའ་མཚམས་འབྱོར་འབྲིང་གྲོང་ཚོ། གྲོང་ཚོ་དང་དུད་ཚང་དུ་སྐྱོད་པ་སོགས་ཀྱི་གཞུང་ལམ་འཛུགས་སྐྲུན་རྣམ་གྲངས་ལག་བསྟར་བཅས་བྱས་ནས་ཤང་དང་གྲོང་རྡལ་དང་སྒྲིག་ཚུད་གྲོང་ཚོ་ཚང་མར་གཞུང་ལམ་ཤར་གཏོང་ཐུབ་པའི་དམིགས་ཚད་སྔོན་ཚུད་ནས་ལེགས་སྒྲུབ་བྱ་རྒྱུ་ཡིན། དེ་དང་ཆབས་ཅིག གྲོང་གསེབ་ཀྱི་སྐྱེལ་འདྲེན་མཐུན་སྦྱོར་འཕེལ་རྒྱས་འགྲོ་རྒྱུར་མགྱོགས་མྱུར་སྐུལ་འདེད་བཏང་སྟེ་2020ལོར་སླེབས་སྐབས་ཆ་རྐྱེན་འཛོམས་པའི་ཤང་དང་གྲོང་རྡལ་དུ་དུས་གཏན་རླངས་འཁོར་ཤར་གཏོང་ཐུབ་ཚད་100%དང་སྲིད་འཛིན་གྲོང་ཚོར་འགྲུལ་སྐྱེལ་རླངས་འཁོར་ཤར་གཏོང་ཐུབ་ཚད་80%ཟིན་པ་བྱ་རྒྱུ་ཡིན་ཞེས་བཤད་པ་རེད།
ཤེས་རྟོགས་བྱུང་བར་གཞིགས་ན། ད་ཕན་ལོ་ཤས་རིང་བོད་ལྗོངས་ཀྱིས་གྲོང་གསེབ་ཀྱི་གཞུང་ལམ་རྣམ་གྲངས་ལ་སྐུལ་འདེད་གཏིང་ཟབ་བཏང་བས་གྲོང་གསེབ་ཀྱི་གཞུང་ལམ་ལམ་ཚད2012ལོའི་སྤྱི་ལེ53244ནས་མིག་སྔའི་སྤྱི་ལེ60421བར་འཕར་ནས་ཤར་གཏོང་ཐུབ་ཚད་དང་ཤར་གཏོང་སྤུས་ཚད་ཕྱོགས་ཡོངས་ནས་མཐོ་རུ་ཕྱིན་ཡོད་པ་རེད། 2017ལོར་ལྗོངས་ཡོངས་ཀྱིས་གྲོང་གསེབ་ཀྱི་གཞུང་ལམ་འཛུགས་སྐྲུན་རྣམ་གྲངས1374བཀོད་སྒྲིག་བྱས་པ་ཁོ་ནར་མ་དངུལ་སྒོར་དུང་ཕྱུར422.43བཏང་ནས་གྲོང་གསེབ་ཀྱི་གཞུང་ལམ་སྤྱི་ལེ6887གསར་དུ་བསྐྲུན་པ་དང་ཤང་དང་གྲོང་རྡལ40དང་སྒྲིག་ཚུད་གྲོང་ཚོ166ཏུ་སྣུམ་ནག་ལམ་གསར་དུ་བཏིང་ཡོད། མིག་སྔའི་བར་ལྗོངས་ཡོངས་ཀྱི་རྫོང་གྲོང་ནང་ནས་མེ་ཏོག་རྫོང་ཕུད་དེ་བྱིངས་ཚང་མར་སྣུམ་ནག་ལམ་བཏིང་ནས་ཤང་དང་གྲོང་རྡལ་དུ་གཞུང་ལམ་ཤར་གཏོང་ཐུབ་ཚད99.71%ཟིན་པ་དང་སྒྲིག་ཚུད་གྲོང་ཚོར་གཞུང་ལམ་ཤར་གཏོང་ཐུབ་ཚད99.52%ཟིན་ཡོད། ལྗོངས་ཡོངས་སུ་མེ་ཏོག་རྫོང་ཕུད་དེ་བྱིངས་ཚང་མར་འགྲུལ་སྐྱེལ་རླངས་འཁོར་ཤར་གཏོང་བྱུང་ནས་ཤང་དང་གྲོང་རྡལ་དུ་དུས་གཏན་རླངས་འཁོར་ཤར་གཏོང་བྱུང་ཚད70.6%ཟིན་པ་དང་སྒྲིག་ཚུད་གྲོང་ཚོར་འགྲུལ་སྐྱེལ་རླངས་འཁོར་ཤར་གཏོང་ཐུབ་ཚད45.6%ཟིན་ཡོད་པ་རེད།
ཡུང་ཅིས2018ལོར་བོད་ལྗོངས་ཀྱིས་ས་ཁོངས་འཕེལ་རྒྱས་ཀྱི་འཐབ་ཇུས་དང་གྲོང་གསེབ་དར་རྒྱས་ཀྱི་འཐབ་ཇུས་དོན་འཁྱོལ་ནུས་ལྡན་བྱས་ཏེ“མཐའ་མཚམས་ས་ཁུལ་གྱི་འབྱོར་འབྲིང་གྲོང་ཚོའི”གཞུང་ལམ་དང་གྲོང་ཚོ་དང་དུད་ཚང་དུ་སྐྱོད་པའི་གཞུང་ལམ། ཡུལ་གཞན་དུ་གནས་སྤོས་དབུལ་སྐྱོར་གྱི་བཀོད་སྒྲིག་བྱ་ཡུལ་གྱི་འགྲོ་ལམ་བཅས་བསྐྲུན་མགྱོགས་སུ་གཏོང་བ་དང་། ཤིན་ཏུ་དབུལ་བའི་ས་ཁུལ་གྱི་གྲོང་གསེབ་ཀྱི་གཞུང་ལམ་བསྐྲུན་རྒྱུར་གཙོ་གནད་ཐོག་རྒྱབ་སྐྱོར་བྱེད་པ། ཤང་དང་གྲོང་རྡལ13དང་སྒྲིག་ཚུད་གྲོང་ཚོ1152སུ་སྣུམ་ནག་ལམ་འདིང་བའི་ལས་དོན་རིམ་བཞིན་སྤེལ་འགོ་འཛུགས་པ་བཅས་བྱས་ནས2019ལོར་སླེབས་སྐབས“ཤང་དང་གྲོང་རྡལ་དུ100%དང་སྒྲིག་ཚུད་གྲོང་ཚོ་རུ80%སྣུམ་ནག་ལམ་ཤར་གཏོང་ཐུབ་པ”བྱ་ཆེད་རྨང་གཞི་བརྟན་པོ་འདིང་རྒྱུ་ཡིན་ཞེས་བཤད་པ་རེད། །
རྩོམ་སྒྲིག་པ། མཁའ་མཚོ་སྐྱིད།


text:
What the guru declares— can you know it all? Is freedom won without knowing everything? You wander the land, collecting experiences; not comprehending the innate, you’re in the grip of vice.
ཇོན་ལུཧི་མ་སུ་བེར།
༄། །སྐུ་ཞབས་ ཇོན་ལུཧི་མ་སུ་བེར་ མཆོག་གི་སྐུ་ཚེའི་མཛད་རྣམ་སྙིང་བསྡུས།
ཧྥ་རན་སིའི་སྤྱི་མཐུན་རྒྱལ་ཁབ་ལྷན་ཚོགས་ཆེན་མོ་ (Assemblée nationale) ཡི་འཐུས་མི་རྒན་པ་ (honoraire) སྐུ་ཞབས་ ཇོན་ལུཧི་མ་སུ་བེར་ (Jean-Louis Massoubre) མཆོག་ནི་ཧྥ་རན་སིའི་ལྷོ་ཕྱོགས་གྲོང་ཁྱེར་ པེར་པི་ཉན་ (Perpignan) དུ་སྤྱི་ལོ་ ༡༩༣༨ ཟླ་བ་ ༨ པའི་ཚེས་ ༡༧ དང་བོད་ལུགས་ས་ཕོ་སྟག་ལོའི་བོད་ཟླ་ ༦ པའི་ཚེས་ ༢༡ ཉིན་སྐུ་འཁྲུངས།
གང་ཉིད་ཀྱི་ཡབ་ ཨེ་མིལ་ (Émile) དང་ཡུམ་ སུ་ཟན་ (Suzanne) དང་མ་ཡུམ་གྱི་ཕ་དམག་མིའི་སྨན་པ་དམག་དཔོན་ཟུར་པ་ ཀོ་མེ་ལེ་རན་ (Comméléran) ཞེས་པ་ཤེས་ཡོན་ཤིན་ཏུ་ཆེ་བ་ཞིག་ཡོད་པ་ཁོང་རྣམ་པ་ལྷན་དུ་འཁྲུངས་ཡུལ་དེར་དགུང་གྲངས་ ༡༨ ལ་མ་སོན་བར་གཞུགས།
སློབ་གཉེར་གནང་ཚུལ།
དགུང་ལོ་ ༡༨ ཙམ་ནས་རྒྱལ་ས་ དཔལ་རིས་ (Paris) ལ་སྙན་གྲགས་དང་བརྩི་མཐོང་ཤིན་ཏུ་ཆེ་བའི་མཐོ་རིམ་སློབ་གྲྭ་ཆེན་མོ་ ཨེ་ཀོལ་ནོར་མལ་སུ་པེ་རི་ཡོར་ (École Normale Supérieure) ཞེས་པ་དེར་འོས་གཞིའི་འགྲན་སྡུར་གྱི་གོ་སྒྲིག་སློབ་སྦྱོང་ལོ་གཉིས་རིང་གནང་། མ་གཞིར་ཐུགས་རིག་བཀྲ་བས་ཤེས་བྱའི་གནས་རྣམས་ལ་མྱུར་དུ་མཁས་པར་གྱུར། ལྷག་པར་ནུབ་ཕྱོགས་སྐད་ཡིག་ཕལ་ཆེ་བའི་མེས་པོའི་སྐད་ གྷི་རིཀ་ (grec) དང་ ལཱ་ཏིན་ (latin) གཉིས་དང་བྱུང་རབས་ལོ་རྒྱུས་ (histoire) དང་ཧྥ་རན་སིའི་རྩོམ་རིག་གཙུག་ལག་ (littérature) དང་ནུབ་ཕྱོགས་ཀྱི་རིག་པའི་གཞུང་ལུགས་གྲུབ་མཐའ་ (philosophie) བཅས་སྡེ་ཚན་དེ་རྣམས་ལ་ཆ་མཉམ་དུ་བྱང་ཆ་ཤིན་ཏུ་ཆེ་བས་ ༡༩༥༩ ལོར་སློབ་གྲྭ་ཆེན་མོར་ཨང་དང་པོའི་གྲས་སུ་ཚུད། ལོ་དེར་རིག་པའི་གཞུང་ལུགས་ཀྱི་ངག་རྒྱུགས་སྤྲོད་སྐབས་ ཧེ་གེལ་ (Hegel) གྱི་གྲུབ་མཐའ་འཛིན་པ་གྲགས་ཅན་སློབ་དཔོན་ཆེན་མོ་ ཇོན་ཨི་པོ་ལིཏ་ (Jean Hyppolyte) ཞེས་པ་ཁོང་ཉིད་ལས་འགྲན་སྡུར་བ་ཡོངས་ཀྱི་ནང་ནས་ཨང་དང་པོ་ཐོབ། ཕྱིས་སུ་མཁས་དབང་སློབ་དཔོན་ རེ་མོན་ཨ་རོན་ (Raymond Aron) གྱི་ཟུར་གཟིགས་འོག་སྤྱི་ཚོགས་རིག་པའི་སྐོར་ལ་བསླབ་པ་མཐར་སོན་གྱི་ཆེད་རྩོམ་མཛད།
སྤྱིར་སྐབས་དེར་དམར་པོའི་རིང་ལུགས་འཛིན་པ་སློབ་དཔོན་ ལུཧི་ཨལ་ཐུ་ཛེར་ (Louis Althusser) གྱི་དགོངས་པའི་འཁྱེར་ཕྱོགས་ལ་བརྟེན་སློབ་གཉེར་བ་ཕལ་མོ་ཆེ་ མ་ཁེ་སིའི་(marxiste) ལྟ་བའི་ཕྱོགས་འཛིན་ཅིང་། དེ་མིན་རྣམས་ཡི་ཤུའི་ ཀ་ཐོ་ལིག་ (catholique) གི་ཕྱོགས་སྐྱོད་པ་ཡིན། ཁོང་ཉིད་ཀྱིས་དེ་དག་གི་ཕྱོགས་གང་ཡང་མི་འཛིན། དེ་དུས་སྐབས་རེར་རྩེད་མོའི་ཚུལ་དུ་ ང་ནི་ལྷ་ཁས་མི་ལེན་པ་ཞིག་དང་ཧེ་གེལ་ལྟ་བའི་རྗེས་འཇུག་པ་ཡིན་ཡང་དེ་ལ་དོགས་ཟོན་པ་ཞིག་ཀྱང་ཡིན་ ཞེས་གསུངས། གང་ལྟར་ཡང་ལྟ་བའི་རྣམ་བཞག་མང་པོ་འཛིན་པ་ལས་ཁ་ཡོད་ལག་ཡོད་གལ་ཆེར་དགོངས་ནས་རེ་ཞིག་སྲིད་དོན་ལ་བློ་ཁ་ཕྱོགས་པར་གྱུར།
ཆབ་སྲིད་ཐད་ཀྱི་མཛད་རྗེས་སྐོར།
སྤྱི་ལོ་ ༡༩༦༣ ལོའི་ཟླ་བ་ ༣ པའི་ནང་བཀའ་ཤག་གི་ལས་ཁུངས་རྣམས་སུ་ཕྱག་ལས་དབུ་བཙུགས། ཐོག་མར་བློན་ཆེན་ ཨེད་གར་པི་ཛ་ནི་ (Edgard Pisani) ཡི་འོག་ཡོད་སོ་ནམ་ལས་ཁུངས་ (ministère de l’Agriculture) ཀྱི་སྐུ་ཚབ་ལས་འགན་ལྷན་ཚོགས་ཆེན་མོ་རུ་སྤྱི་ལོ་ ༡༩༦༦ བར་ཐུགས་འགན་བཞེས། དེ་རྗེས་རྒྱལ་ཁབ་ཀྱི་ཕྱི་སྲིད་དྲུང་ཆེ་ ཤལ་དོ་ཤམ་བེ་རེན་ (Charles de Chambrun) གྱི་འོག་ཡོད་ཕྱི་རྒྱལ་ཚོང་འབྲེལ་ལས་ཁུངས་ (ministère du Commerce extérieur) ཀྱི་སྐུ་ཚབ་ཡང་སྤྱི་ལོ་ ༡༩༦༦ ནས་ ༡༩༦༧ བར་གནང་། དེ་མཚམས་སྤྱི་ལོ་ ༡༩༦༧ ཟླ་བ་ ༣ པའི་ནང་ སཱོམ་ (Somme) ཞེས་པའི་ཞིང་ཆེན་དེའི་འོས་འདེམས་ས་ཁུལ་གཉིས་པའི་ནང་སྲིད་འཛིན་ དོ་གྷོལ་ (De Gaulle) གྱི་ཕྱོགས་སུ་བཞེངས་ནས་འཐུས་མིའི་འོས་ཤོག་ཐོབ། དེ་སྐབས་གང་ཉིད་དགུང་ལོ་ ༢༧ སྟེ། ལྷན་ཚོགས་ཆེན་མོའི་འཐུས་མི་དགུང་ལོ་ཆུང་ཤོས་གཉིས་པར་གྱུར། དེ་རྗེས་ ༡༩༦༨ དང་ ༡༩༧༣ དང་ ༡༩༧༨ བཅས་ལ་མུ་མཐུད་དུ་འོས་ཐོབ། དེར་མ་ཟད་ མཱོན་དི་དེ་ཡེ་ (Montdidier) ཡི་མངའ་སྡེའི་སྤྱི་ཁྱབ་སྤྱི་ལོ་ ༡༩༦༧ ནས་ ༡༩༧༩ བར་དང་། ཨར་ཝི་ལེ་ (Arvillers) ཡི་སྡེ་དཔོན་ཡང་སྤྱི་ལོ་ ༡༩༧༡ ནས་ ༡༩༧༧ བར་གཅིག་ལྕོགས་གནང།
གྲོས་ཚོགས་ནང་སྔ་ཕྱིར་ཕྱི་འབྲེལ་འགན་འཛིན་དང་སྤྱི་ཚོགས་དང་དཔལ་འབྱོར་འགན་འཛིན་དེ་ནས་ཐོན་སྐྱེད་དང་ཚོང་དོན་འགན་འཛིན་བཅས་གནང་། ཕྱི་སྲིད་འགན་འཛིན་སྐབས་སུ་གྲོས་ཚོགས་ཀྱི་སྐུ་ཚབ་གནང་ནས་རྒྱལ་ཁབ་མང་པོར་ཕེབས་ཤིང་ལྷག་པར་ ༡༩༦༨ ལོར་ ཝི་ཏི་ནམ་ (Vietnam) དང་ ནི་ཇེ་རི་ཡ་ (Nigéria) དང་དེ་རྗེས་ ཨུ་རུ་སུ་ (URSS) བཅས་སུ་ཕེབས། ལྷག་དོན་ཁོང་གི་ཞིང་ཆེན་ སཱོམ་ (Somme) ནང་དུ་ཕྱག་ལས་རྒྱ་ཆེན་གནང་། གཞུང་ལམ་གསར་བཟོ་དང་དཔལ་འབྱོར་གོང་འཕེལ་བཏང་ནས་མི་མང་ལ་ལས་ཀ་མང་པོ་ཐོབ་པ་སོགས་གྲུབ་འབྲས་གང་ལེགས་བྱུང་། མུ་མཐུད་དུ་ ༡༩༨༡ བར་དུ་འོས་ཤོག་ཐེངས་བཞི་ཐོབ་པ་དང་མཛད་རྗེས་ཆེ་བས་གྲོས་ཚོགས་ནང་འཐུས་མི་རྒན་པའི་གོ་གནས་ཕུལ།
གཞན་ཡང་ ༡༩༧༢ ལོར་ བྱུང་བ་ (C’était) ཞེས་པའི་དཔེ་དེབ་ཅིག་དཔར་སྐྲུན་གནང་བའི་ནང་དམར་པོའི་ལྟ་བ་རིམ་བཞིན་ཉམས་ཉེས་སུ་འགྱུར་ཞེས་སྐབས་དེར་སུས་ཀྱང་ཡིད་ཆེས་དཀའ་བའི་ལུང་བསྟན་གནང་ཡོད།
ནང་ཆོས་དང་ཐུགས་འདྲེས་བྱུང་ཚུལ།
སྤྱི་ལོ་ ༡༩༧༤ ཙམ་ནས་ཁོང་གིས་བཟའ་ཟླ་ལྷན་དུ་དབྱིན་ཡིག་དང་ཧྥ་རན་སིའི་སྐད་དུ་ནང་ཆོས་སྐོར་བསྒྱུར་ཡོད་པའི་ནང་ཆོས་ངོ་སྤྲོད་དཔེ་དེབ་རིགས་ལ་གཟིགས་ཞིབ་གནང་སྟེ། རྣམ་ཤེས་དང་ཡེ་ཤེས་ཀྱི་ཁྱད་པར་དང་སྟོང་ཉིད་མཉམ་བཞག་ལ་བརྟེན་ནས་ཡེ་ཤེས་མངོན་དུ་འགྱུར་ཚུལ་ལ་ཐུགས་སྣང་ཆེ་བ་མཛད།
སྤྱི་ལོ་ ༡༩༧༥ ཟླ་བ་ ༡ པོའི་ཚེས་ ༦ ཉིན་རྒྱལ་བའི་དབང་པོ་དཔལ་༧ཀརྨ་པ་སྐུ་ཕྲེང་ ༡༦ པ་ཆེན་པོ་མཆོག་ཧྥ་རན་སིར་ཐོག་མར་ཆིབས་སྒྱུར་གནང་སྐབས་དབུ་ཞྭ་མཐོང་གྲོལ་སྒྲོན་པར་མཇལ་བ་དང་སྐྱབས་འགྲོའི་ཆོས་འབྲེལ་ཡང་ཐོབ་ནས་དགའ་དད་ཁྱད་པར་བ་ཐུགས་ལ་འཁྲུངས། དེར་བརྟེན་མུ་མཐུད་དུ་ནང་ཆོས་ལ་ཐུགས་སྣང་ཆེ་བཞེས་ཀྱིས་ནང་པ་སངས་རྒྱས་པའི་ཆོས་དེ་ཧྥ་རན་སིའི་ནང་ལ་ཁྱབ་སྤེལ་བྱུང་ན་ནུབ་ཕྱོགས་པ་རྣམས་ལ་ཕན་པ་ཡོང་བར་དགོངས། ཡིན་ན་ཡང་ཧྥ་རན་སིའི་རྩ་ཁྲིམས་སུ་ཆོས་སྲིད་འབྲེལ་མེད་དགོས་པ་དེ་གལ་ཆེར་བརྩིས་ཏེ་ཁོང་གིས་དེ་ནས་བཟུང་མངོན་གསལ་དོད་པོ་མ་ཡིན་པའི་ཐོག་ནས་ནང་བསྟན་ལ་གང་ཐུབ་ཀྱི་ཞབས་ཞུ་མུ་མཐུད་དུ་གནང་།
༡༩༧༨ ལོར་རྒྱལ་དབང་༧ཀརྨ་པ་མཆོག་དང་༧སྐྱབས་རྗེ་ཀ་ལུ་རིན་པོ་ཆེ་མཆོག་རྣམ་གཉིས་ཀྱིས་ཁོང་གི་སྲས་ཆུང་བ་ ཨཱ་ནནྡ་ (Ananda) ཞེས་པ་དེ་སྤྲུལ་སྐུར་ངོས་འཛིན་མཛད་ཅིང་། དེ་བཞིན་སྲས་ཉིད་ཀྱིས་ཤར་ནུབ་གཉིས་ཀྱི་སློབ་གཉེར་ལེགས་པར་མཐར་སོན་ནས་ཀརྨ་ཕྲིན་ལས་སྤྲུལ་སྐུའི་མཚན་ཐོག་དུ་ད་ཆ་རྒྱལ་བའི་བསྟན་པ་ལ་ཞབས་འདེགས་ཞུ་བཞིན་པ་ཡིན།
དམ་པ་ཁོང་གི་ཐུགས་ཁུར་འོག་རིམ་བཞིན་མཉམ་འབྲེལ་ཚོགས་པ (Association) འི་ངོ་བོའི་ཐོག་ནས་ནང་ཆོས་སློབ་གཉེར་དང་སྒྲུབ་ཁང་གསར་འཛུགས་བྱུང་བ་དྭགས་པོ་བཀའ་བརྒྱུད་གླིང་དང་། བཀའ་བརྒྱུད་གླིང་དང་། དམིགས་བསལ་དུ་དཔལ་རིས་ལ་བཀའ་བརྒྱུད་རྫོང་དང་། གཤེན་བསྟན་སོགས་བྱུང། དེ་ལྟར་གཙོ་བོ་བཀའ་བརྒྱུད་པ་ཡིན་ཡང་རིས་མེད་ཆོས་བརྒྱུད་ཀུན་ལ་ཞབས་འདེགས་གང་མང་ཞུས། ལྷག་པར་དུ་ཁོང་གིས་ཡེ་ཤུའི་ཐོབ་ཐང་བཞིན་དུ་ནང་པའི་ཆོས་སྡེའི་ཚོགས་པ་ (Congrégation) ཟུར་འཛུགས་ཀྱི་དགོངས་འཆར་གནང་བར་བརྟེན་ ༧ཀརྨ་པ་ཞྭ་དམར་སྐུ་ཕྲེང་ ༡༤ པའི་དབུ་འཛིན་འོག་ཀྃ་ཚང་ཆོས་བརྒྱུད་ཧྥ་རན་སིར་དར་གནས་ཀྱི་ཆོས་ལུགས་ཡིན་པ་ཧྥ་རན་སིའི་གཞུང་གིས་ངོས་འཛིན་ཐོབ་ནས་དྭགས་པོ་བཀའ་བརྒྱུད་གླིང་གིས་ཐོག་མར་ཆོས་སྡེའི་ཚོགས་པ་འཛུགས་ཆོག་པ་བྱུང་། དེར་བརྟེན་རིམ་བཞིན་ཆོས་བརྒྱུད་གཞན་རྣམས་ལ་ཡང་ངོས་ལེན་ཐོབ་ནས་མཐར་ ཧྥ་རན་སིའི་ནང་པ་མཐུན་གྲོགས་ཚོགས་པ་ (Union Bouddhist de France) ཞེས་པའང་ཚུགས་ཏེ། ད་ཆར་ཧྥ་རན་སིར་ནང་ཆོས་ལ་དད་འདུན་པ་ས་ཡ་གཅིག་བྱུང་ཡོད་པས་ཆོས་ལུགས་ཨང་བཞི་པ་ཆགས་ཡོད།
གཞན་ཡང་རྒྱལ་བའི་དབང་པོ་དཔལ་ ༧ཀརྨ་པ་ ༡༦ པ་ཆེན་པོ་མཆོག་དང་ ༧སྐྱབས་རྗེ་ཀ་ལུ་རིན་པོ་ཆེ་མཆོག ༧དཔའ་བོ་མཆོག་སྤྲུལ་རིན་པོ་ཆེ་སྐུ་གོང་མ་དང་། བོན་གྱི་བསྟན་བདག་༧སློབ་དཔོན་ཆེན་པོ་བསྟན་འཛིན་རྣམ་དག་མཆོག་སོགས་བླ་མ་གང་མང་ལ་ཐུགས་ཕན་སོས་པའི་ཞབས་ཞུ་གནང་ཡོད།
སྤྱི་ལོ་ ༡༩༨༡ ཟླ་བ་ ༡༠ པའི་ནང་ ཧོང་ཀོང་ (Hong Kong) ལ་རྒྱལ་བ་༧ཀརྨ་པ་ ༡༦ པ་མཆོག་ བཙུན་མོ་མཱ་རི་ (Queen Mary) ཞེས་པའི་སྨན་ཁང་དུ་བཞུགས་སྐབས་མཇལ་ཁ་ཞུས། རྒྱལ་བ་༧ཀརྨ་པ་མཆོག་གིས་མ་འོངས་པར་༧ཀརྨ་པ་སྐུ་ཕྲེང་ ༡༧ པ་ཇི་ལྟར་ཕེབས་ཚུལ་འཁྲུངས་ལོ་ ༡༩༨༣ ཡིན་པ་བཅས་ཞལ་ཆེམས་གསལ་གནང་དང་བཅས་ཀརྨ་པ་ཁོང་ཉིད་དང་ཆོས་འབྲེལ་མུ་ཐུད་དུ་ཡོང་བའི་ལུང་བསྟན་ཁོང་དང་སྲས་ཆུང་བ་གཉིས་ལ་གནང་བ་ལྟར། ཕྱིས་སུ་༧རྗེ་ ༡༦ པ་ཆེན་པོའི་ལུང་བསྟན་དང་མཐུན་པར་ ༡༩༨༣ ལོར་འཁྲུངས་པའི་ཡང་སྲིད་༧ཀརྨ་པ་སྐུ་ཕྲེང་ ༡༧ པ་མཐའ་ཡས་རྡོ་རྗེ་མཆོག་དང་ཞལ་མཇལ་བྱུང་ནས་སྤྲུལ་སྐུ་འཁྲུལ་མེད་ཡིན་པའི་ངེས་ཤེས་དང་དད་གུས་ཆེན་པོ་སྐྱེས།
སྐུ་ཚེའི་མཐའ་མ།
ཁོང་ཉིད་ནམ་རྒྱུན་གཞན་ཕན་གྱི་ཐུགས་རྩེ་ཆེ་བས་མི་གཞན་དང་སྤྱི་ཚོགས་ལ་ཞབས་ཞུ་གང་ལེགས་མཛད་པ་ཙམ་དུ་མ་ཟད་དགུང་ལོ་ཧ་ཅང་བགྲེས་པའི་ཁོང་ཉིད་ཀྱི་ཡབ་ཡུམ་ཟུང་ལའང་བཀུར་བསྟི་ཞབས་ཞུ་ཆེན་པོ་གནང་ཞིང་། གདོར་ན་ནང་བསྟན་སྤྱི་ལ་ཞབས་ཞུ་དང་ཉམས་ལེན་མཛད་ཅིང་སྒོས་སུ་ཕྱག་རྒྱ་ཆེན་པོ་དང་རྫོགས་པ་ཆེན་པོ་༼དེ་ཡང་བོན་གྱི་ལྟ་བའི་གདམས་པ་ལ་༽ཉམས་བཞེས་ལྷག་པར་གནང་སྟེ། མཐར་དཔལ་༧ཀརྨ་རིག་པའི་རྡོ་རྗེ་མཆོག་ལ་རྗེས་དྲན་མཆོད་བརྟེན་ཞིག་དྭགས་པོ་བཀའ་བརྒྱུད་གླིང་དུ་བཞེངས་རྒྱུའི་ཞལ་ཆེམས་དང་མ་དངུལ་བཅས་ཤུལ་འཇོག་གནང་ཞིང་། ད་དུང་ལེགས་སྦྱར་སྐད་དང་བོད་ཡིག་ནང་གི་ལྟ་གྲུབ་ཁག་ཡིག་སྒྱུར་དང་ཚན་རིག་དང་ནང་པའི་ལྟ་བ་གཤིབ་སྡུར་གྱི་ལས་གཞི་ཞིག་རྒྱུན་བསྲིང་ཡོང་བར་ཡང་མ་དངུལ་ཤུལ་འཇོག་དང་བཅས་ཞལ་ཆེམས་གསལ་འཇོག་གིས་མཐར། སྙུང་གཞི་རྒྱུན་རིང་སོང་རྐྱེན་སྤྱི་ལོ་ ༢༠༡༦ ཟླ་བ་ ༢ པའི་ཚེས་ ༡༥ འམ་བོད་ལུགས་མེ་ཕོ་སྤྲེལ་ལོའི་ཟླ་བ་ ༡ པོའི་ཚེས་༨ ཉིན་ཐུགས་བདེ་བའི་ཉམས་དང་བཅས་དཔལ་རྒྱལ་བའི་དབང་པོ་༧ཀརྨ་པ་ཆེན་པོ་མཆོག་ལ་གསོལ་བ་རྩེ་གཅིག་ཏུ་འདེབས་ཀྱིན་སེམས་དོན་ཤེས་བཞིན་པའི་ངང་ནས་སྐུ་ཞི་བར་གཤེགས་སོ།། །།


text:
གསེར་རྟ་བླ་རུང་ཆོས་སྒར་གཏོར་བཤིག་བྱེད་བཞིན་ཡོད་འདུག
ཕྱི་ཟླ་༧ ཚེས་༢༠ ཉིན་འགོ་འཛུགས་ཀྱིས་གསེར་རྟ་བླ་རུང་ཆོས་སྒར་རྒྱ་གཞུང་གིས་གཏོར་བཤིག་བྱེད་བཞིན་ཡོད་པ་འདུག་པ་དང་། ད་ལྟའི་ཆར་གྲྭ་བཙུན་གྱི་བཞུགས་ཤག་གྲངས་༢༠༠༠ ལྷག་ཙམ་གཏོར་བཤིག་བྱེད་བཞིན་ཡོད་པ་ཙམ་ལས་གནས་ཚུལ་གསལ་པོ་ཤེས་རྟོགས་ཐུབ་མ་སོང་།
ཉེ་ཆར་རྒྱ་གཞུང་གིས་གསེར་རྟ་བླ་རུང་ཆོས་སྒར་དུ་གྲྭ་བཙུན་གྲངས་མང་དྲགས་པས་ཉུང་དུ་གཏོང་དགོས་པ་དང་། གྲྭ་ཤག་གི་གྲངས་ཚད་ཀྱང་མང་དྲགས་པས་གཏོར་བཤིག་གཏོང་དགོས་པའི་བཀའ་རྒྱ་ཞིག་བཀྲམ་ཡོད་འདུག དེའི་ནང་དུ་གྲྭ་བཙུན་སློབ་གཉེར་བ་གྲངས་༥༠༠༠ ཙམ་ལས་གཏན་སྡོད་མི་ཆོག་པར་ཕྱིར་འཕུད་གཏོང་རྒྱུ་ཡིན་ཞེས་འཁོད་ཡོད་པ་རེད། གནས་ཚུལ་ཤེས་རྟོགས་བྱུང་བ་ལྟར་ན་ད་ལྟའི་ཆར་གསེར་རྟ་བླ་རུང་ཆོས་སྒར་དུ་གྲྭ་བཙུན་༡༣༠༠༠ ཙམ་ཡོད་པ་དང། སློབ་ཚན་ཆ་ཚང་མཐར་ཕྱིན་རྒྱུའི་དུས་ཡུན་ཡང་མི་ལོ་༡༥ ཡིན་པ་རེད།
ཕྱི་ལོ་༢༠༠༡ ལོར་ཡང་རྒྱ་གཞུང་གིས་བཙན་དབང་འོག་ནས་གྲྭ་བཙུན་གྲངས་༡༤༠༠ ལས་སྡོད་མི་ཆོག་པའི་བཙན་བཀའ་བཏང་བ་དང། སྐབས་དེར་གྲྭ་བཙུན་གྱི་བཞུགས་གྲངས་༢༢༠༠ ལྷག་རྩ་གཏོར་བཏང་ཡོད་པ་རེད། གསེར་རྟ་བླ་རུང་ཆོས་སྒར་གྱིས་དུས་རྒྱུན་ནང་པའི་ཆོས་དང་རིག་གནས་ལ་སློབ་གཉེར་བྱ་རྒྱུ་ཁོ་ནས། རྒྱ་གཞུང་གི་ཁྲིམས་དང་འགལ་བའི་ལས་དོན་གང་ཡང་བསྒྲུབས་མེད་པ་རེད།
ད་ལན་ཡང་གྲྭ་བཙུན་ཕྱིར་འཕུད་དང་། གྲྭ་ཤག་གཏོར་བཤིག་བྱེད་བཞིན་པའི་སྐབས་འདིར་བླ་རུང་སྒར་གྱི་རྒྱུན་ལས་ཚོགས་ཆུང་གི་ངོས་ནས་ཆོས་རྗེ་མཆོག་གི་ཞལ་ཆེམས་བཞིན། “རང་ཚུགས་མ་ཤོར། གཞན་སེམས་མ་དཀྲུག་”ཅེས་པའི་དགོངས་དོན་བཞིན་བཟོད་སྒོམ་དང་གུ་ཡངས་གནང་དགོས་པའི་ལམ་སྟོན་གནང་ཡོད་འདུག་ལ། ཉེ་ཆར་མཁན་ཆེན་ཚུལ་ཁྲིམས་བློ་གྲོས་ཀྱིས་གྲྭ་བཙུན་ལ་ཡོངས་ལ། “གནད་འགག་ལ་ཐུག་དུས་བླ་མའི་གསུང་བརྗེད་མི་རུང་སེམས་ལ་ཟུངས། དེ་རིང་བཟོད་སྒོམ་དང་གུ་ཡངས་གནོངས་དང་། སང་ཉིན་འོད་སྟོང་འབར་བའི་གྲུབ་འབྲས་ཐོབ་པའི་ཡིད་ཆེས་ཡོད།”ཅེས་དང་། “སྒེར་དོན་ལ་མ་ལྟ། སྤྱི་དོན་ལ་ལྟོས། གནས་སྐབས་ལ་མ་ལྟ། མཐར་ཐུག་ལ་ལྟོས།” “འཚོ་བ་ལ་ཕམ་ཉེས་ཇི་ལྟར་འབྱུང་རུང་། དཀའ་ངལ་གདོང་ལེན་བྱེད་ཚུལ་སེམས་ཀྱིས་སྦྱོང་བརྡར་བྱས་ཏེ་མི་ཚེའི་ཉམས་མྱོང་ལེན་དགོས་པ་ལས་གུ་དོག་དང་སེམས་ཕམ་གྱིས་སེམས་རུས་གཅོག་མི་ཉན། བྱ་བ་གང་ཡིན་ཡང་ཡུལ་དུས་ངོ་བོ་རྣམ་པ་སོགས་ལ་བརྟག་ན་གནད་དོན་གཅིག་ལ་བྱེད་ཐབས་སྣ་ཚོགས་ཡོད་ཅིང་། སྐབས་བསྟུན་རྒྱལ་བོ་ལུགས་ཀྱི་བསྟན་བཅོས་ལས་བྱུང་བ་བཞིན། རྒྱལ་བའི་བཀའ་དང་བླ་མའི་གསུང་རང་སེམས་དྲི་མ་མེད་པ་གསུམ་གྱི་སྟེང་ནས་གནད་སེལ་གྱི་སྙིང་པོ་ངོས་ཟིན་དགོས།”ཞེས་ལམ་སྟོན་གནང་བ་བཞིན། གྲྭ་བཙུན་དག་གིས་ཀྱང་ཁུ་སིམ་པའི་ཐོག་ནས་བཟོད་སྒོམ་བྱེད་བཞིན་ཡོད་འདུག
ཕྱི་ལོ་༢༠༠༡ ལོར་བླ་རུང་ཆོས་སྒར་རྒྱ་གཞུང་གིས་གཏོར་བཤིག་གཏོང་སྐབས་ཀྱང་ཆོས་རྗེ་མཁན་ཆེན་འཇིགས་མེད་ཕུན་ཚོགས་མཆོག་གིས་སློབ་ཚོགས་ཡོངས་ལ་དོན་ཚན་གསུམ་གྱི་ཐོག་ནས་བཀའ་སློབ་གནང་ཡོད་པ་རེད། དེ་ཡང་། ༡༽ རང་གི་སྲོག་ལ་ཐུག་ཀྱང་བླ་མ་དཀོན་མཆོག་གསུམ་པོ་ནམ་ཡང་སྤང་མི་རུང་། ༢༽ རང་གིས་བྱང་ཆུབ་བསྒྲུབ་པ་ལ་དམ་བཅའ་རྡོ་རྗེ་བྲག་རི་ལས་ཀྱང་བརྟན་དགོས། ༣༽ འགྲོ་བ་མཆོག་དམན་ཀུན་ལ་བསམ་པ་དཀར་པོ་འཆང་ནས་གཞན་སེམས་མ་དཀྲུགས། རྩ་བས་གནད་དོན་གསུམ་པོ་འདི་ཚེ་རབས་ཀུན་གྱི་ཉམས་ལེན་ཡང་ཡིན་ལ། ད་རེས་ཀྱི་སྐབས་འདིར་འགལ་རྐྱེན་བར་ཆད་གང་གིས་ཀྱང་མི་ཚུགས་པའི་ལྕགས་རི་བཟང་པོ་ཡང་འདི་ཡིན། ལམ་ལྷག་པའི་བསླབ་པ་གསུམ་པོ་འདི་ལ་ཚང་ཡོད། ཅེས་བཀའ་སློབ་ལམ་སྟོན་གནང་ཡོད་པ་རེད།
གསེར་རྟ་བླ་རུང་ལྔ་རིག་ནང་བསྟན་སློབ་གླིང་ནི། དཀར་མཛེས་ཁུལ་གསེར་རྟ་རྫོང་ཁོངས་སུ་ཡོད་ཅིང་། མཐོ་ཚད་རྒྱ་མཚོའི་ངོས་ནས་མི་ཊར་༤༠༠༠ ཡན་གྱི་མཐོ་སྒང་དུ་ཆགས་ཡོད་པ་རེད། གནས་དེར་སྐྱབས་རྗེ་བདུད་འཇོམས་འཇིགས་བྲལ་ཡེ་ཤེས་རྡོ་རྗེའི་སྐུ་སྐྱེ་གོང་མ་ཁྲག་འཐུང་བདུད་འཇོམས་གླིང་པས་ཕྱི་ལོ་༡༨༨༠ ལོར་ཐོག་མར་ཕྱག་བཏབ་སྟེ་མཚན་གསང་ཆེན་འོད་སྐུར་གྲོལ་བའི་དབེན་ཁྲོད་ཅེས་གསོལ་ནས་སྐལ་ལྡན་གྱི་སློབ་ཚོགས་དུ་མ་སྨིན་གྲོལ་ལ་བཀོད། ཕྱིས་སུ་ཆོས་སྡེ་དེ་ཉིད་འཐོར་ཞིག་ཏུ་གྱུར་ནའང༌། ཆོས་རྗེ་མཁན་ཆེན་འཇིགས་མེད་ཕུན་ཚོགས་འབྱུང་གནས་མཆོག་གིས་གནས་དེར་ཕྱི་ལོ་༡༩༨༠ ལོར་འཆད་ཉན་གྱི་ཆོས་གྲྭ་གསར་འཛུགས་གནང་ནས་རིམ་བཞིན་ཡར་རྒྱས་སུ་ཕྱིན་པ་དང་འབྲེལ། ྋཀུན་གཟིགས་པཎ་ཆེན་རིན་པོ་ཆེ་སྐུ་ཕྲེང་བཅུ་པས་གསེར་ཐང་བླ་རུང་ལྔ་རིག་ནང་བསྟན་སློབ་གླིང་ཞེས་པའི་མཚན་གསོལ་མཛད། ཆོས་གྲྭ་འདིར་ནང་གསེས་ཀྱིས་དབྱེ་ན་སྟོད་དུ་ཤར་ཉེས་ཚོགས་རང་གྲོལ་གླིང༌། ལྷོ་འདོད་དགུ་ཀུན་འབྱུང་གླིང༌། ནུབ་སྣང་སེམས་དབང་སྡུད་གླིང༌། བྱང་ཕྱོགས་ལས་རྣམ་རྒྱལ་གླིང་། དབུས་དོན་གཉིས་ལྷུན་གྲུབ་གླིང་བཅས་ལྔ་རིག་ནང་བསྟན་སློབ་གླིང་ཞེས་བཙུན་པའི་གླིང་ལྔ་དང༌། བར་ན་རྒྱལ་ཕྱིའི་ཆོས་སློབ་ཁང་ཞེས་ཕྱི་གླིང་ཁག་དང་རྒྱ་ནག་གི་སློབ་གཉེར་བ་བཅས་ཀྱི་གླིང་གཅིག སྨད་ན་ལྷན་སྐྱེས་ཆོས་སྐུའི་གླིང༌། སྔགས་སྐྱེས་ལོངས་སྐུའི་གླིང་། ཞིང་སྐྱེས་སྤྲུལ་སྐུའི་གླིང་བཅས་བཙུན་དགོན་སྐུ་གསུམ་མཁའ་འགྲོའི་འདུ་གླིང་དང༌། ཉེ་འཁོར་ན་ལེགས་ཚོགས་ཆར་འབེབས་གླིང་ཞེས་དགེ་བསྙེན་གྱི་གླིང་གཅིག་བཅས་གླིང་ཆེན་བཞིས་གྲུབ་ཅིང༌། མདོ་དབུས་ཁམས་གསུམ་ནས་ཕེབས་པའི་གྲྭ་བཙུན་ཆིག་ཁྲི་སུམ་སྟོང་ལྷག་དང༌། དགེ་བསྙེན་གཅིག་སྟོང་ཕྲག་ཁ་ཤས། ཕྱི་གླིང་དང༌། རྒྱ་ནག་གི་ཡུལ་གྲུ་དུ་མ་ནས་ཕེབས་པའི་ཆོས་ཞུ་བ་གཅིག་སྟོང་ལྷག་ཙམ་གཏན་སྡོད་བྱས་ཡོད་པས་འཛམ་གླིང་གི་ནང་བསྟན་སློབ་གླིང་ཆེ་ཤོས་དེ་ཆགས་ཡོད།
དེ་དག་གི་སྦྱང་བྱ་གཙོ་བོ་ནི་མདོ་ཕྱོགས་ནས་གཞུང་ཆེན་ལྔ་དང༌། སྔགས་ཕྱོགས་ནས་རྒྱུད་སྡེ་བཞི་སོགས་ཐུན་མོང་དང་ཐུན་མོང་མ་ཡིན་པའི་རིག་གནས་ལ་སྦྱང་བརྩོན་ལྷོད་མེད་དུ་གནང་སྟེ་ཆོས་བརྒྱུད་རིས་མེད་ཀྱི་གཞུང་ལུགས་ལ་མཁས་པ་གྲངས་ལས་འདས་པ་ཞིག་བྱུང་ཞིང་བོད་ཡུལ་སྟོད་སྨད་བར་གསུམ་དང༌། འཛམ་གླིང་གི་ཡུལ་གྲུ་ཁག་ཏུ་ནང་པ་སངས་རྒྱས་པའི་ཆོས་ཀྱི་འཁོར་ལོ་སྐོར་བཞིན་ཡོད་པར་མ་ཟད། བོད་རྒྱ་ཡིག་རིགས་དུ་མའི་ཐོག་ནས་ནང་ཆོས་དང་ཚན་རིག་གི་ལྟ་བའི་ཟབ་ཁྱད་དང༌། ལག་ལེན་གྱི་དགེ་མཚན་ཆེ་ཆུང་གཤིབས་བསྡུར་བྱས་པ་སོགས་ཀྱིས་མཚོན་བོད་ཀྱི་ཆོས་དང་རིག་གཞུང་ལ་ཕན་རླབས་ཆེ་བའི་སྔོན་མེད་ཀྱི་ལེགས་བཤད་ཇི་སྙེད་ཅིག་གསར་རྩོམ་གྱིས་མི་རིགས་སྤྱི་ལ་བླང་དོར་གྱི་ལམ་སྟོན་བྱེད་བཞིན་ཡོད་ནའང༌། སྟབས་ཉེས་པ་ཞིག་ལ་རྒྱ་དམར་གཞུང་གིས་ཕྱི་ལོ་༡༩༩༦ ནས་དམ་དྲག་གི་འགོ་བཙུགས་ཤིང་༢༠༠༡ ཟླ་༦ པའི་ནང་གཞུང་དམག་ཉིས་སྟོང་ལྷག་ཆེད་གཏོང་གིས་འཇིགས་སྐུལ་དང༌། ལས་བཟོ་པ་མང་པོ་བཏང་ནས་ཟླ་༦ ཚེས་༢༧ ནས་ཟླ་༧ པའི་ཚེས་༡༢ བར་གྲྭ་ཁང་ཉིས་སྟོང་ཉིས་བརྒྱ་ལྷག་རྩ་གཏོར་བཏང་བ་དང༌། གྲྭ་བཙུན་༡༤༠༠ ཙམ་མ་གཏོགས་བཞུགས་མི་ཆོག་པའི་བཙན་བཀའ་བཏང་སྟེ་གྲྭ་བཙུན་ཕྱིར་འཕུད་བྱས་པ་སོགས་ཡ་ང་བའི་གནས་སྟངས་འོག་རྒྱ་བོད་ཀྱི་བཙུན་མ་མང་པོ་རིག་ཚོ་མ་ཟིན་པ་དང་ཁ་ཤས་ཀྱིས་གཅེས་པའི་ཚེ་སྲོག་ཀྱང་འདོར་དགོས་བྱུང་ཡོད།
༢༠༠༢ ཟླ་༤ པའི་ཟླ་མཇུག་ནས་༥ བའི་ཚེས་འགོ་བར་སླར་ཡང་གྲྭ་ཁང་ཉི་ཤུ་གཏོར་བཤིག་བྱས་ཤིང༌། ཆོས་རྗེ་མཆོག་ཉིད་ཀྱང་ལོ་གཅིག་རིང་རྒྱ་མིའི་དོ་དམ་འོག་བཞུགས་དགོས་བྱུང་ཡོད་པ་སོགས་ད་ལྟ་ཆེས་ཉེན་ཁ་ཆེ་བའི་དུས་ཚོད་ཅིག་ལ་སླེབས་ཡོད།
ཕྱི་ལོ་༢༠༠༤ ལོའི་ཕྱི་ཟླ་༡ ཚེས་༧ ཉིན་ཆོས་རྗེ་མཁན་ཆེན་འཇིགས་མེད་ཕུན་ཚོགས་རིན་པོ་ཆེ་སྐུ་གཤེགས་ཀྱང་། ཞལ་སློབ་དག་གིས་མུ་མཐུད་འཛིན་སྐྱོང་གནང་ནས་རྒྱ་གཞུང་གི་དམ་དྲག་བྱས་མིན་ལ་མ་ལྟོས་པར་མུ་མཐུད་རྒྱུད་འཛིན་གནང་ནས་དར་རྒྱས་ཕུན་སུམ་ཚོགས་པ་ཞིག་ཏུ་གྱུར་ཡོད་པ་རེད། འོན་ཀྱང་རྒྱ་གཞུང་གིས་སླར་ཡང་ཕྱི་ལོ་༢༠༡༦ ཟླ་༧ ཚེས་༢༠ ཉིན་ནས་འགོ་འཛུགས་ཀྱིས་གཏོར་བཤིག་གཏོང་བཞིན་ཡོད་པ་རེད།།